އިސްރާ އާއި މިޢުރާޖު: "ފުލޯކު" ވާހަކައެއް ނޫން، ޤުރުއާނުން ސާބިތުވާ ކަމެއް!\nއިބްރާހިމް އާދަމް 8 އޮކްޓޯބަރު 2019 11:30\nކީރިތ ރަސޫލާ މުޙައްމަދް ނަބީކަލޭގެފާނު ﷺ އެއްރެޔެއްގައި މައްކާގައި ހުންނަ އެކަލޭގެފާނު ގެކޮޅުން، މަސްޖިދުލް-އަޤުޞާ އަށް ދަތުރުކުރައްވައި، އެތަނުން އުޑުތަކަށް މާތް ﷲ އެކަލޭގެފާނު އުފުލެއްވި ޙާދިސާގެ ވާހަކައަކީ ކޮންމެ މުސްލިމަކަށް އެނގިފައި އޮންނާނެ އަދި ޙަޤީޤަތެއް ކަމުގައި ޤަބޫލުކުރާނެވެސް ވާހަކައެކެވެ.\nމި ޙާދިސާއަށް ކިޔޭ ނަމަކީ الإسراء والمعراج އިސްރާ އާއި މިޢުރާޖު، މިހެންނެވެ. އެކަލޭގެފާނު މަސްޖިދުލް އަޤްޞާއަށް ކުރެއްވި ދަތުރަކީ "އިސްރާ" އެވެ. އަދި އުޑުތަކަށް އުފުލެއްވި އުފުލެއްވުމަކީ "މިޢުރާޖު" އެވެ.\n"އިސްރާ"ގެ ވާހަކަ ކީރިތި ޤުރުއާނުގެ އިސްރާ ސޫރަތުގެ ފުރަތަމަ އާޔަތުން އެނގެއެވެ:\nسُبْحَـٰنَ ٱلَّذِىٓ أَسْرَىٰ بِعَبْدِهِۦ لَيْلًۭا مِّنَ ٱلْمَسْجِدِ ٱلْحَرَامِ إِلَى ٱلْمَسْجِدِ ٱلْأَقْصَا ٱلَّذِى بَـٰرَكْنَا حَوْلَهُۥ لِنُرِيَهُۥ مِنْ ءَايَـٰتِنَآ ۚ إِنَّهُۥ هُوَ ٱلسَّمِيعُ ٱلْبَصِيرُ\n"އެކަލާނގެ ހުސް ޠާހިރު ވަންތަކަމާއެވެ! އެކަލާނގެއީ، މަސްޖިދުލް ޙަރާމުން، މަސްޖިދުލް އަޤްޞާ އަށް އެކަލާނގެ އަޅާ، ރޭގަނޑުން ބައެއްގައި ގެންދެވި ރަސްކަލާނގެއެވެ. އެއީ އެތާނގެ ވަށައިގެން، ތިމަންރަސްކަލާނގެ ބަރަކާތް ލެއްވި ތަނެވެ. (އެއީ) ތިމަންރަސްކަލާނގެ ކުޅަދުންވަންތަކަމުގެ ހެކިތަކުގެ ތެރެއިން ބައެއް، އެކަލޭގެފާނަށް ދެއްކެވުމަށްޓަކައެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ."\nއަދި "މިޢުރާޖު"ގެ ވާހަކަ ކީރިތި ޤުރުއާނުގެ ނަޖްމު ސޫރަތުގެ އެގާރަވަނަ އާޔަތުން އަށާރަވަނަ އާޔަތާއި ދެމެދު އޮތް އާޔަތްތަކުން އެނގެއެވެ.\nمَا كَذَبَ ٱلْفُؤَادُ مَا رَأَىٰٓ . أَفَتُمَـٰرُونَهُۥ عَلَىٰ مَا يَرَىٰ . وَلَقَدْ رَءَاهُ نَزْلَةً أُخْرَىٰ . عِندَ سِدْرَةِ ٱلْمُنتَهَىٰ .عِندَهَا جَنَّةُ ٱلْمَأْوَىٰٓ . إِذْ يَغْشَى ٱلسِّدْرَةَ مَا يَغْشَىٰ . مَا زَاغَ ٱلْبَصَرُ وَمَا طَغَىٰ . لَقَدْ رَأَىٰ مِنْ ءَايَـٰتِ رَبِّهِ ٱلْكُبْرَىٰٓ\n“އެކަލޭގެފާނު ދެކެވަޑައިގެންނެވި ކަންތަކާމެދު (އެކަލޭގެފާނުންގެ) ހިތްޕުޅު އިންކާރެއް ނުކުރައްވަތެވެ. އެކަލޭގެފާނު ދެކެވަޑައިގަންނަވާ ކަންތަކާމެދު، ތިޔަބައިމީހުން އެކަލޭގެފާނާ ޖަދަލުކުރަނީ ހެއްޔެވެ؟ ހަމަކަށަވަރުން، އެކަލޭގެފާނު (އެބަހީ: މުޙައްމަދު ގެފާނު) އެހެންފަހަރަކުވެސް އެ މަލާއިކަތާ ދެކެވަޑައިގަތްކަން ކަށަވަރެވެ. ސިދުރަތިލް މުންތަހާ ގެ ކައިރިންނެވެ. އެތާނގެ ކައިރީގައި جنة المأوى ވެއެވެ. (އެއީ މުއުމިނުތަކުންގެ ފުރާނަތަކުގެ މަރުކަޒެވެ.) ސިދުރަތިލް މުންތަހާ ފޮރުވައިލި (ފުރިހަމަ) ކަމެއްއައިސް ފޮރުވައިލި ހިނދުގައެވެ. އެކަލޭގެފާނުގެ ލޯފުޅު އެކިފަރާތްފަރާތަކަށް ނުދެއެވެ. އަދި ދެކެވަޑައިގަތުމަށް ކަނޑައަޅުއްވާފައިވާތަން ފަހަނަޅައިވެސް ނުމެދޭމެއެވެ. ހަމަކަށަވަރުން، އެކަލޭގެފާނުގެ ވެރިރަސްކަލާނގެ ކުޅަދުންވަންތަކަމުގެ ބޮޑެތި ހެކިތައް، އެކަލޭގެފާނު ދެކެވަޑައިގަތްކަން ކަށަވަރެވެ."\nޙަދީޘްފުޅުތަކަށް ނަޒަރުހިންގާލުމުން ފާހަގަކުރެވޭ ކަމަކީ، އިސްރާ އާއި މިޢުރާޖުގެ ޙަދީޘްފުޅުތަކަކީ 20 އަށްވުރެއް ގިނަ ޞަހާބީންގެ އަރިހުން ރިޥާވެގެންވާ ޙަދީޘްފުޅުތަކެކެވެ. އަދި ކީރިތި ޤުރުއާނަށް ފަހު އިސްލާމީ ޢިލްމީތަރިކައިގެ އެންމެ މުހިންމު ފޮތްކަމަށްވާ ޞަޙީޙް އަލް-ބުޚާރީގައި ވެސް6ޞާހާބީންގެ އަރިހުން އިސްރާ އާއި މިޢުރާޖުގެ ޙަދީޘްފުޅުތައް ރިޥާވެގެން އާދެއެވެ.\nކީރިތި ރަސޫލާ ﷺ މައްކާގައި ހޭދަކުރެއްވި އަހަރުތަކާއި ގުޅޭގޮތުން ރިވާވެގެން އައިސްފައިވާ ޙަދީޘްފުޅުތަކުގެ ބޮޑުބަޔަކީ އިސްރާ އާއި މިޢުރާޖުގެ ޙަދީޘްފުޅުތަކެވެ.\nއިސްރާ އާއި މިޢުރާޖުގެ ޙާދިޘާގައި ހިނގި އެކި ކަންކަން ހިނގި ތަރުތީބާއި ބައެއް އެހެން ކަވިކަންކަމާއިމެދު ޢިލްމުވެރީންގެ ޚިޔާލުތަފާތުވުން ހުރިނަމަވެސް، މިހުރިހާ ޙާދިޘާތަކާއި ކަންކަމަކީ އިތުބާރުހިފޭ މަޞްދަރުތަކުން އައިސްފައިވާ ޚަބަރުތަކެކެވެ.\nއާއި މިޢުރާޖުގައި ހިނގި ކަންކަން\n•\tކީރިތި ރަސޫލާ މުޙައްމަދު ﷺ ނަބީކަލޭގެފާނު އަވާހަރަލައްޕަވާފައި އޮންނަވަނިކޮށް ޖިބުރީލުގެފާން ވަޑައިގެން އެކަލޭގެފާނު އަވަހާރަފުޅުން ނެންގެވިއެވެ.\n•\tކީރިތި ރަސޫލާ ﷺ ގެ މޭފުޅު ޖިބުރީލުގެފާނު ހުޅުވާލެއްވިއެވެ. އަދި ރަނުން ހެދިފައިވާ ތައްޓެއް ގެންނެވިއެވެ. މި ތަށީގައި ހިމެނުނީ ޒަމް-ޒަމް ފެނެވެ. ބައެއް ރިވާޔަތްތަކުގައި، މި ތަށީގައި ހިމެނުނީ އީމާންކަމެވެ. އަދި އެކަލޭގެފާނުގެ ހިތްޕުޅު ނަންގަވާ އެ ތަށީގައިވި އެތިން ދޮއްވެވިއެވެ. މިޔަށްފަހު، ހިތްޕުޅު އަނބުރާ އެކަލޭގެފާނުގެ މޭފުޅުގެ ތެރެޔަށް ލައްވަވައި މޭފުޅު ބަންދުކުރެއްވިއެވެ.\n•\tބުރާޤު ނަމަކަށް ކިޔުނު ހުދު ސަވާރީއެއް އެކަލޭގެފާނަށް ﷺ ދެއްކެވިއެވެ. ނުހަނު އަވަސް ދުވެއްޔެއްގައި މައްކާއިން ފަލަސްޠީނުގައި ހުންނަ މަސްޖިދުލް އަޤުޞާއަށް ކުޑަ އިރުކޮޅެއްގެ ތެރޭގައި އެ ބުރާޤު އެކަލޭގެފާނު ގެންދިޔައެވެ.\n•\tޖިބްރީލުގެ ފާނު އިތުރު ދެ ތަށްޓެއް އެކަލޭގެފާނަށް ހުރަހަޅުއްވައެވެ. އެއީ ކިރުގެ ތަށްޓަކާއި، ރަލުގެ ތަށްޓެކެވެ. ކީރިތި ރަސޫލާ އިޚުތިޔާރު ކުރެއްވީ ކިރުހިއްޕަވާށެވެ. އެކަމާއި ގުޅިގެން ޖިބުރީލުގެ ފާނު މާތް ﷲ އަށް ޙަމްދު ވިދާޅުވިއެވެ.\n•\tއަލް-ޤުދުސް އަކީ މިއަދުގެ ޞަޙްޔޫނީ ދައުލަތުން ހިފާފައިވާ ބިމެކެވެ. އިނގިރޭސިބަހުން އެ ޝަހަރު މަޝްހޫރުވެފައިވަނީ "ޖެރޫސަލެމް"ގެ ނަމުންނެވެ. ކީރިތި ރަސޫލާގެ ﷺ ޒަމާނުގައި އަލް-ޤުދުސް އަކީ ރޫމީންގެ (ބިޒަންޓީން ރަސްކަމޭކިޔުނު ރޯމަނުންގެ އިރުމަތީގެ ދައުލަތު) ބިމެކެވެ.\nއަދި ޗާޓަކުން ސާފުކޮށްލައްވައިފިނަމަ، މައްކާ އާއި މިއަދުގެ ޖެރޫސަލެމް އާއި ދެމެދު 1،247 ކިލޯމީޓަރުގެ ދިގު ރާސްތާއެއް ދައްކައެވެ. ތަޞައްވަރުކުރުމުގެ ގޮތުން، މާލެ އާއި އިންޑިޔާގެ ޗެންނާއި އާއި ދެމެދު އޮތް 1،237 ކިލޯމީޓަރުގެ ރާސްތާ ހަނދާނަށް ގެންނަވާށެވެ.\n•\tމަސްޖިދުލް އަޤްޞާގައި މާތް ﷲ ކުރިން ފޮނުއްވި ރަސޫލުންނާއި ނަބީބެކަލުން އެތާނގައި ތިއްބެވިއެވެ. އަދި އެހުރިހާ ބޭކަލުންނާއި އެކު އިމާމުވެ ވަޑައިގަނެގެން އެކަލޭގެފާނު ނަމާދު ކުރެއްވިއެވެ.\n• މިޢުރާޖުގެ މަރުހަލާގެ ފެށުމުން ޖިބުރީލުގެ ފާނާއި އެކު އުޑުތަކަށް އުފުއްލެއްވިއެވެ. ހަތް އުޑުތަކަށް އުފުއްލަވާ އިރު، ކޮންމެ އުޑެއްގައި ދޮރޯށްޓަކާއި ދޮރުވާނެއް ހުންނަވާތަން އެކަލޭގެފާނަށް ފެނިވަޑައިގަތެވެ. ދޮރުހުޅުވުމަށް އެދިވަޑައިގަތުމުން، އެކަމަށް އައްސަވަނީ ކޮންބޭކަލެއްކަމާއިމެދު އެދޮރުވާނު ސުވާލުކުރައްވައެވެ.\n•\tކޮންމެ އުޑެއްގައި އެކި ރަސޫލުންނާއި ނަބީބޭކަލުންނާއި އެކަލޭގެފާނު ބައްދަލުވެވަޑައިގަތެވެ.\n•\tޣައިބުގައިވާ އެތައްކަމެއް މި ޙާދިޘާތެރޭގައި އެކަލޭގެފާނަށް ދެއްކެވިއެވެ. މީގެތެރެއިން، މަލާއިކަތް ބޭކަލުންގެ ޤިބުލަ (ބައިތުލް މައްމޫރު) ދެއްކެވިއެވެ. އަދި ސުވަރުގެ އާއި ނަރަކާއިގެ މަންޒަރުތައް ދެއްކެވިއެވެ.\n•\tސިދުރަތުލްމުންތަހާ އާއި ހަމަޔަށް ވާސިލުވެވަޑައިގަތުމުން، ޖިބުރީލުގެ ފާނު ކީރިތި ރަސޫލާ ގިނިކަންޔާ ކުރިޔަށް ވަޑައިގަންނަވަން އެދިލެއްވިއެވެ.\n•\tޢާލަމްތަކުގެ ވެރި ﷲ އެކަލޭގެފާނަށް ވަޙީކުރެއްވިއެވެ. ފަސްވަޤުތުކުރާ ނަމާދު މުސްލިމުންގެ މައްޗަށް ވާޖިބުކުރެއްވީ މި ޙާދިޘާތެރޭގައެވެ. ކީރިތި ރަސޫލާ ތިރިޔަށް ފައިބާވަޑައިގަންނަވަނި ކޮށް މޫސާގެ ފާނާއި ބައްދަލުވެވަޑައިގަނެއެވެ. މޫސާގެފާނުގެ ނަޞޭޙަތާއި ގުޅިގެން ފުރަތަމަ ވާޖިބުކުރެވުނު 50 ނަމާދު މަދުކުރެއްވިއެވެ.5ނަމާދާއި ހަމަޔަށް އެ 50 ނަމާދު މަދުވެގެން ދާންދެން މިކަން ތަކުރާރުވިއެވެ.\n•\tޖެހިގެން އޮތްދުވަހު، ކީރިތި ރަސޫލާ މައްކާގެ އަހުލުވެރީންނަށް އެ ހިނގައިދިޔަ ޙާދިޘާގެ ޚަބަރުދެއްވައެވެ. ވަގުތުން އެރަށުގެ މުޝްރިކުން އެކަލޭގެފާނަށް މަލާމާތްކޮށް އެކަލޭގެފާނުގެ އިސްތަށިފުޅުމައްޗަށް އިތުރުފުޅު ހެއްދެވުމުގެ އިލްޒާމު އެޅިއެވެ. އެކަލޭގެފާނުގެ ތެދުވެރިކަން ބެލުމަށްޓަކައި އަލް-ޤުދުސް ސިފަކޮށްދެއްވުމަށް އެމީހުން އެދުނެވެ. އެކަލޭގެފާނަށް އެކަން ރަގަޅަށް ކުރެއްވިއެވެ. އަދި މައްކާއަށް މިސްރާބުޖަހައިގެން ދަތުރުކުރަމުން ދިޔަ ޤާފިލާތަކެއްގެ ވާހަކަތައްވެސް އެކަލޭގެފާނު ދެއްވިއެވެ.\nކީރިތި ޤުރުއާން އިސްރާ އާއި މިޢުރާޖު ކީރިތި ރަސޫލާ\nMay 10, 2020 15:54:14\nމިއަދަކީ ބަދުރު ހަނގުރާމަ ހިނގި ދުވަސް!\nހިތުގެ އަޑީން ްޤަބޫލް ކުރަން.\nއަނެއްބައި ފޮނުވާލަދޭށެވެ ވަރައްރީތި\nޢަނެން ބަައި ކިއާލަން ބޭެނުން


WHO | Mihaaru\n"އަލާމާތް ނެތި ކޮވިޑް-19 ފެތުރޭ ގޮތް ސާފެއްނޫން"\nކޮވިޑް-19 ޖެހި ބަލީގެ އެއްވެސް އަލާމާތެއް ނެތް މީހުންގެ ފަރާތުން އެހެން މީހުންނަށް ބަލި ޖެހުން ވަރަށް ނާދިރު ކަމަށް ބުނެ ވޯލްޑް ހެލްތު އޯގަނައިޒޭޝަން (ޑަބްލިޔު.އެޗް.އޯ) އިން ވާހަކަ ދެއްކިތާ އެއް ދުވަސް ނުވަނީސް އެ ވާހަކަ ބަދަލުކޮށްފި އެވެ.\nޑަބްލިއުއެޗްއޯގެ އިންޒާރު: ހާލަތު ދަނީ ގޯސްވަމުން\nޖެނީވާ (ޖޫން 9) - ކޮރޯނާވައިރަސްގެ ހާލަތު މުޅި ދުނިޔޭގައި ވެސް ގޯސްވަމުންދާ ކަމަށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން އިއްޔެ އިންޒާރު ދީފި އެވެ.\nކޮވިޑް-19: އަލާމާތް ނެތި ބަލި ފެތުރުން ނާދިރު\nކޮވިޑް-19 ފެތުރުން ކޮންޓްރޯލްކުރުމުގައި އެންމެ ބޮޑު ގޮންޖެހުމަކީ ބަލީގެ އެއްވެސް އަލާމާތެއް ނެތް މީހުން ގިނަވެފައި، އެ މީހުންގެ ފަރާތުން ވެސް އެހެން މީހުންނަށް ބަލި ފެތުރެމުން...\nރާއްޖޭގައި ކޮވިޑް-19އަށް ޓެސްޓު ކުރަން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން އިތުރު 10،000 ޓެސްޓު ކިޓު މިއަދު ހަދިޔާކޮށްފި އެވެ.\nJune 06, 2020 15\nޔުނިވާސަލް އިން 20،000 ޓެސްޓިން ކިޓް ހަދިޔާކޮށްފި\nކޮވިޑް-19 އަށް ޓެސްޓުކުރާ 20،200 ކިޓް ޔުނިވާސަލް އެންޓަޕްރައިސަސް އިން ހެލްތު މިނިސްޓްރީ އަށް މިއަދު ހަދިޔާކޮށްފި އެވެ.\nޑަބްލިއުއެޗްއޯއާ އެމެރިކާ އިން ގުޅުން ކަނޑާލައިފި\nވޮޝިންޓަން (މެއި 30) - ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯއާ އެމެރިކާ އިން ގުޅުން ކަނޑާލިކަން ރައީސް ޑޮނަލްޑް ޓްރަމްޕް އިއުލާން ކުރައްވައިފި އެވެ.\nސްކޫލުތައް ހުޅުވަން ޑަބްލިއުއެޗްއޯއިން އެހީތެރިކަން ދެނީ\nނިއު ނޯމަލްގައި ރާއްޖޭގެ ސްކޫލުތައް ހުޅުވަން ދުނިޔޭގެ ސިއްހަތު ޖަމިއްޔާއިން އެހީތެރިކަން ދޭން ނިންމައިފި އެވެ.\nޖެނީވާ (މެއި 26) - ކޮވިޑް-19 ޖެހިފައިވާ މީހުންނަށް ފަރުވާ ކުރުމުގައި، މެލޭރިއާ ބަލި މީހުންނަށް ދޭ ބޭސް ހައިޑްރޮކްސީކްލޮރޯކްއީން ދިނުމާ ގުޅޭ ގޮތުން ދުނިޔޭގެ ސިއްހަތު ޖަމިއްޔާ،...\nއަތް ދޮންނަންވީ ދުވާލަކު ކިތައް ފަހަރު؟\nވީހާ ވެސް ގިނަގިނައިން އަތް ދޮންނަންވީ އެވެ. ކޮރޯނާވައިރަހުން މުޅި ދުނިޔެ އަށް ދިން މެސެޖަކީ ވެސް މިއެވެ. ގިނައިން އަތް ދޮވުނު ވަރަކަށް ބަލިތަކުން ބޮޑަށް ރައްކާތެރިވެވެ އެވެ. ކޮވިޑް-19 ފެތުރުމުގެ ކުރިން ވެސް ޑޮކްޓަރުންނާއި ސިއްހީ ތަޖުރިބާކާރުން އަދި ދުނިޔޭގެ ސިއްހަތު ޖަމިއްޔާ ޑަބްލިއުއެޗޯ އިން ވެސް އާންމުކޮށް ދޭ އެއް އިރުޝާދަކީ...\nއެއް ދުވަސްތެރޭ ދުނިޔޭގެ ރެކޯޑް އަދަދަކަށް ބަލިޖެހިއްޖެ\nކޮވިޑް-19: ބަލިޖެހުނު މީހުންގެ އަދަދު5މިލިއަނަށް\nޖެނީވާ (މެއި 20) - މުޅި ދުނިޔޭގައި އަދިވެސް ހަލުވިކަމާ އެކު ފެތުރެމުންދާ ކޮރޯނާވައިރަހަށް ޕޮޒިޓިވްވި މީހުންގެ އަދަދު ފަސް މިލިއަނަށް މިރޭ އަރައިފަ އެވެ.\nވައިރަސް ތަކަކީ ގައުމުތަކުގެ ދެމެދުގައި އޮންނަ ބޯޑަރު ބަލައިގަންނަ އެއްޗެއް ނޫން ކަމަށާއި ކޮވިޑް-19 އިން އަރައި ގަނެވޭނީ ދުނިޔެ އެކަތިގަނޑަކަށް ވެގެން ކަމަށް ހެލްތު މިނިސްޓަރު އަބްދުﷲ އަަމީން މިރޭ ވިދާޅުވެއްޖެ އެވެ.\n73 ވަނަ ވޯލްޑް ހެލްތު އެސެމްބްލީ ފަށައިފި\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ސިޔާސަތުތައް ކަނޑައަޅަން، މެމްބަރު ހުރިހާ ގައުމެއްގެ ސިއްހީ އިސްވެރިން ބައިވެރިިކޮށްގެން ބާއްވާ 73 ވަނަ ވޯލްޑް ހެލްތު އެސެމްބްލީ...\nޑަބްލިއުއެޗްއޯއިން އިތުރު 10،000 ކިޓް ހަދިޔާކޮށްފި\nއެފްރިކާ އިން 231 މިލިއަން މީހުންނަށް ބަލިޖެހިދާނެ\nޖެނީވާ (މެއި 16) - އެފްރިކާގައި 231 މިލިއަން މީހުންނަށް ކޮވިޑް-19 ޖެހި 150،000 މީހުން މަރުވެދާނެ ކަމަށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯގެ މޮޑެލިން ސްޓަޑީއަކުން ދައްކައިފި އެވެ.\nކޮރޯނާވައިރަސް ދެން ނައްތައެއް ނުލެވޭނެ: ޑަބްލިއުއެޗްއޯ\nޖެނީވާ (މެއި 14) - ކޮރޯނާވައިރަސް ދެން ފަސޭހަ އިން ދުނިޔެ އިން ނައްތާނުލެވޭނެ ކަމަށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން އިންޒާރުކޮށްފި އެވެ.\nކޮވިޑް19އަށް ޑަބްލިޔުއެޗްއޯގެ އެޕްރޫވްޑް ޓެސްޓެއް ނެތް\nއަލަށް އުފަންވި ކޮވިޑް-19 ގެ ބަލިމަޑުކަން މުޅި ދުނިޔެ އަށް ފެތުރި ބިރުވެރިކަމެއްގެ ތެރަށް ދިޔައިރު ހޯދިފައި ނުވަނީ ބަލީގެ ފަރުވާއެއް އެކަންޏެއް ނޫނެވެ. ބައްޔަށް ޓެސްޓްކުރެވޭނެ ކަށަވަރު ގޮތެއް ވެސް ނެތީސް މި ބަލިމަޑުކަން ދުނިޔެ ނާމާންކޮށްލީ އެވެ. އެއާ އެކު، މެޑިކަލް ކުންފުނިތަކުން އެންމެ ބޮޑު އިސްކަމެއް ދިނީ ބައްޔަށް ޓެސްޓްކުރާނެ...\nމާ އަވަހަށް ލުއިދީފި ނަމަ އަޅަންޖެހޭ ފިޔަވަޅު ބުރަވާނެ\nޖެނީވާ (މެއި 7) - ކޮރޯނާވައިރަސް ފެތުރުން ކޮންޓްރޯލް ކުރަން އަޅާފައިވާ ފިޔަވަޅުތައް މާ އަވަހަށް ދޫކޮށްލައި އެ ފިޔަވަޅުތައް މެނޭޖް ނުކުރެވިއްޖެ ނަމަ ދެން ގެންނަން ޖެހޭ ލޮކްޑައުންތައް މާ އުނދަގޫވާނެ ކަމަށް ދުނިޔޭގެ ސިއްހަތު ޖަމިއްޔާ އިން އިންޒާރު ދީފި އެވެ.\nޑަބްލިއުއެޗްއޯގެ އިންޒާރު ހުރިހާ ގައުމަކުން އަޑެއް ނޭހި\nޖެނީވާ (އެޕްރީލް 28) - ކޮރޯނާވައިރަހާ ގުޅޭ ގޮތުން ސަމާލުވުމަށް ޑަބްލިއުއެޗްއޯ އިން ވަރަށް ދުރާލާ އިންޒާރު ދިން ކަމަށާއި ނަމަވެސް ދުނިޔޭގެ ސިއްހަތު ޖަމިއްޔާ އިން ދިން އެ ނަސޭހަތް ހުރިހާ ގައުމަކުން އަޑު އަހާފައިނުވާ ކަމަށް އެ އެޖެންސީގެ ޑިރެކްޓަރު ޖެނެރަލް ޓެޑްރޯސް އަދޮނަމް ގެބްރެޔެސުސް ވިދާޅުވެއްޖެ އެވެ.\n"ޕޮޒިޓިވްވުމަކީ ދިފާއީ ބާރު ވަރުގަދަވާ ކަމެއް ނޫން"\nޖެނީވާ (އެޕްރީލް 26) - ކޮވިޑް-19 އަށް ޕޮޒިޓިވްވާ މީހުންގެ ހަށިގަނޑުގެ ދިފާއީ ނިޒާމު ވަރުގަދަ ދެ ވަނަ ފަހަރަށް ބަލި ނުޖެހޭ ކަމުގެ އެއްވެސް ހެއްކެއް ލިބިފައި ނުވާ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނެފި އެވެ.\nކޮވިޑާ ގުޅޭ ސައްހަ ނޫން ކޮންޓެންޓް ޔޫޓިއުބުން ނަގަނީ\nކޮރޯނާވައިރަހާ ބެހޭ ގޮތުން ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން އާންމުކޮށްފައިވާ މައުލޫމާތުތަކާ ފުށުއަރާ ގޮތަށް އާންމުކުރާ ކޮންޓެންޓްތައް ޔޫޓިއުބުން ނަގާ ގޮތަށް ނިންމައިފި އެވެ.


Group B ge ehvana team ge gothugai New semi ah\nގްރޫޕް ބީގެ އެއްވަނަ ޓީމުގެ ގޮތުގައި ނިއު ސެމީއަށް\nވެލެންސިއާގެ މައްޗަށް ނިއުއިން ކުރިހޯދީ 2-0 ގެ ނަތީޖާއަކުން\nސެމީގެ ފުރަތަމަ މެޗުގައި ނިއުއިން ނިކުންނަން ޖެހޭނީ މާޒިޔާއާ ދެކޮޅަށް\nކ. މާލެ | 17 ޖޫން 2017 | ހޮނިހިރު 14:57 | 1,976\nމުބާރާތުގައި ނިއު އާއި މާޒިޔާ ބައްދަލުކުރި މެޗެއްގެ ތެރެއިން - ފޭސްބުކް\nވެޓެރެންސް ކަޕް ފުޓުބޯޅަ މުބާރާތުގައި ވެލެންސިއާ ބަލިކުރުމަށް ފަހު، ދެވަނަ ބުރުގެ ގުރޫޕް ބީގެ އެއްވަނަ ޓީމުގެ ގޮތުގައި ނިއުރޭޑިއަންޓް ސްޕޯޓްސް ކްލަބް ސެމީ ފައިނަލަށް ދަތުރުކޮށްފިއެވެ.\nއެފްއޭއެމްގެ އެއް ނަމްބަރު ޓާފްގައި ހުކުރު ދުވަހު ހަވީރު ވެލެންސިއާއާ ދެކޮޅަށް ކުޅުނު މެޗް ނިއުއިން ކާމިޔާބުކުރީ 2-0 ގެ ނަތީޖާއަކުންނެވެ. މުބާރާތުގައި މި ދެޓީމް އެންމެ ފުރަތަމަ ބައްދަލުކުރި މެޗް 3-0 އިން ކާމިޔާބުކުރީ ވެލެންސިއާ އިންނެވެ.\nހުކުރު ދުވަހުގެ މެޗުގައި ނިއުއަށް ލަނޑުތައް ކާމިޔާބު ކޮށްދިނީ ހުސްނީ އަބަދުލް ރަހްމާން އަދި ޢަލީ ޝަމީމް (ކޮޔަރު އައްޔަ) އެވެ. މެޗުގެ މޮޅު ކުޅުންތެރިޔާގެ މަގާމަށް ކޮޔަރު އައްޔަ ހޮވުނުއިރު 45 އަހަރުން މަތީގެ މޮޅު ކުޅުންތެރިޔާ އަކަށް ހޮވުނީ އިއްޝާގް މުހަންމަދެވެ.\nސެމީ ފައިނަލުގެ ފުރަތަމަ މެޗުގައި ނިއުރޭޑިއަންޓް އާއި މާޒިޔާ ސްޕޯޓްސް އެންޑް ރެކްރިއޭޝަން ބައްދަލުކުރާއިރު، މި މެޗުން މޮޅުވާ ޓީމަކަށް ފައިނަލުން ސީދާ ޖާގައެއް ލިބޭނެއެވެ. ބަލިވާ ޓީމެއް ޖެހޭނީ ތިންވަނަ ސެމީގައި ކުޅޭށެވެ. ތިން ވަނަ ސެމީގައި އަނެއްކޮޅުން ވާދަކުރާނީ ދެ ވަނަ ސެމީގައި ސިފައިންގެ ކުލަބާއި ވެލެންސިއާ ބައްދަލުކުރާ މެޗުން މޮޅުވާ ޓީމެކެވެ. ސިފައިން ސެމީއިން ޖާގަހޯދީ ގްރޫޕް އޭގެ ދެވަނަ ޓީމުގެ ގޮތުގައެވެ. ހުކުރު ދުވަހު ނިއު އަތުން ބަލިވި ވެލެންސިއަށް ސެމީއިން ޖާގަ ލިބެނީ ގުރޫޕް ބީގެ ދެވަނަ ޓީމުގެ ގޮތުގައެވެ.\nމޯލްޑިވްސް ސޮކާމޭޓް އިން އިންތިޒާމުކޮށްގެން ކޮންމެ ރަމަޝާން މަހަކު ބާއްވަމުން އަންނަ މި މުބާރާތުގެ އެންމެ ކާމިޔާބު ޓީމަކީ ކްލަބް ވެލެންސިއާއެވެ. ވެލެންސިއާއިން ވަނީ4ފަހަރު މި މުބާރާތް ކާމިޔާބުކޮށްފައެވެ. ފާއިތުވި އަހަރު ފައިނަލުގައި ވެލެންސިއާ ބަލިކުރުމަށްފަހު މުބާރާތް ކާމިޔާބުކުރީ ނިއުރޭޑިއަންޓުންނެވެ. އެކުލަބުން ވަނީ ދެ ފަހަރު މި މުބާރާތް ކާމިޔާބުކޮށްފައެވެ.\nނިއުރޭޑިއަންޓާއި މާޒިޔާ ބައްދަލުކުރާ ސެމީ ފައިނަލުގެ ފުރަތަމަ މެޗް ކުޅުމަށް ހަމަޖެހިފައިވަނީ އާދިއްތަ ދުވަހު ހަވީރު 16:15 ގައި އެއް ނަމްބަރު ޓާފް ދަނޑުގައެވެ.


Addu Nature Park belehettun Addu City Council aa havaalu koffi - AO News\nއައްޑޫ ނޭޗަރ ޕާކު ބެލެހެއްޓުން އައްޑޫސިޓީ ކައުންސިލާ ޙަވާލުކުރަނީ\nތިމާވެށީގެ ދުވަހާ ގުޅުވައިގެން އައްޑޫސިޓީ ކައުންސިލުން ކުރިއަށް ގެންދިޔަ ގަސް އިންދުމުގެ ޕްރޮގްރާމުގެ ތެރެއިން\nއައްޑޫ ސިޓީގައި ގާއިމުކުރެވިފައިވާ އައްޑޫ ނޭޗަރ ޕާކް ހިންގާ ބެލެހެއްޓުމުގެ އެންމެހާ ކަންކަން އައްޑޫ ސިޓީ ކައުންސިލާއި ހަވާލު ކުރުމަށްޓަކައި ކުރިއަށްގެންދާ މަސައްކަތްތައް ފެށުމުގެ އެއްބަސްވުމުގައި މިއަދު ސޮއިކޮށްފިއެވެ. މިއެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އާމިނަތު ޝައުނާއެވެ. އަދި އައްޑޫ ސިޓީ ކައުންސިލްގެ ފަރާތުން މިއެއްބަސްވުމުގައި ސޮއިކުރެއްވީ އައްޑޫ ސިޓީގެ މޭޔަރ އަލީ ނިޒާރެވެ.\nމި އެއްބަސްވުމުގެ ދަަށުން އައްޑޫ ނޭޗަރ ޕާކް އިތުރަށް ތަރައްޤީކުރެވޭނެ ގޮތްތައް ބަލައި މިނިސްޓްރީއާއި އީ.ޕީ.އޭ އާއި އެކުގައި މަސައްކަތް ކޮށް އަމިއްލަ ޢިޚްތިޔާރާއި ކަންކަން ނިންމުމުގެ ފުރުޞަތު އައްޑޫ ސިޓީ ކައުންސިލަށް ލިބެގެންދާނެއެވެ.\nއައްޑޫ ނޭޗަރ ޕާކަކީ ރާއްޖޭގައި ފުރަތަމަ ގާއިމުކުރެވުނު ނަމޫނާ ޕާކެކެވެ. މިތަން މިހާތަނަށް ހިނގަމުން އައި ސީދާ މިނިސްޓްރީގެ ބެލުމުގެ ދަށުން މިނިސްޓްރީގެ މުވައްޒަފުންނާއި އެކު އިދާރީ ހުރިހާ ކަމެއް އީ.ޕީ.އީ އާއި މިނިސްޓްރީއިން ކުރަމުންދާ ތަނެއްގެ ގޮތުގައެވެ. ނޭޗަރ ޕާރކް ސިޓީ ކައުންސިލާއި ހަވާލުކުރުމުން ލާމަރުކަޒީ ގޮތުން ތިމާވެށީގެ ކަންކަން މެނޭޖްކޮށް ބެލެހެއްޓުމަށް މަގުފަހިވެގެންދާނެއެވެ. އަދި މިހާރު ނޭޗަރ ޕާކުގައި މަސައްކަތްކުރާ ހުރިހާ މިނިސްޓްރީގެ މުވައްޒަފުންނާއި ހަރުމުދަލާއި ތަކެތި އައްޑޫސިޓީ ކައުންސިލްގެ ދަށަށް ބަދަލުވެގެންދާނެއެވެ. ޖުމްލަކޮށް މިއެއްބަސްވުމުގެ ދަށުން މިހާރު މިނިސްޓްރީގެ ދަށުން ހިންގަމުންދާ ހުރިހާ ކަމެއް ހިންގުން ސިޓީ ކައުންސިލްގެ ދަށަށް ބަދަލުކުރެވިގެން ދާނެއެވެ. އަދި ސިޓީގެ ކައުންސިލްތަކުގެ އިހްތިޞާސްގައި ހިމެނޭ ހިމާޔަތްކޮށްފައިވާ ސަރަހައްދުތަކާއި، ނޭޗަރ ޕާކުން ލާމަރުކަޒީ އުޞޫލޫން ކައުންސިލުތަކަށް މާލީ މަންފާ ލިބިދިނުމާއި، ޢާއްމު ރައްޔިތުންނަށް ދެމެހެއްޓެނިވި ގޮތެއްގައި އެސަރަހައްދުން އިޖުތިމާޢީ އަދި އިޤްތިސާދީ މަންފާ ލިބިދިނުމާއިއެކު، އެ ސަރަހައްދުގެ ވެށި އަންނަން އޮތް ޖީލިތަކަށް ފޯރުކޮށްދިނުމަށް މީގެ ސަބަބުން މަގުފަހިވެގެންދާނެއެވެ. އަދި ހިމާޔަތް ކުރެވޭ ތަންތަނުގެ ޙަޤީޤީ ފައިދާއާއި މަންފާ ހޯދުމުގައި ރައްޔަތުންނާއި ގާތުން މަސައްކަތްކުރުމަށް މަގުފަހިވެގެން ދާނެއެވެ.\nއީދިކިލި ކިޅިއާއި، ކޯއްޓޭ ހިމެނޭގޮތަށް ހިމާޔަތްކުރެވިފައިވާ އައްޑޫ ނޭޗަރ ޕާކް ހުޅުވާފައިވަނީ 2018 ވަނަ އަހަރުގެ ސެޕްޓެމްބަރ މަހުގެ ތެރޭގައެވެ. އައްޑޫ ނޭޗާ ޕާކްގެ ތެރޭގައި ހިމެނެނީ އީދިގަލި ކިޅިއާއި ކޯއްޓޭގެ އިތުރުން ފަޅުރަށްރަށް ކަމަށްވާ މާހެރަ އާއި ކުޑަމާހެރަ އާއި ދީރޮނޑި، ކޯހެރަ އަދި ކައްބޯހެރަ އެވެ. ހިމާޔަތްކޮށްފައިވާ މި ސަރަހައްދުގެ ބޮޑުމިނަކީ ގާތްގަނޑަކަށް 1،145 ހެކްޓަރެވެ. އީދިގިލި ކިޅި އެކުގައިވާ މާހައުލުތަކަކީ ދިރޭތަކެތީގެ މުއްސަނދި ކަން ލިބިގެންވާމާހައުލެކެވެ. އެގޮތުން އެކިޅިން ކޮންމެ އަހަރަކުވެސް 180 ވައްތަރެއްގެ ދޫނި އެކި މޫސުމުގައި ފެނެއެވެ.\nނޭޗަރ ޕާކުން މިހާރު ފޯރުކޮށްދޭ ޚިދުމަތްތަކުގެ ތެރޭގައި އެތަނުގައި ހުރި ތާރީޚީ ތަންތަނާއި ބެހޭ މައުލޫމާތުދިނުމާއި، ޑައިވިންގ ޕޮއިންޓްތަކަށް ޑައިވް ކުރަން ގެންދިއުމާއި، ސްނޯކެލިންގ އަށް ގެންދިއުމާއި ކެނޯ ދުއްވުން ފަދަ މީހުން ޝައުގުވެރިވާފަދަ ޚިދުމަތްތައް ފޯރުކޮށްދެއެވެ. އެއީ އައްޑޫ ރައްޔިތުން ހަފްތާ ބަންދުގައާއި ހުސް ވަގުތުތަކުގައި މުނިފޫހިފިލުވައި މަޖާކޮށް އެ ވަގުތުތަކުގެ ބޭނުން އޭގެ ފުރިހަމަ ގޮތުގައި ހޭދަކޮށްލަން ދާ މަންޒިލަކަށް މިވަނީ ވެފައެވެ. އަދި އައްޑޫއަށް ޒިޔާރަތްކުރާ ފަތުރުވެރިންގެ މެދުގައިވެސް އައްޑޫ ނޭޗަރ ޕާކަކީ ވަރަށް މަޤުބޫލު ތަނަކަށް މިވަނީ ވެފައެވެ.\nއައްޑޫ ސިޓީ އަކީ ބަޔޮސްފިއަރ ރިޒަރވް އެއްގެ ގޮތުގައި 28 އޮކްޓޫބަރ 2020 ގައި ވަނީ ކަނޑައަޅާފައެވެ. އެތަނެއްގައި ދެމެހެއްޓެނިވި ގޮތެއްގައި ރޭވިގެން، ތަރައްޤީގެ މަޝްރޫޢުތައް ހިންގާ ތަނަކަށް ޔުނެސްކޯ އިން ދޭ މިލަޤަބަކީ ތިމާވެށީގެ ގޮތުން އާދަޔާޚިލާފު ޚާއްސަ ސިފަތައް ލިބިގެންވާ ތަންތަނަށް ދެވޭ ޚާއްސަ ލަޤަބެކެވެ. ދިރޭ ތަކެތީގެ ނަސްލާއި، އެތަކެތީގެ މާޙައުލު ޙިމާޔަތް ކުރެވި، އިޤްތިޞާދީ ގޮތުން ކުރެވޭ މަސައްކަތްތަކަކީވެސް ދެމެހެއްޓެނިވި އަދި ތިމާވެށްޓާ ރައްޓެހި ގޮތެއްގައި ކުރެވޭ ކަންތައްތަކެއްކަން ޔަޤީންވެފައިވާ، އިޤްތިޞާދީ އަދި އިޖްތިމާޢީ ދުޅަހެޔޮކަމަށް ބާރުއަޅާ ނިޒާމެކެވެ.\nއައްޑޫ ނޭޗަރ ޕާރކުއައްޑޫސިޓީ ކައުންސިލްއެންވަޔަރަންމަންޓް މިނިސްޓްރީތިމާވެށީގެ ދުވަސް\nއައްޑޫން ނެގިގޯތި ތަކުގެ މައްސަލައިގައި ގޮތެއް ނިންމުމަށް ޚާއްސަ ކޮމެޓީއެއް އެކުލަވާލަނީ\nހޯނޑެއްދޫ ކައުންސިލުން ތިމާވެއްޓާބެހޭ ވަޒީރާއި ބައްދަލުކުރައްވައިފި


Raees maumoonah avas shifaaakah edhi heyo dhuaa – Iru\nރައީސް މައުމޫނަށް އަވަސް ޝިފާއަކަށް އެދި ހެޔޮ ދުއާ\nކޮވިޑް-19 އަށް ޕޮޒިޓިވްވެ ދަރުމަވަންތަ ހޮސްޕިޓަލްގައި އެޑްމިޓްކޮށް ފަރުވާދެމުން އަންނަ ކުރީގެ ރައީސް މައުމޫން އަބްދުލްގައްޔޫމަށް އަވަސް ޝިފާއަކަށް އެދި ގިނަ ބައެއްގެ ހެޔޮ ދުއާ އިން ސޯޝަލް މީޑިއާ ފުރާލައިފި އެވެ.\nރާއްޖޭގައި ބާރަށް ފެތުރެމުންދާ ބައްޔަށް އުމުރުފުޅުން 82 އަހަރުގެ މައުމޫން ޕޮޒިޓިވްކަން އެނގިވަޑައިގަތީ ހުމުގެ އާލާސްކަންފުޅާ އުޅުއްވާތީ ޓްރީ ޓޮޕަށް ވަޑައިގެން އިއްޔެ ޓެސްޓް ކުރެއްވުމުންނެވެ. އެމަނިކުފާނު ރޭ އެޑްމިޓްކުރީ ކޮވިޑްގެ ފަރުވާ އަށް ޚާއްސަކޮށްފައިވާ ދަރުމަވަންތަ ހޮސްޕިޓަލުގަ އެވެ.\nކޮވިޑުގެ ހައި ރިސްކް ކެޓަގަރީގައި އުމުރުން ދުވަސްވީ މީހުންނާއި އެކި ބަލިތަކުގައި ފަރުވާ ހޯދާ މީހުން ހިމެނެ އެވެ.\nއެކަމަކު މައުމޫންގެ ހާލުކޮޅު ރަނގަޅެވެ. އެމަނިކުފާނާއި އާއިލާ އިން ކުރި ޓުވީޓްތަކުގައިވާ ގޮތުން، ބަލީގެ އަލާމާތްތައް ހުރީ ކުޑަކޮށެވެ.\nމާތްﷲ އިރާދަފުޅުން ބައްޕަ ހާލުކޮޅު ރަނގަޅު. އަލާމަތްތައް ހުރީ ކުޑަކޮށް.\n— Yumna Maumoon (@yumna_maumoon) August 26, 2020\nސިޔާސީ ހިޔާލުތަފާތުވުން އެއްފަރާތްކޮށް ގިނަ ބަޔަކު ވަނީ މި ބަލިން މައުމޫން އަވަަހަށް ރަނގަޅުވުމަށް އެދި ސޯޝަލް މީޑިއާގައި ހެޔޮ ދުއާކޮށްފަ އެވެ. އޭގެ ތެރޭގައި، އެމަނިކުފާނުގެ ދިގު 30 އަހަރުގެ ވެރިކަމަށް އެންމެ ބޮޑަށް ފާޑުކިޔާ މީހުން ވެސް ހިމެނެ އެވެ.\nރައީސް އިބްރާހިމް މުހައްމަދު ސޯލިހް ވެސް މިއަދު ވަނީ މައުމޫނަށް އަވަސް ޝިފާއަކަށް ހެދި ޓުވީޓްކުރައްވައިފަ އެވެ.\nMy thoughts and prayers are with you President @maumoonagayoom. May almighty Allah grant youaspeedy recovery. https://t.co/rpxEVJumDC\n— Ibrahim Mohamed Solih (@ibusolih) August 26, 2020\nMay Allah Grant Excellency President Maumoon Abdul Gayoom @maumoonagayoomaspeedy recovery.\n— Abdulla Mausoom (@Mausoom_Maus) August 25, 2020\nރައީސް މައުމޫނަށް ކުރިމަތިވެވަޑައިގަތް ސިއްހީ ހާލުކޮޅާ މެދު ހަމްދަރުދީގެ މެސެޖްތައް ފޮނުއްވި ބޭފުޅުންގެ ތެރޭގައި އެމަނިކުފާނު ކުރިން ރައީސްކަން ކުރެއްވި ޕީޕީއެމްގެ އިސް ބޭފުޅުންނާއި އިދިކޮޅު ކޯލިޝަންގެ ސަޕޯޓަރުން ވެސް ހިމެނެ އެވެ. މީގެ އިތުރުން އެމްޑީޕީ އާއި ޖުމްހޫރީ ޕާޓީގެ ސަޕޯޓަރުން ވެސް ވަނީ އަވަސް ޝިފާއަކަށް އެދި މެސެޖްކޮށްފަ އެވެ.\nމައުމޫންގެ ސަޕޯޓަރުން ޓުވިޓާގައި ލިއެފައިވާ ގޮތުގައި އެމަނިކުފާނު ކޮވިޑަށް ޕޮޒިޓިވްވި ޚަބަރު އެހީ ފުން ހިތާމައާ އެކުގަ އެވެ. ހެޔޮ ދުއާ ވަނީ އެމަނިކުފާނާ އެކުގަ އެވެ.


Maumoonah thuhumathu kuranee phone eh nahthaali kamah: Shameem | Mihaaru\nމައުމޫނުގެ ގާނޫނީ ވަކީލް ސަމީމް-- މިހާރު ފޮޓޯ\nމައުމޫނަށް ތުހުމަތު ކުރަނީ ފޯނެއް ނައްތާލި ކަމަށް: ޝަމީމް\n12 މާޗް 2018 - 10:18 29 comments\nފުލުހުންގެ ތަހުގީގަށް ބޭނުންވާ ހެކި ނައްތާލި ކަމަށް ރައީސް މައުމޫން އަބްދުލް ގައްޔޫމުގެ މައްޗަށް ތުހުމަތު ކުރަނީ ފޯނެއް ނައްތާލި ކަމަށް ބުނެ ކަމަށް ގާނޫނީ ވަކީލް ހުސައިން ޝަމީމް ވިދާޅުވެއްޖެ އެވެ.\nކުއްލި ނުރައްކަލުގެ ހާލަތުގެ ދަށުން ހައްޔަރުކޮށްފައިވާ މައުމޫނާއި އުއްތަމަ ފަނޑިޔާރު އަބްދުﷲ ސައީދު އަދި ފަނޑިޔާރު އަލީ ހަމީދުގެ މައްޗަށް ވަނީ ހެކި ނައްތާލިކަމުގެ ތުހުމަތުގައި ދައުވާކުރުމަށް ޕީޖީ އޮފީހަށް ފޮނުވައިފަ އެވެ.\nމައުމޫންގެ ގާނޫނީ ޓީމުން އެންދެރިމާގޭގައި ރޭ ބޭއްވި ނޫސްވެރިންގެ ބައްދަލުވުމުގައި ޝަމީމް ވިދާޅުވީ ފޯނެއް ނައްތާލި ކަމަށް ރައީސް މައުމޫންގެ މައްޗަށް ތުހުމަތު ކުރި ނަމަވެސް އެއީ ދޮގެއް ކަމަށެވެ.\nކުރީގެ ރައީސް މައުމޫން: ތުހުމަތު ކުރަނީ ހެކި ފޮރުވުމަށް ފޯނެއް ނައްތާލި ކަމަށް-- މިހާރު ފޮޓޯ\n"އެންމެ ފުރަތަމަ ކަމަކަށް، ފޯނަކީ ހެއްކެއް ނޫން. ފޯނެއް ނައްތައެއް ނުލައި. ދެން ނައްތާލި ކަމަށް ބަލައިފިއްޔާ އެ އަމަލުގައި ރައީސް މައުމޫން ބައިވެރިއެއް ނުވޭ. ކުށް ކުށަކަށްވާ އެއް ކަމެއް ވެސް ނެތް،" ޝަމީމް ވިދާޅުވި އެވެ.\nއެ މައްސަލާގައި ދައުވާ ނުކުރަން ނިންމައި އަނބުރާ ފޮނުވާލި ކަމަށް ވާހަކަ ދެކެވޭއިރު، ޝަމީމް ވިދާޅުވީ އެމައްސަލާގައި މައުމޫންގެ މައްޗަށް ދައުވާ ނުކޮށްގެން ހައިރާން ނުވާ ކަމަށެވެ. ޝަމީމް ވިދާޅުވީ ހައިރާންވާން ޖެހޭނީ އެ މައްސަލާގައި މައުމޫންގެ މައްޗަށް ދައުވާ ކުރަން ނިންމި ނަމަ ކަމަށެވެ. ޝަމީމް ވިދާޅުވި ގޮތުގައި އެ މައްސަލައިގެ ދިފާއުގައި ދައްކާނެ ވާހަކަ ވަރަށް ގިނަކަން ޕީޖީގެ ވަކީލުންނަށް އެނގިވަޑައިގަންނަވާނެ އެވެ.\nމޯބައިލް ފޯނަކީ ހެއްކެއް ކަމަށް ފުލުހުންނަށް ގަބޫލު ކުރެވުނަސް އެއީ އޭގެ ޒާތުގައި ހެއްކެއް ނޫން ކަމަށް ޝަމީމް ވިދާޅުވި އެވެ.\n"ފޯނު ހެއްކަކަށް ވަނީ އޭގައި ހުންނަ މައުލޫމާތެއް އިންޓެލިޖެންސް ބޭނުންކޮށްގެން ވިޔަސް އެހެން ގޮތަކުން ކަމަށް ވިޔަސް އޭގައި ހުންނަ މައުލޫމާތެއް ހެއްކަށް ވަނީ. ފޯނަކީ އޭގެ ޒާތުގައި ހެއްކެއް ނޫން،" ޝަމީމް ވިދާޅުވި އެވެ.\nސުޕްރީމް ކޯޓުން މިދިޔަ މަހުގެ އެއް ވަނަ ދުވަހު، ސިޔާސީ ލީޑަރުން ހިމެނޭގޮތަށް ނުވަ މީހަކު މިނިވަން ކުރުމަށް ނެރުނު އަމުރާ ގުޅިގެން އިއްވާފައިވާ ކުއްލި ނުރައްކަލުގެ ހާލަތުގެ ދަށުން، ސަރުކާރާ ދެކޮޅު ގިނަ ބައެއްގެ ފޯނު ފުލުހުން ވަނީ އަތުލައިފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕޮލިސް އިދިކޮޅު ފަރާތްތައް ފާރިސް މައުމޫން ހުސެއިން ޝަމީމް


SunOnline: Maziya ah spanish team thakaai Serbia ge gaumee team ge thajuribaa huri coach eh\nމާޒިޔާއަށް ސްޕެނިޝް ޓީމުތަކާއި ސާބިއާގެ ގައުމީ ޓީމުގެ ތަޖުރިބާހުރި ކޯޗެއް ގެނެސްފި\nޢަބްދުﷲ އައިމަން 03 Jan 2021, 14:32\nމާޒިޔާއަށް އަލަށް ހަވާލުވި ސާބިއާގެ ކޯޗު ރިސްޓޯ ވިޑަކޮވިޗް --\nއެންމެ ފަހުގެ ލީގު ޗެމްޕިއަން މާޒިޔާ ސްޕޯޓްސް ކުލަބުގެ ހުސްވެފައިވާ މަގާމަށް ސްޕެނިޝް ލީގާއި، ސާބިއާގެ ގައުމީ ޓީމުގެ އިތުރުން އޭޝިއާގައި ވެސް މަސައްކަތް ކޮށްފައިވާ ރިސްޓޯ ވިޑަކޮވިޗް ހަމަޖައްސައި، އެއްބަސް ވުމުގައި ސޮއި ކޮށްފި އެވެ.\nމިއަދު މެންދުރު ފަހު ސޮލައިޓް ރެސްޓޯރަންޓުގައި އޮތް ހާއްސަ ރަސްމިއްޔާތުގައި މާޒިޔާގެ ކޯޗުކަން ވިޑަކޮވިޗްއާއި ހަވާލު ކުރީ ލީގުގެ ތިންވަނަ މެޗުގައި ވެލެންސިއާ އަތުން އެ ޓީމު އެއްވަރުވުމާ ގުޅިގެން އޭރު ކޯޗަކަށް ހުރި އަހުމަދު ނިޒާމް (ނިޒާމްބެ) އިސްތިއުފާ ދިނުމުންނެވެ. ނިޒާމްބެގެ އިސްތިއުފާ ގަބޫލުކޮށް މާޒިިޔާއިން އާ ކޯޗެއް ގެނައި އިރު، މިއީ މިހާތަނަށް އެ ޓީމުން ގެނައި ދެވަނަ ބިދޭސީ ކޯޗެވެ. މިދިޔަ ސީޒަނުގައި އެ ޓީމަށް ކޯޗުކަން ކޮށްދިން މެސަޑޯނިއާގެ މަރްޖާން ސެކުލޮސްކޯގެ އެއްބަސްވުން ހަމަވުމުން އޭނާ ޓީމު ދޫކޮށްލީ މިދިޔަ އަހަރުގެ މެދު ތެރޭގަ އެވެ.\nލީގުގެ އެއްވަނާގައި މިވަގުތު އޮތް މާޒިޔާގެ ކޯޗުކަމާ މިއަދު ވިޑަކޮވިޗް ހަވާލުވި ނަމަވެސް މިރޭ ދަ ގްރާންޑޭއާ ދެކޮޅަށް ކުޅޭ މެޗުގައި އެ ޓީމަށް އިރުޝާދު ދޭނީ އެސިސްޓަންޓް ކޯޗު އަހުމަދު ސުޒައިރު (ކޮއްކޮ) އެވެ.\nޔުގޮސްލޭވިއާއަށް އުފަން 51 އަހަރުގެ ވިޑަކޮވިޗް ވަނީ ކުޅުންތެރިޔެއްގެ ގޮތުގައި ގައުމީ ޓީމަށް އަށް މެޗު ކުޅެދީ، ކުލަބް ލެވެލްގައި ވެސް އެކި ޓީމުތަކަށް 277 މެޗު ކުޅެދީ 27 ގޯލު ޖަހައިފަ އެވެ. ސެންޓްރަލް ޑިފެންޑަރެއްގެ މަގާމު ކުޅުންތެރިއެއްގެ ގޮތުގައި ހޭދަ ކުރި ވިޑަކޮވިޗް ސާބިއާއާއި މުރްޝިއާގެ އެސިސްޓެންޓް ކޯޗެއްގެ ގޮތުގައި މަސައްކަތް ކޮށްފަ އެވެ. އަދި އޭނާ ވަނީ މިހާރު ސްޕެނިޝް ލީގުގެ ފުރަތަމަ ޑިވިޝަނުގައި ކުޅެމުން އަންނަ ކާޑިޒް އަށާއި، ރެއާލް ބެޓިސްގެ ބީ ޓީމުގެ ކޯޗުކަން ވެސް ކޮށްފަ އެވެ.\nވިޑަކޮވިޗް އޭނާ އެންމެ ފަހުން ތިން އަހަރުގައި މަސައްކަތްކުރީ ފިލިޕީންސްގެ ޗެމްޕިއަން ސެރެސްގަ އެވެ. އެ ތިން އަހަރު ވެސް އޭނާ ވަނީ ސެރެސް އަށް ފިލިޕީންސް ލީގުގެ ޗެމްޕިއަންކަން ހޯދައިދީފަ އެވެ.\nމިއަދުގެ ރަސްމިއްޔާތުގައި ވާހަކަ ދައްކަމުން ވިޑަކޮވިޗް ބުނީ، އޭނަގެ އަމާޒަކީ މާޒިޔާއާ އެކު ރަނގަޅު ނަތީޖާތަކެއް ގައުމީ ފެންވަރުގައި ހޯދުމުގެ އިތުރުން، އޭއެފްސީގެ ރަނގަޅު ހިސާބަކަށް ދަތުރު ކުރުން ކަމަށެވެ.\nމީގެ އިތުރުން އޭނާ ވަނީ ފިލިޕީންސްގެ ސެރެސްއާ އެކު 2017 ވަނަ އަހަރުގެ އޭއެފްސީ ކަޕްގައި މެލޭޝިއާގެ ވަރުގަދަ ޖޮހޯރް ބަލިކޮށް އާސިއާން ޒޯންގެ ޗެމްޕިއަންކަން ހޯދައިފަ އެވެ. އެ ފަހަރު އިންޓަ ޒޯން ސެމީ ފައިނަލުން ސެރެސް ބަލިވީ ތަޖިކިސްތާންގެ އިސްތިގްލާލް އަތުންނެވެ.


Areef Supreme court ge dhifaauga, JSC ge memberun dhekolhu! | Mihaaru\nރައްޔިތުންގެ މަޖިލިހުގެ ޖުޑިޝަރީ ކޮމިޓީގެ މިރޭގެ ބައްދަލުވުމުގައި ސުޕްރީމް ކޯޓުގެ ފަނޑިޔާރު އަބްދުﷲ އަރީފް (ކ) ވާހަކަ ދައްކަވަނީ. --- ފޮޓޯ: ނިޝާން އަލީ/ މިހާރު\nއަރީފު ސުޕްރީމް ކޯޓުގެ ދިފާއުގައި، ޖޭއެސްސީގެ މެމްބަރުން އިދިކޮޅު!\n14 ޖޫން 2019 - 02:21 46 comments\nސުޕްރީމް ކޯޓުން ޖުޑިޝަލް ސާވިސް ކޮމިޝަން (ޖޭއެސްސީ) އަށް ނުފޫޒު ފޯރުވަމުންދާ ކަމަށް ވިދާޅުވެ، އެ ކޮމިޝަންގެ ގިނަ މެމްބަރުން އެ ކޯޓަށް ފާޑު ވިދާޅުވި އިރު، ކޮމިޝަންގެ ރައީސް އަދި ސުޕްރީމް ކޯޓުގެ ފަނޑިޔާރު އަބްދުﷲ އަރީފް ސުޕްރީމް ކޯޓުގެ ދިފާއުގައި މިރޭ ވާހަކަފުޅު ދައްކަވައިފި އެވެ.\nރައްޔިތުންގެ މަޖިލިހުގެ ޖުޑިޝަރީ ކޮމިޓީ އަށް ޖޭއެސްސީގެ 10 މެމްބަރުންގެ ތެރެއިން ހަތް މެމްބަރުން ހާޒިރުވެވަޑައިގެންނެވި އިރު، ބައްދަލުވުމުގައި އެންމެ ބޮޑު ބަހުސެއް މެމްބަރުން ކުރެއްވީ ވެސް ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑު ކުރަން ކޮމިޝަނުން ނިންމި ނިންމުމަށް އަމަލުކުރުން ފަސްކުރަން ސުޕްރީމް ކޯޓުގެ ތިން ފަނޑިޔާރުންގެ އިއްތިފާގުން ނިންމެވި މައްސަލައިގަ އެވެ.\nފަނޑިޔާރު އަބްދުﷲ ދީދީ ސަސްޕެންޑް ކުރަން ޖޭއެސްސީން ނިންމި ނިންމުމަށް އަމަލު ކުރަން ފަސް ކުރަން ސުޕްރީމް ކޯޓުން އެންގިޔަސް، އެ ކޮމިޝަންގެ ނިންމުމާ އެއްގޮތަށް ފަނޑިޔާރު ދީދީގެ ސަސްޕެންޝަން ދެމި އޮންނާނެ ކަމަށް ޖޭއެސްސީގެ މެމްބަރުންގެ އަޣުލަބިއްޔަތުން ވަނީ ނިންމައިފަ އެވެ.\nސުޕްރީމް ކޯޓުގެ ފަނޑިޔާރު އަބްދުﷲ އަރީފާއި ޖޭއެސްސީގެ މެމްބަރުން މިއަދު މަޖިލިހަށް ވަޑައިގަންނަވަނީ. --- ފޮޓޯ: ނިޝާން އަލީ/ މިހާރު\nމަޖިލިހުގެ މެމްބަރުން ޖޭއެސްސީއާ އަމާޒު ކުރެއްވި ސުވާލުތަކަށް ޖަވާބު ދެއްވައި އަރީފް ވިދާޅުވީ، ގާނޫނުއަސާސީގައިވާ ގޮތުން ސުޕްރީމް ކޯޓަކީ އެންމެ ފަހު ބަސް ބުނާ ފަރާތް ކަމަށެވެ. އަދި ކޯޓުން އަބްދުﷲ ދީދީގެ މައްސަލައިގައި އަމުރު ނެރުނީ އިޖުރާއާތުތަކާ އެއްގޮތަށް ކަމަށް އަރީފު ވިދާޅުވި އެވެ.\nސުޕްރީމް ކޯޓުގެ އަމުރަށް ފަހު، ޖޭއެސްސީން ނިންމި ނިންމުމަކީ ގާނޫނުއަސާސީއާ ތައާރަޒްވާ ކަމަކަށް ފެނިވަޑައިގަތީމުން، އެ ބައްދަލުވުމުން ތަނާޒުލް ވެވަޑައިގެންނެވި ކަމަށް އަރީފު ވިދާޅުވި އެވެ.\nސުޕްރީމް ކޯޓުން ޖޭއެސްސީ އަށް ނުފޫޒު ފޯރުވާ ކަމަށް ކުރެވޭ ތުހުމަތުތައް ދޮގު ކުރައްވައި އަރީފު ވިދާޅުވީ ޖޭއެސްސީގެ މެންބަރަކަށް ވަޑައިގެން މަސައްކަތް ކުރަން ފެއްޓެވި ފަހުން އެ ކޮމިޝަނަށް ސުޕްރީމް ކޯޓުގެ އެއްވެސް ނުފޫޒެއް ފޯރުވާފައި ނުވާ ކަމަށެވެ. އަރީފު ވިދާޅުވި ގޮތުގައި ޖޭއެސްސީގައި ފަނޑިޔާރުންގެ ކަންކަމާއި ވޯޓު ދިނުން ފަދަ ކަންކަން ކުރިއަށް ގެންދަނީ ވަރަށް މިނިވަން ކަމާ އެކު އެވެ.\n"އަޅުގަނޑަށް ޔަގީންކޮށް އަރުވަން ކެރޭ ކަމަކީ ސުޕްރީމް ކޯޓުގެ އެއްވެސް ނުފޫޒެއް ފޯރުވުމަށް މެންބަރުންނަށް އެއްވެސް ކަމެއް އަންގާފައި ނޯންނާނެ، ދަންނަވާފައި ނޯންނާނެ،" އަރީފު ވިދާޅުވި އެވެ.\nޖުޑިޝަރީ ކޮމިޓީގެ މުގައްރިރު އަދި މާފަންނު އުތުރު ދާއިރާގެ އެމްޑީޕީގެ މެމްބަރު އިމްތިޔާޒް ފަހުމީ (ކ-2) ވާހަކަ ދައްކަވަނީ. --- ފޮޓޯ: ނިޝާން އަލީ/ މިހާރު\nޖޭއެސްސީ އަށް ހުށަހަޅާ މައްސަލަތަކުގެ ތެރެއިން ގިނަ ކަންކަމަކީ ފަނޑިޔާރުންނާ ދެކޮޅަށް އެކަށީގެންވާ ހެކި ނެތުމުގެ ސަބަބުން ނުބަލައި ދޫކޮށްލާފައި ހުރި މައްސަލަތައް ކަމަށް ވެސް އަރީފު ވިދާޅުވި އެވެ. އަދި ފަނޑިޔާރުންނަށް ނަސޭހަތްދީ، އެހެން ކޯޓުތަކަށް ބަދަލުކޮށްފައި ހުންނާނެ ކަމަށް އަރީފް ވިދާޅުވި އެވެ.\nއެކަމަކު ރައީސް އިބްރާހިމް މުހައްމަދު ސޯލިހްގެ ފަރާތްޕުޅުން ޖޭއެސްސީ އަށް އައްޔަން ކުރެއްވި މެމްބަރު އަދި ކޮމިޝަންގެ ނައިބު ރައީސް މަސްތޫރު ހުސްނީ ވިދާޅުވީ، ސުޕްރީމް ކޯޓުގެ އަމުރަކީ ޖޭއެސްސީގެ ދުސްތޫރީ އަދި ގާނޫނީ ވާޖިބަށް ހުރަސް އަޅައި އެ ކޯޓުން ނެރުނު އަމުރެއް ކަމަށެވެ.\nބަންޑާރަ ނައިބު އަދި ޖޭއެސްސީގެ މެމްބަރު އިބްރާހިމް ރިފްއަތު ވިދާޅުވީ، ސުޕްރީމް ކޯޓުން ނިންމާފައި ހުރި ނިންމުންތަކުގައި މަޖިލިހުގެ ބާރާއި މަސްއޫލިއްޔަތުތަކަށް އަސަރު ކުރާ ގޮތަށް ކަންކަން ހިމެނޭ ކަމަށެވެ. މިސާލެއްގެ ގޮތުގައި ރިފްއަތު ނެންގެވީ ކޯޓުތަކާ ބެހޭ ގާނޫނުގެ ގިނަ މާއްދާތައް ކޯޓުން ބާތިލް ކުރުމެވެ.\nމީގެ އިތުރުން، ކޯޓުތަކުގެ ގާނޫނުގައިވާ ގޮތުގެ މަތިން އުފައްދަން ޖެހޭ ޖުޑިޝަލް ކައުންސިލް ސުޕްރީމް ކޯޓުން އުވާލުމަށް ފަހު، އެ ކޯޓުގެ އަމިއްލަ އިސް ނެގުމަށް އެފަދަ ކައުންސިލެއް އެކުލަވާލައި، އެތަނުގެ މަޝްވަރާގެ މަތިން ސުޕްރީމް ކޯޓުގެ ފަނޑިޔާރުން އަމަލު ކުރައްވަމުން ގެންދަވާ ކަމަށް ރިފްއަތު ވިދާޅުވި އެވެ.\n"އަޅުގަނޑު ގަބޫލުކުރާ ގޮތުގައި ގާނޫނު ހަދާ މަޖިލިހަށް ލިބިދީފައި އޮތް ބާރެއް، ފަނޑިޔާރުގެ އަށް ބޭނުމެއް ނުކުރެވޭނެ. ބޭނުން ކޮށްގެން ވެސް ނުވާނެ. އެއީ ގާނޫނުއަސާސީގެ ރޫހެއް ވެސް ނޫން. އެހެންވީމަ އެކަން ހުއްޓުވައި ސީރިއަސް މައްސަލައެއްގެ ގޮތުގައި ބަލަންޖެހޭ،" ރިފްއަތު ވިދާޅުވި އެވެ.\nރިފްއަތު ވިދާޅުވި ގޮތުގައި ޖޭއެސްސީގެ ބާރުތަކާއި މަސްއޫލިއްޔަތުތަކަށް އެކި ސިފަސިފައިގައި ސުޕްރީމް ކޯޓުން ނޭދެވޭ އަސަރުތައް ވަނީ ފޯރުވައިފަ އެވެ. ވޭތުވެދިޔަ ހަ މަސް ދުވަހަށާއި ލިޔެކިޔުންތަކަށް ބެލި ކަމުގައިވިޔަސް، އެކަން ފެންނަން އެބަހުރި ކަމަށް އޭނާ ވިދާޅުވި އެވެ.\nބަންޑާރަ ނައިބު އިބްރާހިމް ރިފްއަތު މިރޭގެ ކޮމިޓީ ބައްދަލުވުމުގައި. --- ފޮޓޯ: ނިޝާން އަލީ/ މިހާރު\n"ސުޕްރީމް ކޯޓުން އެބަހުރި ސިޓީ ބަދަލުކޮށް، ކަންތައްތައް ކުރުމަށް އަންގާފައި. އެއީކީ އެކަން ކުރެވިގެން ވާނެ ގޮތެއް ކަމަށް ގަބޫލެއް ނުކުރަން،" ގާނޫނުއަސާސީގައި ޖޭއެސްސީގެ ބާރު ސުޕްރީމް ކޯޓުގެ ފަނޑިޔާރުން ހިމެނޭ ގޮތަށް އަދުލުއިންސާފު ގާއިމު ކުރުމުގެ މަސައްކަތުގައި އުޅޭ އެންމެހައި މީހުންގެ މައްޗަށް ހިނގާނެ ކަން ބަޔާންކޮށްފައިވާ ކަން ފާހަގަ ކުރައްވައި ރިފްއަތު ވިދާޅުވި އެވެ.\nރިފްއަތު ވިދާޅުވީ ފަނޑިޔާރެއްގެ ސުލޫކީ މައްސަލައެއް އޮވެއްޖެ ނަމަ، އެ މައްސަލައެއް ބެލެން ޖެހޭނެ ކަމަށެވެ. ފަނޑިޔާރުންގެ މައްސަލަތައް ބަލައި ފިޔަވަޅު އެޅުމުގެ ބާރު ގާނޫނުއަސާސީން ޖޭއެސްސީއާ ހަވާލުކޮށްފައިވާ ކަން ވެސް ރިފްއަތުގެ ވާހަކައިގައި ފާހަގަ ކުރެއްވި އެވެ.\nއޭނާ ވިދާޅުވި ގޮތުގައި ފަނޑިޔާރު އަބްދުﷲ ދީދީ ސަސްޕެންޑް ކުރަން ޖޭއެސްސީން ނިންމީ އެއްވެސް އިޖުރާއާތަކާ ހިލާފަކަށް ނޫނެވެ. އެއީ ޖޭއެސްސީ އަށް ލިބިދޭ އިހްތިޔާރާއި ބާރާ އެއްގޮތްވާ ގޮތުގެ މަތިން ނިންމި ނިންމުމެއް ކަމަށް ވެސް ރިފްއަތު ވިދާޅުވި އެވެ. އަދި ފަނޑިޔާރު އަބްދުﷲ ދީދީއާ ގުޅޭ ގޮތުން ޖިނާއީ ތަހުގީގެއް ކުރަމުންދާ ކަން ފުލުހުން ހާމަކޮށްފައިވާ ކަމަށް އޭނާ ވިދާޅުވި އެވެ.\nދަށު ކޯޓުތަކުގެ ފަނޑިޔާރުންގެ ތެރެއިން އެ ކޯޓުތަކުން ޖޭއެސްސީ އަށް އިންތިހާބުކުރި ފަނޑިޔާރު މުހައްމަދު އީސާފުޅު ވިދާޅުވީ ޖޭއެސްސީގެ ތެރޭގައި އޮތީ ވީހާ ވެސް ބޮޑަށް ފޮރުވިގެން ކަންކަން ކުރުމުގެ ސަގާފަތެއް ކަމަށެވެ. އަދި ޖޭއެސްސީން ފުރިހަމަ ގޮތުގައި ޒިންމާ އަދާކުރެވުނު ނަމަ، މިހާރަށް ވުރެ ފުރިހަމަ ފަނޑިޔާރުގެއެއް ރައްޔިތުންނަށް ފެނުނީސް ކަމަށް އޭނާ ވިދާޅުވި އެވެ.\nޖޭއެސްސީގެ މެމްބަރު މުހައްމަދު އީސާފުޅު މިރޭގެ ބައްދަލުވުމުގައި. --- ފޮޓޯ: ނިޝާން އަލީ/ މިހާރު\nއީސަ ވިދާޅުވި ގޮތުގައި ޖޭއެސްސީގައި ވޯޓު ދިނުމަށް އެއްވެސް ފަރާތަކުން މަޖުބޫރުކޮށްފައެއް ނުވެ އެވެ. އެކަމަކު، ފަނޑިޔާރުންގެ ޕާފޯމަންސް ގަވައިދަށް އޮތް ހުރަހުން ޖޭއެސްސީގެ މައްޗަށް ސުޕްރީމް ކޯޓުގެ ނުފޫޒު އޮތްވަރު ހާމަވެގެންދާ ކަމަށް ވެސް އޭނާ ވިދާޅުވި އެވެ.\n"އަޅުގަނޑު ގަބޫލު ކުރަނީ ޖޭއެސްސީ އަކީ ދުސްތޫރީ މުއައްސަސާއެއް. އަޅުގަނޑުމެންގެ ޒިންމާ އަދާކުރުމުގައި މައްސަލައެއް އުޅޭ ނަމަ، ޖޭއެސްސީގެ މަސްއޫލިއްޔަތުގެ ތެރެއަށް އެހެން މުއައްސަސާއެއް ވަންނަން ޖާގަ އޮވެގެން ނުވާނެ. އަޅުގަނޑު ވަރަށް ބޮޑަށް އެދޭ ކަމެއް މިނިވަން ކަމާއެކު މަސައްކަތް ކުރެވޭނެ މާހައުލެއް ތިޔަބޭފުޅުންގެ ލެވެލްގައި ގާއިމުކޮށްދިނުން،" އީސަ ވިދާޅުވި އެވެ.\nއިތުރު ލިޔުންތައް ސުޕްރީމް ކޯޓް ޖުޑީޝަލް ސާވިސް ކޮމިޝަން އިބްރާހިމް ރިފްއަތު، އެޓާނީ ޖެނެރަލް މަސްތޫރު ހުސްނީ ޖުޑީޝަރީ ކޮމިޓީ (ރައްޔިތުންގެ މަޖިލިސް)


Bridge alhan hedhi platform ge bodu bai nagaifi | Mihaaru\nބްރިޖު ހަދަން އެޅި ޕްލެޓްފޯމުގެ މަތީގައި ސީސީސީސީގެ މުވައްޒަފުންތަކެއް މަސައްކަތް ކުރަނީ. އެ ފާލަން މިހާރު ވަނީ ނަގަން ފަށާފައި. --ފޮޓޯ/މިހާރު\nބްރިޖު އަޅަން ހެދި ޕްލެޓްފޯމުގެ ބޮޑު ބައި ނަގައިފި\n30 ޖުލައި 2018 - 12:34 49 comments\nމާލެ އާއި ހުޅުލެއާ ދެމެދު އަޅާފައިވާ ބްރިޖުގެ ކޮންކްރީޓް މަސައްކަތަށް 2016 ގައި ހެދި ޕްލެޓްފޯމުގެ ބޮޑު ބައެއް ނަގައިފި އެވެ.\nލޮނުޒިޔާރަތް ކޮޅުން ފެށިގެން ހުޅުލޭ ކޮޅަށް މި ދަގަނޑު ފާލަން ނުވަތަ ޕްލެޓްފޯމު އަޅާފައި ވަނީ ފުން ކަނޑަށް ދަގަނޑު، ބިޔަ ހޮޅިތައް ފައްތައިގެންނެވެ. އޮގަސްޓު، 2016 ގައި ބްރިޖުގެ ޕައިލް ފައުންޑޭޝަން މަސައްކަތް ފެށީ އެ ޕްލެޓްފޯމު ނިންމުމަށް ފަހު އެވެ.\nއެ ފާލަން ހަދަމުން ދިޔަ އިރު ބައެއް މީހުން ހީކުރީ އެއީ އަސްލު ބްރިޖް ކަމަށެވެ. ނަމަވެސް އެއީ ބްރިޖް އަޅަން ބޭނުންކުރާ ތަނެއް ކަމަށް ބުނެ، ހައުސިން މިނިސްޓްރީން އާންމުންނަށް އެކަން ސާފުކޮށްދިނެވެ.\nބްރިޖުގެ މަސައްކަތަށް ބޭނުންވާ ސާމާނު އުފުލުން ފަދަ މައިގަނޑު ގިނަ މަސައްކަތްތަކެއް ކުރީ އެ ޕްލެޓްފޯމު މަތީގަ އެވެ. އެކަމަކު ބްރިޖު އަޅާ ނިމިފައިވާތީ، އެ ފާލަމުގެ މެދުން ބޮޑު ބައެއް މިހާރު ވަނީ ނަގައިފަ އެވެ.\nބްރިޖްގެ ފައުންޑޭޝަން މަސައްކަތްތައް ކުރަން އެޅި ޕްލެޓް ފޯމު --ފޮޓޯ/މިހާރު\nބްރިޖު ހުޅުވަން ވާން ޖެހޭ ތައްޔާރީތައް ފަށާފައިވާއިރު، ދެން އޮތީ ތާރު އެޅުމާއި ލައިޓުތައް ހަރުކުރުމެވެ. އެ މަސައްކަތް ވެސް ނިންމައި އަންނަ މަހުގެ ފަހުކޮޅު ހުޅުވޭނެ ކަމުގެ ޔަގީންކަން، ބްރިޖު އަޅާ ޗައިނާގެ ސީސީސީސީން ވަނީ ދީފަ އެވެ.\nއަންނަ މަހު ފަހުކޮޅު ހުޅުވަން ނިންމާފައިވާ ބްރިޖުގައި ވެހިކަލްތަކަށް ޖުމްލަ ހަތަރު ލޭން އޮންނާނެ އެވެ. އެއީ ހުޅުލޭ ކޮޅަށް ޚާއްސަ ދެ ލޭނާއި މާލޭ ކޮޅަށް ދެ ލޭނެވެ. އޭގެ އިތުރުން، ދެ ފަރާތުން ބައިސްކަލް ދުއްވޭވަރުގެ ލޭނެއް ވެސް ވަނީ ހަދައިފަ އެވެ.\nހައުސިން މިނިސްޓްރީން ބުނެފައިވާ ގޮތުގައި، މާލެ އާއި ހުޅުލެއާ ދެމެދު ފެރީގައި ކުރާ ގާތްގަނޑަކަށް 20 މިނެޓުގެ ދަތުރު، ބްރިޖާ އެކު ތިން މިނެޓަށް އަވަސްވާނެ ކަމަށެވެ.\nމާލެ އާއި ހުޅެލެއާ ދެމެދު ބްރިޖުން ގުޅާލާފައި. --ފޮޓޯ: ހުސެއިން ވަހީދު/މިހާރު\nއިތުރު ލިޔުންތައް ތަރައްގީގެ މަޝްރޫއުތައް ސަރުކާރު ސިނަމާލެ ބްރިޖު ސީސީސީސީ ސެކަންޑް ހާބަ އިންޖިނިއަރިން


SunOnline: Raajjeygai Facebook medhuverikoh hiley La Liga beleyne goi hadhaifi\nރާއްޖޭގައި ފޭސްބުކް މެދުވެރިކޮށް ހިލޭ ލަލީގާ ބެލޭނެ ގޮތް ހަދައިފި\nނަޖާހު މަސްއޫދު 14 Aug 2018, 14:41\nބާސެލޯނާގެ ތަރި ލިއޮނަލް މެސީ--\nދެކުނު އޭޝިއާގެ ހުރިހާ ގައުމުތަކަށް ލަލީގާގެ ހުރިހާ މެޗެއް ބްރޯޑުކާސްޓުކުރުމުގެ ހުއްދަ މަޝްހޫރު ސޯޝަލް މީޑިއާ ކުންފުނި ފޭސްބުކަށް، ލަލީގާއިން ދީފިއެވެ.\nފޭސްބުކާއެކު އެއްބަސްވުމެއްގައި ސޮއިކުރުމަށް ފަހު މިއަދު ލަލީގާއިން ނެރުނު ބަޔާނެއްގައި ބުނެފައި ވަނ،ީ ހުކުރު ދުވަހު ފެށޭ މި ސީޒަންގެ ލަލީގާގެ ހުރިހާ މެޗެއް، އިންޑިއާ، އަފްގާނިސްތާން ބަންގްލަދޭޝް، ބޫޓާން، ނޭޕާލް ސްރީލަންކާ، ޕާކިސްތާން އަދި ރާއްޖޭގައި ފޭސްބުކް މެދުވެރިކޮށް ހިލޭ ފެންނާނެ ކަމަށެވެ. މި ސީޒަނުގެ ލަލީގާގައި 380 މެޗު ކުޅޭނެއެވެ.\nމީގެ ކުރިން މި ސަރަހައްދުގައި ލަލީގާ ބްރޯޑުކާސްޓުކުރުމުގެ ރައިޓްސް އޮތީ ސޮނީ ޕިކްޗާސް ނެޓްވޯކް އަތުގައެވެ. މިހާރު އެ ރައިޓްސް ފޭސްބުކަށް ލިބިފައިވީ ނަމަވެސް ރައިޓްސް ފޭސްބުކަށް ވިއްކި އަގު، ލަލީގާއިން ހާމަކޮށްފައި ނުވެއެވެ.\n2014 ވަނަ އަހަރުން ފެށިގެން 2018 ވަނަ އަހަރާ ހަމައަށް ލަލީގާ ބްރޯޑްކާސްޓުކުރުގެ ރައިޓްސް ސޮނީއިން މީގެ ކުރިން ގަތީ 32 މިލިއަން ޑޮލަރަށެވެ.\n"ފާއިތުވި ދެ އަހަރު އަޅުގަނޑުމެންގެ ލަނޑުދަނޑިއަކަށްވީ ވިހާވެސް ބޮޑު އޯޑިއެންސަކަށް ކޮންޓެންޓު ފޯރުކޮށްދިނުމަށް. އެހެންކަމުން އިންޑިއާގެ 270 މިލިއަން މީހުން ފޭސްބުކް ބޭނުން ކުރާތީ މި ހިދުމަތް ފޯރުކޮށްދިނުން ވަރަށް މުހިންމު،" ލަލީގާގެ ހެޑް އޮފް ޑިޖިޓަލް ސްޓްރެޓަޖީ އަލްފްރެޑޯ ބާމެހޯ ރޮއިޓާސްއަށް ވިދާޅުވިއެވެ.\n2016 ވަނަ އަހަރު ލަލީގާއިން ވަނީ އިންޑިއާ ސަރަހައްދުގައި ބޮޑު އޯޑިއަންސެއް ގާއިމުކުރުމުގެ މަސައްކަތް ފަށައިފައެވެ. އެގޮތުން އެ ކުންފުނީގެ އޮފީހެއް އެ އަހަރު ނިއުދިއްލީގައި ގާއިމުކުރިއެވެ.\nއިންޑިއާ، އަފްގާނިސްތާން ބަންގްލަދޭޝް، ބޫޓާން، ނޭޕާލް ސްރީލަންކާ، ޕާކިސްތާން އަދި ރާއްޖޭގައި ޖުމްލަކޮށް ފޭސްބުކް ބޭނުންކުރާ މީހުންގެ އަދަދު 348 މިލިއަނަށް އަރާ ކަމަށް ފޭސްބުކްގެ ތަފާސް ހިސާބުތަކުން ދައްކައެވެ.\nފޭސްބުކް ބޭނުންކުރާ އެތައް މިލިއަން މީހެއްގެ ޕާސްވޯޑު ހުރީ "ދިމާލަށް ފެންނަން"\nވަޓްސްއެޕްގެ ކޯ ފައުންޑަރު އެދެނީ ހުރިހާ އެންމެންގެ ފޭސްބުކް ޑިލީޓު ކުރަން


Kuhli haalathu ithurukurumuge visnumeh neh: Sarukaaru\n16th December 2018 | Last update: 08:45\nކުއްލި ހާލަތު އިތުރުކުރުމުގެ ވިސްނުމެއް ނެތް: ސަރުކާރު\nމިއަދު ސަރުކާރުން ބޭއްވި ނޫސްވެރިންގެ ބައްދަލުވުމުގައި އާޒިމާ: ކުއްލި ހާލަތު އިތުރުކުރުމުގެ ވިސްނުމެއް ނެތް\nކުއްލި ނުރައްކަލުގެ ހާލަތުގެ މުއްދަތު އިތުރުކުރުމުގެ ވިސްނުމެއް ނުގެންގުޅޭ ކަމަށް ސަރުކާރުން ބުނެފިއެވެ.\nބައިނަލް އަގުވާމީ ނޫސްވެރިންނަށް ނޫސްވެރިންނަށް ރައީސް އޮފީހުގައި މިއަދު ބޭއްވި ނޫސް ކޮންފަރެންސްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރު ވިދާޅުވީ މިހާރުވެސް ކުއްލި ނުރައްކަލުގެ ހާލަތު ހިނގާނީ ފެބްރުއަރީ އެކެއް އަމުރާ ގުޅުންހުރި މައްްސަލަތަކުގައި ހައްޔަރުކޮށް ތަހުގީގު ހިނގަމުންދާ މީހުންނަށް އެކަނި ކަމަށެވެ.\nއާޒިމާ ވިދާޅުވީ މަޖިލީހުން އިތުރުކޮށްދިން މުއްދަތުގެ ދަށުން، ކުއްލި ނުރައްކަލުގެ ހާލަތުގައި 10 ދުވަސް އަދިވެސް އެބަ އޮތް ކަމަށެވެ. އަދި އެ މުއްދަތު ނިމޭނީ މި މަހުގެ 22 ވަނަ ދުވަހަށް ކަމަށް އާޒިމާ ވިދާޅުވިއެވެ.\n"ތިޔަބޭފުޅުންނަށް މިއަދު ފެނިފައިވާނެ ރާއްޖޭގައި ދިރިއުޅުން އޮތީ އާންމު ހާލަތެއްގައިކަން. އެއްވެސް ސްކޫލެއް، ފިހާރައެއް ބަންދެއް ނުކުރޭ. އޮފީސްތަކާއި ވިޔަފާރިތައް ހުޅުވައި، ހިންގަމުން ދަނީ،" އާޒިމާ ވިދާޅުވިއެވެ.\nފެބްރުއަރީ އެއް ވަނަ ދުވަހު ސުޕްރީމްކޯޓުން ނެރުނު އަމުރެއް ތަންފީޒު ނުކުރަން ވެގެން ސަރުކާރުން ކުއްލި ނުރައްކަލުގެ ހާލަތު އިއުލާނު ކުރީ ފެބްރުއަރީ މަހުގެ ފަސްވަނަ ދުވަހުއެވެ. އެއަށްފަހު ކުރީގެ ރައީސް މައުމޫން އަބްދުލް ގައްޔޫމާއި އުއްތަމަ ފަނޑިޔާރު އަބުދުﷲ ސައީދާއި ފަނޑިޔާރު އަލީ ހަމީދު ހައްޔަރުކޮށް، އެ ތިން ބޭފުޅުންނަށް އެކި ތުހުމަތުތައް ދަނީ ކުރަމުންނެވެ. އޭގެ އިތުރުން ވެސް ކުއްލި ހާލަތުގެ ދަށުން ގިނަ ބަޔަކު ތިބީ ހައްޔަރުކޮށްފަ އެވެ.\nކުއްލި ނުރައްކަލުގެ ހާލަތު 1 ފެބުރުއަރީގެ އަމުރު\nސިނާންއަށް ކުރާ ދައުވާގެ އަޑުއެހުމެއް މާދަމާ\nއިބޫ ސޯލިހު ބަންދުން ދޫކޮށްލައިފިި\nއެސްއޯއީގެ ދަށުން ހައްޔަރުކުރި ފަރާތްތައް ދޫކޮށްލާ: އީޔޫ\nއެސްއޯއީ އުވާލުން ރަނގަޅު، އަމުރު ވެސް ތަންފީޒުކުރޭ: އިންޑިއާ\nހިޔާނާތްވިކަން ނޭނގޭ، އަދީބުގެ ޑޮލަރުތަކެއް ބޭނުން ކުރިން: ޝައިނީ\nފުލުހަށް ހާޒިރުވުމަށް ޔާމީންއަށް އަންގައިފި\nޓިކެޓްގެ އަގުތައް އެނގުންވާ ވަރަށް ކުޑަވާނެ: މޯލްޑިވިއަން\nލޯންޗު ގޮއްވާލުމުގައި އަދީބުގެ ތުހުމަތު ތިންވަނަ ފަރާތަކަށް


ޅިޔަން ފަަހަރިންނާމެދު ސަމާލު ވުމަށް ޑރ. ޒާކިރު ނައިކް ގޮވާލައިފި. – Atoll News\nޅިޔަން ފަަހަރިންނާމެދު ސަމާލު ވުމަށް ޑރ. ޒާކިރު ނައިކް ގޮވާލައިފި.\nޝާއިޢު ކުރީ: އަމާނީ ޖެނުއަރީ 29, 2017, 15:38\nޅިޔަން ފަހަރިންނާއިމެދު އިތުރަށް ސަމާލުކަން ދޭންޖެހޭ ކަމަށް މަޝްހޫރު ދިނީ އިލްމުވެރިޔާ ޑރ. ޒާކިރު ނައިކް ވިދާޅުވެއްޖެއެވެ.\nމި މައުޟޫގައި ވާހަކަ ދައްކަވަމުން މަޝްހޫރު ދީނީ އިލްމުވެރިޔާ\nޑރ. ޒާކިރު ނައިކް ވިދާޅުވީ ޅިޔަނެއް ނުވަތަ ފަހަރިއަކާއިއެކު ނުރަނގަޅު އެއްވެސް ގުޅުމެއް އުފެދިއްޖެނަމަ އެކަމަކުން ސަލާމަތްވުމަކީ ވަރަށް ދަތި އުނދަގޫ ކަމަކަށް ވާނެކަމަށާއި އަދި ގިނަ ފަހަރަށް އެފަދަ ކަންކަން ވެފައި އޮންނަނީ ސަލާމަތް ނުވެވޭފަދަ ދާއިމީ ބޮޑު މައްސަލައަކަށް ކަމަށް ޒާކިރު ނައިކް ވިދާޅުވިއެވެ.\nޑރ. ޒާކިރު ނައިކް ވިދާޅުވީ ޅިޔަނުންނަކީ ވަަރަށް ގާތްބައެއް ކަމަށް ޤަބޫލުކުރެވި ބައެއް ބަފަހަރަށް މަހުރަމުން ކަމުގައި ވެސް ދެކެވޭ ހިސާބަށް ކަންތައްތައް ދާ ކަމަށާއި އެފަދަ ކަންކަން ނުކުރުމަށް ގޮވާލާ ނަސޭހަތްތެރިވާކަމަށެވެ.\nއަދި އޭނާ ވިދާޅުވީ ޝައިޠާނާ އަބަދުވެސް ހުންނާނީ ފުރުޞަތަކަށް ބަލަބަލައި ކަަމަށާއި ލިބޭ ކިތަންމެ ކުޑަ ފުރުޞަތެއްގެ ބޭނުން ވެސް ޝައިޠާނާ ހިފާނެ ކަމަށެވެ.\nއެހެންކަމުން އެންމެ މިހުންމީ އެފަދަ އެއްވެސް ފުރުޞަތެއް ޝައިޠާނާއަށް ނުދިނުން ކަމަށާއި އެގޮތުން އެފަދަ ކަންކަމުން ސަލާމަތްވާން މަސައްކަތް ކުރަންޖެހޭކަމަށެވެ.\nޑރ. ޒާކިރު ނައިކް ވިދާޅުވީ ޅިޔަނެއް ނުވަތަ ފަހަރިއަކާއިއެކު ނުރަނގަޅު އެއްވެސް ގުޅުމެއް އުފެދިއްޖެނަމަ އެކަމެއް ހުއްޓައިލުމަކީ ނުހަނު ދަތިކަމަކަށްވާ ކަމަށެވެ.\nއަދި ޅިޔަން ފަަހަރިންނާއި ބައްދަލުކުރާއިރު އަމިއްލަ ގޭތެރޭގައި ނަމަވެސް އައުރަ ނިވާކޮށް މުސްލިމުންގެ ގޮތުގައި ތިބުމަކީ ވަރަށް މުހިންމު ކަމެއް ކަމަށެވެ.\nނަމަވެސް މިއީ މާ ބޮޑު ކަމެއް ނޫންކަމަށް ދެކުމަކީ ވަރަށް ބޮޑު ގޯހެއްކަމަށާއި އެހެންކަމުން މިފަދަ ކަންކަމަށް ވަރަށް ބޮޑަށް ސަމާލުކަން ދޭންޖެހޭކަމަށް ޒާކިރު ނައިކް ވަނީ ގޮވާލާފައެވެ.\nޑރ. ޒާކިރު ނައިކު ވިދާޅުވީ ޅިޔަނަކު ހަދިޔާއެއް ދޭ ނަމަވެސް އެ ހަދިޔާއެއް ބަލައިގަންނަންވާނީ ފިރިމީހާގެ ކުރިމަތީގައި ފިރިމީހާގެ އިޒުނައާ އެކުކަމަށެވެ. ސީދާ ހަދިޔާތައް ބަލައިގަތުމަކީ ކުރަން ރަނގަޅު ކަމެއް ނޫން ކަމަށެވެ.\nމި ހުރިހާ ކަމަކީވެސް ކައުއިތުރު ރަސޫލާގެ ސުންނަތުންނާއި ޞަހާބީންގެ އަމަލުފުޅުތަކުން ސާބިތުވާ ކަންކަމުގައިވެސް ޒާކިރު ނައިކް ވަނީ ވިދާޅުވެފައެވެ.\n1 Comment on "ޅިޔަން ފަަހަރިންނާމެދު ސަމާލު ވުމަށް ޑރ. ޒާކިރު ނައިކް ގޮވާލައިފި."\nސަލާމް | ފެބްރުއަރީ 15, 2017 at 06:48 | Reply\nވަރަށް މުހިންމު ވާހަކައެއް.\nއެންމެ ފަހު ޖުމުލަ އޮތްގޮތުން ޑރ ނުކުރަން ވިދަަޅުވި ކަންކަން ކުރެއްވިކަން ސާބިތުވާކަމަށް މާނަ ވަނީ،\n…. މަނާކުރައްވައި ނަހީކުރެއްވި ކަން ސާބިތުވާ….\nމިގޮތަށް އޮތުން ރަނގަޅީ.


MI College ge Agriculture School Addu City gai hulhuvaifi - vNews.mv\nމައި ކޮލެޖުގެ އެގްރިކަލްޗާ ސްކޫލް އައްޑޫ ސިޓީގައި ހުޅުވުން ----- ފޮޓޯ: މައި ކޮލެޖު\nމައި ކޮލެޖުގެ އެގްރިކަލްޗާ ސްކޫލް އައްޑޫ ސިޓީގައި ހުޅުވައިފި\nޒިދާން މުޙައްމަދު 12 May 2022, 12:45\nމިއާންޒް އިންޓަނޭޝަނަލް ކޮލެޖު (މައި ކޮލެޖު)ގެ އެގްރިކަލްޗާ ސްކޫލް އިއްޔެ އައްޑޫ ސިޓީގައި ހުޅުވައިފިއެވެ.\nއައްޑޫ ސިޓީ ހިތަދޫގައި ހުންނަ މައި ކޮލެޖު ކެމްޕަހުގައި އިއްޔެ ހަވީރު ބޭއްވި ރަސްމިއްޔާތުގައި އެގްރިކަލްޗާ ސްކޫލް ހުޅުއްވައިދެއްވީ މިނިސްޓާރ އޮފް ސްޓޭޓް ފޯރ ނޭޝަނަލް ޕްލޭނިން، ހައުސިންގ އެންޑް އިންފްރާސްޓްރަކްޗަރ ޢަބްދުﷲ ޞާދިޤް (ސޯބެ) އާއި މައި ކޮލެޖުގެ ޗެއާމަން އަހުމަދު މޮއްޠަކީއެވެ.\nމި ރަސްމިއްޔާތުގައި ވާހަކަދައްކަމުން އެ ކޮލެޖުގެ ރެކްޓާ ލަމްޔާ އަބްދުލްހާދީ ވިދާޅުވީ މިއީ މައި ކޮލެޖުގެ މިފަދަ ފުރަތަމަ ސްކޫލް ކަމަށާއި މި ސްކޫލްގެ ސަބަބުން އައްޑޫގައި ދިރިއުޅޭ އެތައް ރައްޔިތުންތަކަކަށް ގިނަ ފައިދާތަކެއް ލިބި ބަދަލުތަކެއް އަންނާނެ ކަމަށެވެ. ދަނޑުވެރިކަމުގެ މަސައްކަތަކީ ރާއްޖޭގައި ކުރެވޭނެ މަސައްކަތެއް ކަމަށާއި މިއީ ކޮންމެހެން ކުރަން ޖެހިފައިވާ ކަމެއް ކަމަށް ވިދާޅުވިއެވެ.\nހާއްސަކޮށް ބޭރު ޤައުމުތަކަށް ކާބޯތަކެތި އެތެރެ ކުރުމަށް ބަރޯސާ ވާމިންވަރު ކުޑަކުރަވޭނީ މި މަސައްކަތް ކޮށްގެން ކަމަށް ލަމްޔާ ވިދާޅުވިއެވެ. އެގޮތުން މި ސްކޫލުން "ސެޓްފިކޭޓް ލެވެލް ތްރީ އިން ގާޑަނިން" ގެ ނަމުގައި ކޯހެއް ފަށަން ނިންމާފައިވައިވާކަން ލަމްޔާ ހާމަކުރެއްވިއެވެ.\n5 މަސް ދުވަހުގެ މި ކޯހުގައި އަސާސީ ތަޢުލީމު ޙާސިލް ކޮށްފައިވާ، އުމުރުން 18 އަހަރުން މަތީގެ ކޮންމެ މީހަކަށްވެސް ބައިވެރި ވެވޭނެއެވެ. ބައިވެރިވާ ފަރާތްތަކުގެ ތެރެއިން 10 ފަރާތަކަށް ކޯސް ފީ މުޅިން ހިލޭ ދިނުމުގެ އިތުރަށް އެންމެ މޮޅު3ދަރިވަރުންނަށް ބަންގްލަދޭޝްގެ ދަނޑުތަކަށް ޒިޔާރަތް ކުރުމުގެ ފުރުސަތު ދިނުމަށް ވަނީ ނިންމާފައެވެ. އަދި ހަމައެހެންމެ އެންމެ މޮޅު ދަރިވަރަށް ދަނޑުވެރިކަމުގެ ވިޔަފާރިއެއް ފެށުމަށްޓަކައި ފައިސާގެ އެހީތެރިކަން ދިނުމަށް ވެސް ވަނީ ނިންމާފައެވެ.\nމި ކޯހުގެ ބައިވެރިންނަށް އުނގަންނައި ދޭނީ ދަނޑުވެރިކަމުގެ ދާއިރާގެ ތަޖުރިބާކާރުންނެވެ. ފަސް ތައްޔާރު ކުރާނެ ގޮތާއި، ގަސް ރަނގަޅު ގޮތުގައި ބަލަހައްޓާނެ ގޮތާއި، ފަނިފަކުސުން ގަސް ސަލާމަތް ކޮށްދޭނެ ގޮތުގެ އިތުރަށް ގަހާ ބެހޭ މުހިއްމު މަޢުލޫމާތު މި ކޯހުން އުނގަންނައި ދެވޭނެއެވެ.\nގައުމީ ސަނަދުގެ ތިން ވަނަ ގިންތީގެ ގާރޑެނިން ކޯހުން ފެށި ނަމަވެސް މައި ކޮލެޖްގެ އަމާޒަކީ ދަނޑުވެރިކަމުގެ ދާއިރާ އިން މަތީ ތައުލީމު ފޯރުކޮށްދިނުމެވެ.\nވިޔަފާރި މައި ކޮލެޖް ފިޝަރީޒް މިނިސްޓްޜީ\nއެމްއެންޔޫގެ ވަޒީފާ މައުރަޒު: މަޝްހޫރު 26 ފަރާތަކުން ބައިވެރިވޭ\n"ހިނގާ ކުރަހަމާ"ގެ ޕްރިންޓިންގ ޕާޓްނަރަކަށް ޕްރިންޓްލައިން\nއަރަބި ކިޔަވައިިދޭއިރު ދިމާވާ ދަތިތައް ހައްލުކުރަން ވޯކްޝޮޕެއް\nފްލެޓްތަކަށް ސެޕްޓެމްބަރު މަހު ކަރަންޓު ދެވޭނެ: އެޗްޑީސީ\nއާންމުންނަށް ދޭ 100 ހައްޖު ކޯޓާއަށް ކުރިމަތިލާން ހުޅުވާލައިފި\nސްކައުޓް ކައުންސިލްގެ މެމްބަރުންނަށް ލިޔުން ހަވާލުކޮށްދެއްވައިފި


Kokkofulhuge janaazaa ah fahu Raees Solih Male' vadaigenfi | Jazeera\tރައީސް ސޯލިހް މާލެ ވަޑައިގެންފި - Jazeera\nކޮއްކޯފުޅުގެ ޖަނާޒާއަށްފަހު ރައީސް ސޯލިހް މާލެ ވަޑައިގެންފި\nމަރިޔަމް ނިމާ ހަސަން June 23, 2021 235 views0\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ކޮއްކޯފުޅު އަހުމަދު މުހައްމަދު ސޯލިހުގެ ޖަނާޒާގައި ވައިވެރިވެ ވަޑައިގެންނެވުމަށް ދުބާއީއަށް ވަޑައިގެންނެވުމަށްފަހު އެމަނިކުފާނު މިއަދު މާލެ ވަޑައިގެންފިއެވެ.\nރައީސް ސޯލިހް ދުބާއީއަށް ވަޑައިގެންނެވީ މިދިޔަ ހޯމަ ދުވަހުއެވެ. ރައީސް ސޯލިހުގެ އިތުރުން އެ ޖަނާޒާގައި ބައިވެރިވުމަށްޓަކައި އާއިލާގެ ބައެއް ބޭފުޅުން ވެސް ވަނީ އެމަނިކުފާނާއެކު ދުބާއީއަށް ވަޑައިގަންނަވާފައެވެ.\nޖަނާޒާއަށްފަހު ރައީސް ސޯލިހް މާލެ ވަޑައިގެންފައިވާކަން ސަރުކާރުގެ ތަރުޖަމާނު މަބްރޫކް އަޒީޒް ވަނީ ކަށަވަރު ކޮށްދެއްވާފައެވެ.\nރައީސް ސޯލިހްގެ ކޮއްކޯފުޅު އަހުމަދު އަވަހާރަ ވެފައިވަނީ ދުބާއީގައި ކެންސަރު ބައްޔަށް ފަރުވާ ހޯއްދަވަމުން ގެންދަވަނިކޮށް ހޯމަ ދުވަހުގެ ރޭގެ ވަގުތެއްގައެވެ. އުމުރުފުޅުން 55 އަހަރުގެ އަހުމަދު ސިއްޚީ ފަރުވާއަށް ދުބާއީއަށް ފުރާވަޑައިގެންފައިވަނީ މިދިޔަ އެޕްރީލް މަހުއެވެ. އަހްމަދު ފަސްދާނުވެޑުވުމުގެ ކަންކަން ކޮށްފައި ވަނީ ވެސް ދުބާއީގައެވެ.\nރައީސް ސޯލިހް މާލެ ވަޑައިގެންފި


ކުޑަފަރީ ޓީމުން މާދަމާ މެޗުގެ ނަތީޖާއަށް އިންތިޒާރު ކުރަން ޖެހިއްޖެ | Landhooinfo\nކުޑަފަރީ ޓީމުން މާދަމާ މެޗުގެ ނަތީޖާއަށް އިންތިޒާރު ކުރަން ޖެހިއްޖެ\nމިހާރު ކެނދިކުޅުދޫގައި ކުރިއަށްދާ ޝިޔާމް-މަޢުރޫފް ސޮކަކަޕް ފުޓްބޯޅަ މުބާރާތުގެ ގްރޫޕް އޭ ގައި މިއަދު ވެލިދޫ އާއި ކުޑަފަރި ބައްދަލުކުރި މެޗު އެއްވެސް ޓީމަކަށް ލަނޑެއް ނުޖެހި އެއްވަރު ވުމާއި ގުޅިގެން މުބާރާތުގެ ސެމީއަށް ދިއުމަށް މާދަމާ ކުޅެވޭ މެޗުގެ ނަތީޖާއަށް ކުޑަފަރި ޓީމުން އިންތިޒާރު ކުރަން ޖެހިއްޖެއެވެ.\nގްރޫޕް އޭ ގައި މަދަމާ ކުޅެން ހަމަޖެހިފައިވާ ލަންދޫ އާއި މާފަރު ބައްދަލުކުރާ މެޗުން މާފަރު މޮޅުވެއްޖެނަމަ މުބާރާތުގެ ސެމީއަށް މި ގްރޫޕުން ދާނީ މާފަރެވެ. މިގްރޫޕްގައި ކުޑަފަރި ކުޅެންޖެހޭ ހުރިހާމެޗެއް (4މެޗު) މިއަދަށް ކުޅެ ހަމަވި އިރު އެޓީމަށް ލިބިފައިވަނީ7ޕޮއިންޓާއި ފައިދާ3ގޯލެވެ. މާފަރުޓީމަށް3މެޗު ކުޅެގެން6ޕޮއިންޓް ލިބިފައިވުމުން މާދަމާގެ މެޗުން އެޓީމު މޮޅުވެއްޖެނަމަ ޖުމުލަ9ޕޮއިންޓްލިބި މުބާރާތުގެ ސެމީއަށް މި ގްރުޕުން ދާނެއެވެ. މާދަމާގެ މެޗު އެއްވަރު ވެއްޖެނަމަ އެއްގޯލުގެ ތަފާތުން ކުރީގައި އޮންނާނީ ކުޑަފަރިއެވެ. މި ގްރޫޕްގައި ހިމެނޭ މަގޫދޫއަށް ބާކީ ވެލިދޫ މެޗު އޮތްނަމަވެސް އެޓީމަށް ސެމީއިން ފުރުޞަތެއް ލިބޭނީ ވެލިދޫއާއި ކުޅޭމެޗު6ލަނޑުގެ ތަފާތަކުން މޮޅުވެގެންނެވެ. މިހާރު މަގޫދޫއަށް ލިބިފައިވަނީ ޖުމުލަ4ޕޮއިންޓާއި މައިނަސް2ގޯލެވެ.\nމިއަދު ކުޅެވުނު މެޗުގެ މޮޅު ކުޅުންތެރިއަކަށް ހޮވިފައިވަނީ ކުޑަފަރި އެފްސީގެ ޖާޒީނަމްބަރ2ހުސެއިން އަނީސް އެވެ. މާދަމާގެ މެޗުގައި ބައްދަލުކުރާނީ އެފްސީ މާފަރާއި ލަންދޫ އެފްސީ އެވެ.


DNA akee riyaasee inthihaabah ufahdhaa harakaatheh noon: Umar\nޑީއެންއޭއަކީ ރިޔާސީ އިންތިހާބަށް އުފައްދާ ހަރަކާތެއް ނޫން: އުމަރު\nޑީއެންއޭ ހަރަކާތް އިފްތިތާހްކުރުމަށް ބޭއްވި ހަފްލާގައި އުމަރު\nދިވެހި ނެޝެނަލް އެކްޝަން (ޑީއެންއޭ) އަކީ ކުރިއަށް އޮތް ރިޔާސީ އިންތިހާބަށް ތާއްޔާރުވާން އުފެއްދި ހަރަކާތެއް ނޫން ކަަމަށް އެ ހަރަކާތުގައި އިސްކޮށް އުޅުއްވާ އަދި ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nޑީއެންއޭ އިފްތިތާހު ކުރުމަށް މިރޭ ބޭއްވި ހަފްލާގައި އުމަރު ވިދާޅުވީ ޑީއެންއޭއަކީ ކުރިއަށް އޮތް ރިޔާސީ އިންތިހާބަށް ތައްޔާރުވުމަށް އުފައްދާ ހަރަކާތެއް ނޫން ކަމަށާއި ހަރަކާތުގެ މަގްސަދަކީ ރާއްޖެ މުޅިން އާ މިސްރާބަަށް ގެންދިއުން ކަމަށެވެ. ނަމަވެސް ކުރިއަށް ރިޔާސީ އިންތިހާބަކީ ރާއްޖެ އާ މިސްރާބަކަަށް ގެންދަން ލިބޭނެ ފުުރުސަތެއް ކަމަށް އުމަރު ފާހަގަ ކުރެއްވި އެވެ.\nޑީއެންއާއަކީ ދިވެހި ގައުމު އަނބުރާ ދިވެހިންނަށް ހޯދައި ދިނުމަށް ފަށާ ހަރަކާތެއްކަން ފާހަގަ ކުރައްވައި އުމަރު ވިދާޅުވީ ކޮރަޕްޓް ސިޔާސީ ވެރިންގެ އަތުން އަނބުރާ ގައުމު އަތުލައި އަމިއްލަ ފައިމައްޗަށް ތެދުވުމަށް އެ ހަރަކާތުން މަސައްކަތް ކުރާނެ ކަަމަށެވެ. އެގޮތުން ގައުމު އަލުން ފައިމައްޗަށް ނެގެން އޮތީ ސިޔާސީ ރޭހަކުން ކުރި ހޯދައިކަން ވެސް އުމަރު ފާހަގަ ކުރެއްވި އެވެ. އަދި އެ ރޭހުގައި ކުރި ހޯދުމަށް މަސައްކަތް ނުކޮށް ގައުމުގައި ހުރި ގޯސް ކަންތައްތައް ގޯޅި ގޯޅި ކަންމަތީގައާއި ޓުވިޓާގައި ފޭސްބުކްގައި ދައްކައިގެން ނެރެވޭނެ ނަތީޖާއެއް ނޯންނާނެކަމަށް އުމަރު ވިދާޅުވި އެވެ. އެހެންކަމުން އަމަލީ ގޮތުން އެ މަސައްކަތުގައި ބައިވެރިވުމަށް އުމަރު އިލްތިމާސްކުރެއްވި އެވެ.\nއެގޮތުން ގައުމު އަލުން ފައިމައްޗަށް ނެގެން އޮތީ ސިޔާސީ ރޭހަކުން ކުރި ހޯދައިކަންވެސް އުމަރު ފާހަގަކުރެއްވި އެވެ. އަދި އެ ރޭހުގައި ކުރި ހޯދުމަށް މަސައްކަތްނުކޮށް ގައުމުގައި ހުރި ގޯސް ކަންތައްތައް ގޯޅި ގޯޅި ކަންމަތީގައާއި ޓުވިޓާގައި ފޭސްބުކްގައި ދައްކައިގެން ނެރެވޭނެ ނަތީޖާއެއް ނޯންނާނެކަމަށް އުމަރު ވިދާޅުވި އެވެ. އެހެންކަމުން އަމަލީ ގޮތުން އެ މަސައްކަތުގައި ބައިވެރިވުމަށް އުމަރު އިލްތިމާސްކުރެއްވި އެވެ.\nއުމަރު ނަސީރު ޕޮލިޓިކްސް ޑީއެންއޭ


''ވޯކް ސްޓޭޝަން" (ކޮމްޕިއުޓަރ ސިސްޓަމެއް)' ގަތުމަށް\n(IUL) PSM-FP/ PSM/2020/67\n(PROC-13-20) PSM-ENG /2020/111\nމިކުންފުނީގެ ޕްރޮގްރާމްތައް އުފެއްދުމަށް ބޭނުންކުރާ ތިރީގައި ދީފައިވާ މަޢުލޫމާތުގައިވާ ''ވޯކް ސްޓޭޝަން" (ކޮމްޕިއުޓަރ ސިސްޓަމެއް)' ގަންނަންބޭނުންވެގެން ކުރެވުނު އިޢުލާން (IUL) PSM-FP/PSM/2020/53 ނަމްބަރު އާއި ގުޅިގެން ހުށަހަޅާފައިވާ އަގުތައް އެކަށީގެންވާ ވަރަށްވުރެ ބޮޑުވާތީ އެ އިޢުލާން ބާޠިލްކޮށް ޕްރޮޕޯސަލް ހުށަހެޅުމުގެ ފުރުޞަތު އަލުން ހުޅުވާލަމެވެ.\n3.0 GHz Intel Core i7-9700 Eight- Core\nEthernet RJ45 (Gigabit)\n1 Black magic Design Deck link SDI 4K Capture Card and V mix Basic HD\nވީމާ، މި ވޯކްސްޓޭޝަން (ކޮމްޕިއުޓަރ ސިސްޓަމް) ސަޕްލައިކޮށް ދިނުމަށް ޝައުޤްވެރިވެވަޑައިގަންނަވާ ފަރާތްތަކުން މިއިޢުލާންގައިވާ ޝަރުޠުތައް ފުރިހަމަކޮށް، ދީފައިވާ މެއިލްއަށް މެއިލްކުރެއްވުން އެދެމެވެ.\n1- މަސައްކަތުގެ ނުވަތަ ތަކެތީގެ އަގު ދިވެހި ރުފިޔާއިން (ތަފްޞީލާއެކު)\n2- މުއްދަތު (މަސައްކަތް ނިންމާނެ މުއްދަތު ނުވަތަ ޑެލިވަރީގެ މުއްދަތު)\n3- ބިޑުގެ އަގު 500,000.00ރ. (ފަސްލައްކަ ރުފިޔާއިންމަތިން އަގުހުށަޅާނަމަ) 10,000.00ރ. ރުފިޔާގެ ބޭންކް ގެރެންޓީ (ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 90 ދުވަހެވެ.)\n5- ޖީ.އެސް.ޓީ / ޓެކްސް ރަޖިސްޓްރީ ސެޓްފިކެޓްގެ ކޮޕީ ނުކުރާނަމަ އެކަންއެގޭނެލިޔުމެއް.\n7- ޓެކްސް އަށް ރަޖިސްޓްރީ ކޮށްފައިވާ ނަމަ، ސެޓްފިކެޓްގެ ކޮޕީ ނުކުރާނަމަ އެކަންއެގޭނެލިޔުމެއް.\nØ 1,000.000.00 (އެއްމިލިޔަން) ރުފިޔާއަށްވުރެ މަތިނަމަ، ހުށަހަޅާއަގުގެ ދިހަޕަސެންޓް އަށްވާވަރު ބިޑްކާމިޔާބުކުރާފަރާތުން ޕާރފޯމަންސް ސެކިއުރިޓީ، އެގްރީމެންޓްގައި ސޮއިކުރުމުގެކުރިން ހުށަހަޅަންވާނެއެވެ. (ޕާރފޯމެންސް ސެކިއުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 120 ދުވަހެވެ.)\nއަގު / އަންދާސީ ހިސާބު ، ހުށަހަޅާއިރު ސަމާލުކަންދޭންޖެހޭ ކަންތައްތައް\nއަގުހުށަހަޅަންވާނީ މަޢުލޫމާތު ކަރުދާހުގައިވާ ކަންކަން ބަޔާންކުރާ އުޞޫލުންނެވެ. (ހުށަހަޅާ އަންދާސީ ހިސާބުގައި ހިމަނަންޖެހޭ ކަންކަން ފުރިހަމަކޮށް، ހުށަހަޅަންވާނެއެވެ.)\nއަގު ހުށަހަޅަންވާނީ ދިވެހިރުފިޔާއިން ޖީއެސްޓީ ވަކިން ހިމެނިފައި އޮންނަންވާނެއެވެ..\nޕްރޮޕޯސަލްގެ ވެލިޑިޓީ މުއްދަތު: (ބިޑްހުޅުވާ ތާރީޚުން ފެށިގެން 30 ދުވަހުގެ މުއްދަތު)\nއަސާސީ މަޢުލޫމާތުގެ ގޮތުގައި ހުށަހަޅާންޖެހޭ މަޢުލޫމާތެއް ފުރިހަމަނުވުން\n1. އަގު : 70 ޕޮއިންޓް\n3-ތަޖްރިބާ: 05 ޕޮއިންޓް\n07 އޮކްޓޯބަރ 2020 ވާ ބުދަ ދުވަހުގެ 15:00 ގެ ކުރިންނެވެ.\nމި މަސައްކަތަށް ޕްރޮޕޯސަލް ހުށަހަޅާ ފަރާތްތަކުގެ ޕްރޮޕޯސަލްތައް މިކުންފުނީގެ އިވެލުއޭޝަން ކޮމެޓީއަށް ފޮނުވައި އިވެލުއޭޓްކޮށް، އެންމެ އެކަށީގެންވާ ފަރާތަކަށް މަސައްކަތް ޙަވާލުކުރެވޭނެއެވެ. އަދި މިމަސައްކަތް ހަވާލުކުރާ ފަރާތަށް އެމަސައްކަތް ނުކުރެވެއްޖެނަމަ2ވަނަ އަށް އެންމެ އެކަށީގެންވާ ފަރާތަކަށް މަސައްކަތް ހަވާލުކުރުމުގެ އިޚްތިޔާރު ޕީ އެސް އެމް އަށް ލިބިގެން ވެއެވެ.\n13 ޞަފަރު 1432\nނަންބަރު: (IUL) PSM-FP/ PSM/2020/67\nސުންގަޑި: 07 އޮކްޓޫބަރު 2020 1500


އައްޒުބައިރު ބުން އަލްޢައްވާމް رضي الله عنه (2) – DhiSalafiyyah\n07/02/2013 ސިޔަރަތާއި ތާރީޚް, ޞަޙާބީންއައްޝައިޚު ޢަބްދުﷲ އާމިރު\nއުޙުދު ހަނގުރާމާގައި ޤުރައިޝުންގެ ލަޝްކަރު ހަނގުރާމައިން ބަލިވެގެން މައްކާއާއި ދިމާއަށް އެނބުރި ދާންފެށުމުން، އެބައިމީހުން ފަހާލުމަށްޓަކައި އެބައިމީހުންގެ ފަހަތުން ދިއުމަށް، ހަތްދިހަ މުސްލިމް ހަނގުރާމަވެރިންގެ މައްޗަށް الزبير އާއި أبوبكر رضي الله عنهما އިސްކުރައްވައި ފޮނުއްވެވިއެވެ. އެއީ އޭގެ ސަބަބުން މުޝްރިކުންގެ ހިތްތަކަށް ބިރުވެރިކަންވަދެ، ދެވަނަ ފަހަރަށް މަދީނާއަށް ހަމަލާދިނުމަށް އަޔަ ނުދިނުމަށްޓަކައެވެ. މުސްލިމުންގެ މި މަދު މީސްކޮޅު ޤުރައިޝުންގެ ބޮޑުލަޝްކަރު ފަހަތުން އެބައިމީހުން ފަހާ ދުއްވައިގަތެވެ.\nމުސްލިމުންގެ މީސްކޮޅު މަދުކަމުގައިވިޔަސް ފުރަތަމަ ސަފުގައި الزبير رضي الله عنه އާއި أبوبكر رضي الله عنه ދެއްކެވި ގަދަފަދަ ޖޯޝުގެ ސަބަބުން، މުޝްރިކުންނަށް ހީވެގެން ދިޔައީ އެބައިމީހުންގެ ފަހަތުން މިއަންނަ ގަދަފަދަ ލަޝްކަރަކީ رسول الله صلى الله عليه وسلم ގެ މުޅި ލަޝްކަރުކަމުގައެވެ. އަދި އެބައިމީހުން އެއުޅެނީ އަހަރެމެންގެ މައްޗަށް ގަދަފަދަ ހަމަލާއެއްދިނުމަށް ކަމުގައެވެ. މިހެން ހީކޮށް ޤުރައިޝުންގެ މިބޮޑު ލަޝްކަރު މަދު މުސްލިމުންކޮޅެއް ދެކެ ބިރުން، އެބަމީހުންގެ ދުވެލި މައްކާއާއި ދިމާއަށް ހަލުވިކޮށްފިއެވެ.\nޔަރުމޫކު ހަނގުރާމައިގެ ދުވަހު އައްޒުބައިރު رضي الله عنه ދެއްކެވި ގަދަފަދަ ހިތްވަރުގެ ސަބަބުން އެކަލޭގެފާނު ވެގެންދިޔައީ، އެކަލޭގެފާނު އެކަނިވެސް ބޮޑު ލަޝްކަރެއްފަދަ ބޭކަލަކަށެވެ. ރޫމީންގެ ލަޝްކަރުގައިވާ ގަދަފަދަ ފަރުބަދަތަކެއްފަދަ ފަހުލަވާނުން ފެނި، އެކަލޭގެފާނުގެ ވެރިކަމުގެ ދަށުގައިވާ މުސްލިމުން ފަހަތަށް ޖެހޭތަން އެކަލޭގެފާނަށް ފެނިވަޑައިގަތުމުން، الله أكبر އޭ ވިދާޅުވެ ރޯމަނުންގެ އެގަދަފަދަ ލަޝްކަރަށް އެކަލޭގެފާނު އެކަނި ވަރުގަދަ ހަމަލާއެއް ދެއްވިއެވެ. އެއަށްފަހު ކުޑަކޮށް ފަހަތަށް ޖެހިލުމަށް ފަހު އެބިޔަލަޝްކަރުގެ ތެރެއަށް ސަފުތައް ފޫއަޅުވަމުން ވެންނެވިއެވެ. އެއަށްފަހު ހިތްވަރުފުޅު ދެރަނުކުރައްވައެވެ. އަދި ފަހަތަށްޖެހިވަޑައި ނުގަންނަވައެވެ.\nﷲ އެކަލޭގެފާނަށް ރުއްސަވާށިއެވެ. އެކަލޭގެފާނަކީ ﷲގެ މަގުގައި ޝަހީދުވުމަށް ލޯބިކުރައްވާ، އެކަމަށް ހިތްވަރުކުރެއްވި ބޭކަލެކެވެ. އެކަލޭގެފާނު ވިދާޅުވިއެވެ. ” ޠަލްޙާ އެކަލޭގެފާނުގެ ދަރިދަރިކަލުންނަށް ނަންދެއްވަނީ ރަސޫލުންނާއި ނަބިއްޔުންގެ ނަންފުޅުންނެވެ. އެހެނެއްކަމަކު އަހުރެން އަހުރެންގެ ދަރިންނަށް ނަންދީއުޅުނީ ޝަހީދުންގެ ނަންނަމުންނެވެ. އަދި އެބައިމީހުން ޝަހީދުންގެ ގޮތުގައި މަރުގެންނަވާށިއެވެ. “\nއެގޮތުން عبدالله بن جهش رضي الله عنه ޝަހީދުވެވަޑައިގަތުމަށްފަހު އެކަލޭގެފާނު އެކަލޭގެފާނަށް ލިބިވަޑައިގެން ދަރިކަލުންނަށް عبدالله އޭ ކިޔާ، ނަންދެއްވިއެވެ. އަދި މުންޛިރު رضي الله عنه ޝަހީދުވެވަޑައިގަތުމުން ދެން ލިބިވަޑައިގެން ދަރިކަލުންނަށް މުންޛިރުގެ ނަމުން ނަންދެއްވިއެވެ. އަދި ތިންވަނަ ދަރިކަލުންނަށް އުރުވާ އޭ ކިޔާ ނަންދެއްވިއެވެ. އެއީ ޝަހީދުވި ޞަހާބީ އުރުވާ ބުން އަމްރު رضي الله عنه ގެ ނަމުންނެވެ. އަދި ހަމްޒާ ބުން އަބީޠާލިބް رضي الله عنه ޝަހީދުވެވަޑައިގަތުމަށްފަހު، ދެން ލިބިވަޑައިގެން ދަރިކަލުންނަށް ހަމްޒާއޭ ވިދާޅުވިއެވެ. އަދި ޖަޢުފަރު رضي الله عنه ޝަހީދުވެވަޑައިގަތުމަށް ފަހު އެކަލޭގެފާނުގެ ނަމުންވެސް ބޭފުޅަކަށް ނަންދެއްވިއެވެ. އަދި މުޞްޢަބު ބިން ޢުމައިރާއި ޚާލިދު ބުން ސަޢީދު ޝަހީދުވެވަޑައިގަތުމުން އެދެބޭކަލުންގެ ނަމުންވެސް އެކަލޭގެފާނުގެ ދެބޭފުޅަކަށް ނަން ދެއްވިއެވެ.\nއެކަލޭގެފާނުގެ ސިޔަރަތު ބުނާގޮތުން، އެކަލޭގެފާނު ދުވަހަކުވެސް ތަނެއްގެ ގަވަރުނަރުކަން ކުރައްވާފައެއް ނުވެއެވެ. އަދި މީސްތަކުންގެ އަތުން ޓެކްސް ނެގުމުގެ މަސައްކަތްޕުޅު ކުރައްވާފައެއްވެސް ނެތެވެ. އެކަލޭގެފާނު ކުރެއްވިހާކަމަކީ ﷲ ގެ މަގުގައި ޖިހާދުކުރުމެވެ. އެކަލޭގެފާނު އެހެންމީހުންނަށް ބަރޯސާނުވެ އުޅުއްވުމުންނާއި، އަމިއްލަ ނަފްސަށް ކުރައްވާ އިތުބާރުން ދައްކުވައިދެނީ އެކަލޭގެފާނުގެ ހަނގުރާމަވެރި ޝަޙްޞިއްޔަތެވެ. އެއްލައްކަ ހަނގުރާމަވެރިން އެކަލޭގެފާނާ އެކު ހަނގުރާމަކުރެއްވިޔަސް، އެކަނިހުރެ ހަނގުރާމަކުރާ މީހެއްފަދައިން އެކަލޭގެފާނު ފެންނާނެއެވެ. ހަނގުރާމާގައި ނަޞްރުހޯދުމަކީ ހަމައެކަނި އެކަލޭގެފާނުގެ އިސްތަށިފުޅުގައި އެޅިފައިވާ ޒިންމާއެއް ފަދައިންނެވެ. އާއެކެވެ. އެކަލޭގެފާނުގެ ހަނގުރާމަވެރި ޝަޙްޞިއްޔަތު އެކަލޭގެފާނުގެ ޘާބިތުވެލެއްވުމާއި އެކަލޭގެފާނުގެ ގަދފަދަކަމުން ފެންނާނެއެވެ.\nހުނައިނު ހަނގުރާމާގައި، އެހަނގުރާމަ ނިމުމަށް ފަހު ހަވާޒިނުގެ ސަރުދާރު އަދި މުޝްރިކުންގެ ލަޝްކަރުގެ ޢަމީރު މާލިކު ބުން ޢައުފް އޭނާގެ ނާކާމިޔާބުވި ލަޝްކަރުގެ ބާކީތިބި މީސްކޮޅާއިއެކު ފިލާތިއްބާ الزبير رضي الله عنه އަށް ފެނިވަޑައިގަތެވެ. މިބައިމީހުން އޭރު ދިޔައީ މުސްލިމުންނަށް ފާރަލަމުންނެވެ. الزبير رضي الله عنه އަށް މިމަންޒަރު ހަމަ ފެނިވަޑައިގަތުމާއިއެކު، ގިނިކަންޏާ އެބައިމީހުންގެ ތެރެއަށް ވަދެވަޑައިގެން އެބައިމީހުންނަށް ގަދަފަދަ ހަމަލާއަކުން ހަމަލާދެއްވައި ބައިބައިކޮށްލިއެވެ.


ކޮރޯނާއާއި ގުޅިގެން ސަރުކާރު ބަންދުދުވަސްތަކުގައި ދޭންޖެހޭ ޚިދުމަތްތައް ރައީސް ކަނޑައަޅުއްވައިފި\nކޮވިޑް-19 ނުވަތަ ކޮރޯނާއާއި ގުޅިގެން ސަރުކާރުގެ އޮފީސްތައް ބަންދުކުރި ނަމަވެސް ބަންދުދުވަސްތަކުގައި ދޭންޖެހޭ ހިދުމަތް ރައީސް ކަނޑައަޅުއްވައިފިއެވެ.\nރައިސް އޮފީހުން މިއަދު ބުނެފައިވަނީ ކޮވިޑް-19 ފެތުރުން ހުއްޓުވުމުގެ ގޮތުން މިހައިތަނަށް ސަރުކާރުން އަޅުއްވައިފައިވާ، ފިޔަވަޅުތައް އެގޮތުގެ މަތިން ކުރިޔަށް ގެންދެވުމަށް ދަންނަވާކަމަށާއި އޮފީސްތައް ނުހުޅުވާ މުއްދަތުގެ ތެރޭގައި، ތިރީގައި މިވާ ޚިދުމަތްތައް މެދުނުކެނޑި ރައްޔިތުންނަށް ލިބޭނެ އިންތިޒާމު ހަމަޖެހިފައިވާކަން، ދައުލަތުގެ ކަމާބެހޭ އިދާރާތަކުން ކަށަވަރު ކުރެއްވުމަށެވެ.\nމި ފިޔަވަޅުތައް ތަންފީޛު ކުރެއްވުމުގެ ގޮތުން ދައުލަތުގެ އިދާރާތަކުން ކުރައްވަންޖެހޭ އެންމެހައި ކަންކަން ކުރުމަށްވެސް ވަނީ އަންގާފައެވެ.


Meyvaa aai tharukaaree ge baeh baavathun duty bodu kuranee\nއިމްޕޯޓްކުރާ މޭވާ އާއި ތަރުކާރީން ޑިއުޓީ ބޮޑުކުރަނީ\nރައީސް ސޯލިހު ކަނޑޫދޫގައި\nރާއްޖެއަށް އިމްޕޯޓްކުރާ ތަރުކާރީއާ މޭވާގެ ތެރެއިން ރާއްޖޭގައި ހެއްދޭނެ ބާވަތްތަަކުން ޑިއުޓީ ބޮޑު ކުރަން ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅު ވެއްޖެ އެވެ.\nރައީސް ސޯލިހު މިފަދައިން ވިދާޅުވީ ދަނޑުވެރިންގެ ދުވަހާއި ދުނިޔޭގެ ކާބޯތަކެތީގެ ދުވަސް ފާހަގަ ކުރުމުގެ ގޮތުން ތ. ކަނޑޫދޫގައި ރޭ ބޭއްވި ޖަލްސާގަ އެވެ.\nރައީސް ސޯލިހު ވިިދާޅުވީ ސިންގަޕޫރަށް އެތެރެކުރާ މޭވާ އާއި ތަރުކާރީގެ 30 ޕަސެންޓް އެ ގައުމުން އުފައްދަން ނިންމާފައިވާ ކަމަށެވެ. އަދި ސިންގަޕޫރަކީ ވެސް ރާއްޖެ ފަދަ ބިން ކުޑަ ގައުމަކަށްވާ އިރު ރިސާޗާ ޕްލޭނާއެކު މަސައްކަތް ކުރެވިއްޖަނަމަ ރާއްޖޭގައި ވެސް ބައެއް ބާވަތްތަކުގެ ތަރުކާރީއާ މޭވާ ހެއްދިދާނެ ކަމަށެވެ.\nއެގޮތުން ރާއްޖޭގައި ހެއްދިދާނެ 17 ބާވަތްތަކެއް މޭވާއާއި ތަރުކާރީ ފިޝަރީޒް މިނިސްޓްރީން ފާހަގަކޮށްފައިވާ ކަަމަށެވެ.\n"އަޅުގަނޑުމެންގެ ވިސްނުމަކީ، އަޅުގަނޑުމެންގެ ޕްލޭނަކީ އިރާދަކުރެއްވިއްޔާ ރާއްޖޭގައި މިގޮތަށް އުފައްދާ މި ސަތާރަ ބާވަތް ރާއްޖޭގައި ބޭނުންވާވަރަށް އުފެއްދޭނެ ޕްލޭނަކާ އެކީގައި އެ މަޝްރޫއު ކުރިއަށް ގެންދިއުން. ހަމަ އެއާއެކީގައި ރާއްޖެއަށް މިފަދަ ބާވަތްތައް އެތެރެކުރާ މިންވަރު މަދުކޮށް އަދި އެފަދަ ބާވަތްތަކުން ނަގާ އިމްޕޯޓް ޑިއުޓީ ބޮޑުކޮށް މި އުފައްދާ ތަކެއްޗަށް ރާއްޖެއިން މާކެޓް ހޯދައިދިނުމަށް މަސައްކަތްކުރުން." ރައީސް ސޯލިހު ވިދާޅުވި އެވެ.\nރައީސް އިތުރަށް ވިދާޅުވީ މިހާރު ރާއްޖޭގައި ދަނޑުވެރިކަން ހިއްސާކުރަނީ ޖީޑީޕީގެ އެންމެ 1.7 ޕަަސެންޓް ކަަމަށާއި ނަަމަވެސް ދަނޑުވެރިކަން މިއަށްވުރެ ބޮޑަށް ފުޅާކުރުން ޖެހޭނެ ކަމަށެވެ. އަދި އެކަން ކުރެވިދާނެ ވެސް ކަަމަށާއި މިހާރުވެސް ދަނޑުވެރިން ހައްދާ ބާވަތްތަަކަށް ރިސޯޓްތަކުން ވަރަށް ބޮޑު ޑިމާންޑެއް އޮންނަ ކަަމަށެވެެ.\nރިސޯޓްތަކުން ބޭނުންވަނީ މެދުކެނޑުމެއް ނެތި ދަނޑުވެރިން ހައްދާ ބާވަތްތައް ލިބޭނެކަމުގެ ޔަގީންކަން ކަމަށާއި ހަމަ އެފަދައިން އެ ބާވަތްތައް ވިއްކައި ހަަމަ އަގު ލިބޭނެ ކަމުގެ ޔަގީންކަން ދަނޑުވެރިންނަށް ބޭނުންވާކަމަަށް ރައީސް ސޯލިހު ވިދާޅުވި އެވެ. އަދި އެކަަމަށްޓަކައި ވަކި އިންތިޒާމްތަކެއް ހަމަޖައްސައިދެމުންދާ ކަމަށެވެ.\nރައީސް އިބްރާހިމް މުހައްމަދު ސޯލިހު އިމްޕޯޓް އެކްސްޕޯޓް ފިޝަރީޒް އެންޑް އެގްރިކަލްޗާ މިނިސްޓްރީ + ދަނޑުވެރިކަން\nފުދުންތެރިކަން ކަށަވަރުވާނީ ކާބޯތަކެތީގެ ޔަގީންކަމުން: ރައީސް\nރައީސް ކަނޑޫދޫއަށް ވަޑައިގަންނަވަނީ


Mi sarukaarun Mashroouthah hingany corruptionge therein: raees Yameen | ThePress\nމި ސަރުކާރުން މަޝްރޫއުތައް ހިންގަނީ ކޮރަޕްޝަންގެ ތެރެއިން: ރައީސް ޔާމީން\nޔާމީން ކަހަލަ ލަދުހަޔާތް ކުޑަ މީހެއް ނުދެކެން: ނިޔާޒް\nކުރީގެ ރައީސް އަބްދުﷲ ޔާމީން ކެމްޕޭން ދަތުރުފުޅެއްގައި އދ. އަތޮޅަށް / ފައިލް ފޮޓޯ: ހަސަން އަތޫފް | ދަ ޕްރެސް\nމި ސަރުކާރުން މަޝްރޫއުތައް ހިންގަނީ ކޮރަޕްޝަންގެ ތެރެއިން ކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މި މޭރުމުން ވާހަކަ ދެއްކެވީ، މ. އަތޮޅުގެ ރަށްތަކަށް އެމަނިކުފާނު ކުރައްވަމުން ގެންދަވާ ދަތުރުފުޅުތަކުގެ ތެރެއިން، މ. ނާލާފުއްޓަށް ވަޑައިގެން ސަޕޯޓަރުންނާ ބައްދަލު ކުރައްވައެވެ. އެމަނިކުފާނު ވިދާޅުވީ، މި ސަރުކާރުގައި އޮތީ ބޮޑު ކޮރަޕްޝަން ކަމަށާއި، މިހާރު މަޝްރޫއުތައް ހިނގާ ގޮތަށް ބެލިޔަސް ބޮޑެތި ކޮރަޕްޝަން ހިނގާފައި ހުންނާނެ ކަމަށެވެ.\nރައީސް ޔާމީން ވިދާޅުވީ، މި ސަރުކާރުގައި ތިއްބެވި ބޭފުޅުން ނޫން އެހެން ހުރިހާ މީހުންނަކީ ވަގުން އަދި ކޮރަޕްޓް މީހުން ކަމަށް މި ސަރުކަރުން ދެކޭ ކަމަށެވެ. އަދި އެ ބޭފުޅުން ނޫން އެހެން ހުރިހާ އެންމެންނަކީ ދައުލަތުގެ ފައިސާގައި ޖެހިފައި ތިބި މީހުން ކަމަށް ވެސް މި ސަރުކާރުން ދެކޭ ކަމަށް ރައީސް ޔާމީން ވިދާޅުވިއެވެ.\nރައީސް ޔާމީން މިމޭރުމުން ވާހަކަ ދައްކަވާފައި ވާތީ، ކުރީގެ އޮޑިޓާ ޖެނެރަލް ނިޔާޒް އިބްރާހިމް ވަނީ ރައީސް ޔާމީން ފަދަ ލަދުހަޔާތް ކުޑަ ބޭފުޅަކު ފެނި ވަޑައިނުގަންވާ ކަމަށް ވިދާޅުވުވެ އެމަނިކުފަނަށް ފާޑު ކިއުން އަމާޒުކުރައްވާފައެވެ. ނިޔާޒަކީ ރައީސް ޔާމީނުގެ ވެރިކަމުގައި އޮޑިޓާ ޖެނެރަލަކަށް ހުންނަވައި އޭރު ހިނގަމުންދިޔަ ކޮރަޕްޝަންތައް ފަޅާއަރުވާލެެއްވި ބޭފުޅުންގެ ތެރެއިން އެއްބޭފުޅެކެވެ.\nސަޕޯޓަރުންނާއި މުހާތަބުކުރައްވައި ރައީސް ޔާމީން އިތުރަށް ވިދާޅުވީ މި ސަރުކާރަށް 23 ބިލިއަން ރުފިޔާގެ ބަޖެޓެއް އަދި އޭގެ ފަހުން އިތުރު 1.7 ބިލިއަން ރުފިޔާގެ ބަޖެޓެއް މަޖިލީހުން ފާސްކޮށްދީފައި ވާއިރު، މިދިޔަ އަށް މަސް ފާއިތުވެގެން ދިޔައިރު ހުރިހާ ބާރެއް ލިބި އޮވެ، އެއްވެސް ކަމެއް ނުކުރެވުުމަކީ މި ސަރުކާރުގެ ގާބިލް ކަމާ މެދު ސުވާލު އުފެދޭ ކަމެއް ކަމަށެވެ. އަދި މި ސަރުކާރަކީ އެމްޑީޕީގެ މީހުންނަށް މުސާރަ ދޭ ސަރުކާރެއް ކަމަށާއި، މިއީ ރައްޔިތުންނަށް ތަރައްގީގެ މަޝްރޫއު ހިންގައިދޭ ސަރުކާރެއް ނޫން ކަމަށް ވެސް ވިދާޅުވެފައެވެ.\nރައީސް ޔާމީން އަދި ވިދާޅުވީ މި ސަރުކާރު ޒިންމާދާރު ކުރުމުގައި ޕީޕީއެމް ދެމި އޮންނާނެ ކަމަށެވެ. އަދި އެ މަސްއޫލިއްޔަތު އަދާކުރެއްވުމަށް އެމަނިކުފާނު ގެންދަވަނީ ރާއްޖޭގެ ބައެއް ރަށްތަކަށް ޒިޔާރަތް ކުރައްވަމުންނެވެ.\nހަބަރު އަބްދުﷲ ޔާމީން އިބްރާހިމް މުހައްމަދު ސޯލިހް ސަރުކާރު ސިޔާސީ\nނިޔާޒުގެ އޮޑިޓް ރިޕޯރޓް ތަކަށް ބަލާފައެއްނު ނަޝީދު ސަރުކާރުގެ ވަޒީރުން ކައިފަ ހުރި ޢަދަދުތައް ދި ޓީވީ އިން އާންމު ކުރަމުން ދިޔައީ. ޥަޒީފާއިން ވަކިވީމަ ބުނީ އެއީ ފައިސާގަ ޖެހުނު ވާހަކައެއް ނޫނޭ. ޤާވާއިދާ ޚިލާފަށް ޚަރަދު ކުރި ވާހަކައެއް. މިސަރުކާރުން އިންޑިޔާގެ އެކްޒިން ބެންކުން ނެގި 800 މިލިޔަށް ޑޮލަރަށް ހިންގާ ޕްރޮޖެކްޓްތަށް އޯޑިޓް ކޮށްބަލަ ކަރެޕްޝަން ހުރިވަރު ބަލަންޏާ. ޔާމީން ސަރުކާރަށް ވުރެ 10 ގުނަ ކޮރަޕްޝަން އިތުރު. އެއްމެ ބޮޑު ޚިޔާނާތް ޤައުމު އަޅުވެތިކުރުން.


L.Gamugai Eid ah amaazukohgen Baibalaa mubaaraatheh baahvanee\nލ.ގަން ވޮލީ މުބާރާތް\nލ.ގަމުގައި އަލްހާ އީދަށް އަމާޒުކޮށްގެން ބައިބަލާ މުބާރާތެއް ބާއްވަނީ!\nމުބާރާތް އޮންނާނީ ސެޕްޓެމްބަރު މަހުގެ ދެވަނަ ދުވަހުން ފެށިގެން 8 ވަނަ ދުވަހުގެ ނިޔަލަށް\nމުބާރާތުގެ ޗެމްޕިއަން ޓީމަށް 25،000 ރުފިޔާގެ ފައިސާގެ އިނާމެއް ދިނުމަށްވަނީ ކަނޑައަޅާފައި\nކ. މާލެ |7އޯގަސްޓް 2017 | ހޯމަ 18:48 | 1,785\nމުބާރާތުގެ މެއިން ސްޕޮންސަރަކަށް ސްނޯ އިންވެސްޓްމެންޓް ހަމަޖައްސުމަށް ސޮއިކުރަނީ - ފޭސްބުކް\nލ.ގަމުގައި އަލްޙާ އީދު ކުލަގަދަކޮށް ފާޙަގަކުރުމުގެ ގޮތުން ބައިބަލާ މުބާރާތެއް ބޭއްވުމަށް ހަމަޖެހިއްޖެ އެވެ.\nމި މުބާރާތުގެ މެއިން ސްޕޮންސަރަކަށް ސްނޯ އިންވެސްޓްމެންޓް ހަމަޖައްސައި އެއްބަސްވުމުގައި އާދީއްތަ ދުވަހު ވަނީ ސޮއި ކޮށްފައެވެ.\nއާދިއްތަ ދުވަހުގެރޭ ސީގަލް ކެފޭގައި ބޭއްވި ކުރު ހަފްލާއެއްގައި މެއިން ސްޕޮންސަރުގެ އެއްބަސްވުމުގައި ސްނޯ އިސްވެސްޓްމެންޓްގެ ފަރާތުން ސޮއި ކުރެއްވީ އެ ކުންފުނީގެ ޗެއާމަން މުޙައްމަދު ޙަބީބެވެ. އަދި ރިއަލް އައިލެންޑް ސޮސައިޓީގެ ފަރާތުން ސޮއިކުރެއްވީ އެ ޖަމިއްޔާގެ ނައިބު ރައީސް އަހުމަދު ސުޖާއު އާއި ބޯޑު މެމްބަރު މޫސާ ޙަމްދީއެވެ.\nއެއްބަސްވުމުގައި ސޮއިކުރުމަށް ފަހު ސްނޯ އިންވެސްޓްމެންޓްގެ ޗެއާމަން މުޙައްމަދު ޙަބީބު ވިދާޅުވީ އެ ކުންފުންޏަކީ ކުޅިވަރާއި ޒުވާނުންގެ ތަރައްޤީއަށް ބޭނުންވާ ކަންތައްތަކުގައި އަބަދުވެސް އެހީތެރިކަން ފޯރު ކޮށްދެމުންދާނެ ފަރާތެއް ކަމަށެވެ.\nރިއަލް އައިލެންޑް ސޮސައިޓީގެ ފަރާތުން އެ ޖަމިއްޔާގެ ނައިބު ރައީސް އަހުމަދު ސުޖާއު ވިދާޅުވީ މި މުބާރާތް އެންމެ ފުރިހަމަ ގޮތުގައި ކުރިއަށް ގެންދިއުމަށް ސްނޯ އިންވެސްޓްމެންޓްގެ ފަރާތުން ދެއްވި އެއްބާރުލުމަށް ޝުކުރު އަދާކުރާ ކަމަށާއި، މި މުބާރާތަކީ އަތޮޅު ތެރޭގައި ބޭއްވޭ އެންމެ ފޯރިގަދަ އަދި ވާދަވެރި މުބާރާތަށް ހެދުމަށްޓަކައި މަސައްކަތް ކުރައްވާނެ ކަމަށެވެ.\nއަންނަ ސެޕްޓެމްބަރު މަހުގެ ދެވަނަ ދުވަހުން ފެށިގެން 8 ވަނަ ދުވަހުގެ ނިޔަލަށް ކުރިއަށް ގެންދިއުމަށް ހަމަޖެހިފައިވާ މި މުބާރާތުގައި ބައިވެރިވުމުގެ ފުރުސަތު މިހާރު ހުޅުވާލާފައިވާ އިރު، މުބާރާތުގެ ޗެމްޕިއަން ޓީމަށް 25،000 ރުފިޔާގެ ފައިސާގެ އިނާމެއް ދިނުމަށް ވަނީ ކަނޑައަޅާފައެވެ.


MDP Dhebaivee Verikan Libumaa Eku Party Ge Usoolu Thah Bolaalaa Jehumun: Waddey – adduLIVE\nއެމްޑީޕީ ދެބައިވީ ވެރިކަން ލިބުމާއެކު ޕާޓީގެ އުސޫލުތައް ބޮލާލާ ޖެހުމުން\nJun 11, 2021, 19:58 ހަސަން ރަޝީދު\nއުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ) - ފޮޓޯ: މަޖިލިސް\nއެމްޑީޕީ ދެބައިވީ ވެރިކަން ލިބުމާއެކު ޕާޓީގެ އުސޫލުތައް ބޮލާލާ ޖެހުމުން ކަމަށް އުނގޫފާރު ދާއިރާގެ މެމްބަރު އިބްރާހިމް ވަހީދު (ވައްޑޭ) ވިދާޅުވެއްޖެއެވެ.\nވައްޑޭ މިހެން ވިދާޅުވެފައިމިވަނީ ރައްޔިތުންގެ މަޖިލީހާއި ސަރުކާރާ ދެމެދު ހިޔާލުތަފާތުވުންތައް އުފެދި، އެމްޑީޕީގެ މަސައްކަތް ދެބައިވާތަން ފެންނަމުންދާ ކަމަށް އަލިފުށީ ދާއިރާ މެމްބަރު މުޙައްމަދު ރަޝީދު ހުސައިން (ބިގޭ) މިއަދު ވިދާޅުވެފައއިވާ ދަނޑިވަޅެއްގައެވެ.\nއެކަމާ ގުޅިގެން ވައްޑެ ކުރެއްވި ޓްވީޓެއްގައި ވިދާޅުވީ އެމްޑީޕީ ދެބައިވީ ވެރިކަން ލިބުމާއެކު ބަޣާވާތް ކުރި މީހުން ރުއްސުމަށްޓަކާ ޕާޓީގެ ހުރިހާ އުސޫލުތަކާ އަދި އެމްޑީޕީން ވިއްކި ސިޔާސަތުތައް ބޮލާލާ ޖެހި ހިސާބުން ކަމަށެވެ.\nމީގެއިތުރުން ވައްޑެ މިއަދު ކުރެއްވި އެހެން ޓްވީޓެއްގައި ވަނީ އެމްޑީޕީގެ ރައީސް، މުހައްމަދު ނަޝީދުގެ ފުރާނައިގެ އަގަށްވުރެ، ޅިޔަނުންގެ އަބުރުފުޅުގެ އަގު މަތި ކުރާން އުޅޭ ތަން ފެންނަމުންދާ ކަމަށްވެސް ވިދާޅުވެފައެވެ. ބެލެވޭ ގޮތުގައި ވައްޑެގެ މި ވާހަކަ ވެސް އަމާޒުކޮށްފައިވަނީ ބިގޭ އަށެވެ. އެގޮތުން ބިގޭ އަކީ ރައީސް އިބްރާހިމް މުހައްމަދު ސޯލިހުގެ ޅިޔަނެވެ.\nބިގޭގެ ދިފާއުގައި މިއަދު ރައީސް ސޯލިހުގެ އަނބިކަނބަލުން ފަޒްނާ އަހުމަދު ވެސް ވަނީ ފޭސްބުކްގައި ޕޯސްޓެއް ކުރައްވާފައެވެ. އެގޮތުން ރާއްޖެ ޓީވީގެ "ފަށާއިރު" ޕްރޮގްރާމްގައި އިސްލާހީ މަސައްކަތުގައި އުޅުއްވުމުން ޖަލަށްލައި ކަންތައް ކުރި ގޮތާއި ގުޅޭގޮތުން ބިގޭ ދެއްކެވި ވާހަކަތަކަށް އިޝާރާތް ކުރައްވަމުން ފަޒްނާ ވަނީ ބިގޭ އަކީ ހީވާގި ލީޑަރެއް ކަމަށް ވިދާޅުވެފައެވެ.\nފަޒްނާ ބިގޭ އަށް ތައުރީފުކޮށްފައިވާއިރު، ޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލު ރައްޔިތުންގެ މަޖިލީހުގެ އިމްތިޔާޒަށް އަރައިގަތް ކަމަށް ބުނެ މަޖިލީހުގެ ރައީސް މުހައްމަދު ނަޝީދު އިމްތިޔާޒާއި ސުލޫކު ކޮމިޓީއަށް ހުށަހެޅުއްވި މައްސަލަ އެމްޑީޕީގެ ބައެއް މެމްބަރުންގެ ވޯޓާއެކު ބޭރުކޮށްލުމުން އެ ޕާޓީގެ އެތެރޭގައި ބޮޑެތި ހިޔާލުތަފާތުވުންތަކެއް ވަނީ އުފެދިފައެވެ.\nއެގޮތުން އެމްޑީޕީގެ ބައެއް މެމްބަރުން ތުހުމަތުކުރާ ގޮތުގައި އެ މައްސަލަ އެ ކޮމިޓީން ބޭރުކޮށްލީ ބިގޭ އެ ކޮމިޓީގެ ބައެއް މެމްބަރުންނަށް ގުޅައި މައްސަލަ ބޭރުކޮށްލަން އެދުމުންނެވެ.


Cochin ge mudhaa Ferry kulhudhufuttah bandharukoffi - One Online\nކޮޗިން އިން މުދާ ހިފައިގެން ރާއްޖެ އައި ފެރީ ---\nއިންޑިއާގެ ކޮޗިން އާއި ރާއްޖެއާ ދެމެދު ފެށި ކާގޯ ފެރީގެ ދަތުރު ތަކުގެ ތެރެއިން، އިންޑިއާގެ ކޮޗިންއިން މުދާ ހިފައިގެން ހދ.ކުޅުދުއްފުއްޓަށް އައި ފުރަތަމަ މުދާ ފެރީ އެރަށަށް ބަނދަރުކޮށްފިއެވެ.\nމިމަހު 22 ވަނަ ދުވަހު މުދާ ބަރު ކޮށްގެން ކޮޗިން އިން ފުރި ފެރީ، ކުޅުދުއްފުއްޓަށް ބަނދަރު ކޮށްފައިވަނީ، މިއަދު ހެނދުނު 6:30 އެހާކަންހާއިރު އެވެ.\nކުޅުދުއްފުށީ ކައުންސިލްގެ ރައީސް އަބުދުއްލަތީފު ހަސަން ވެސް ވަނީ މުދާ ފެރީ ބަނދަރު ކޮށްފައިވާ ކަމުގެ ޔަގީންކަން ދީފައެވެ.\nކޮޗިން އިން ރާއްޖެ އައިސްފައި މިވަނީ، އެއްފަހަރާ 3000 ޓަނުގެ މުދާ އުފުލޭ ފެރީއެކެވެ.\nކުޅުދުއްފުށީ ޕޯޓުގެ ޗީފް މެނޭޖަރު ގްރާޑެ އެކެއް، މުހައްމަދު އަހުމަދު "ވަން އޮންލައިން" އަށް މައުލޫމާތު ދެއްވަމުން ދެންމެ ވިދާޅުވީ، މިހާރު ކުރިއަށްދަނީ ބޯޓުގެ މުދާ ކްލިއަރެންސްގެ ކަންތައް ކަމަށެވެ. އެކަންތައް ނިމުމުން ބޯޓުން މުދާ ބޭލުމުގެ ކަންތައް ފެށޭނެ ކަމަށް އޭނާ ވިދާޅުވިއެވެ.\nއޭނާ ވިދާޅުވީ މުދާ ބޭލުމުގެ ކަންތައް ކުރިއަށްދާނީ، ބޭރު ބަނދަރުގައި ބޯޓު ބާއްވައިގެން މުދާ އުފުލާ ދޯނި ފަހަރު ބޭނުން ކޮށްގެން ކަމަށެވެ. އެ ބޯޓުން ކުޅުދުއްފުއްޓަށް 20 ފޫޓުގެ ދެ ކޮންޓެއިނަރާއި، 500 ޓަނުގެ ސިމެންތި ބޭލުމަށް ހަމަޖެހިފައިވާ ކަމަށްވެސް އޭނާ ވިދާޅުވިއެވެ.\n"މިވަގުތު ކްލިއަރެންސް ކަންތައް ކުރިއަށްދަނީ، ކްލިއަރެންސް ދީފައި ނިންމާ ހިސާބުން މުދާ ބޭލުމުގެ ކަންތައް ކުރިއަށް ދާނެ، ބޭރު ބަނދަރުގައި ބާއްވައިގެން މުދާ އުފުލާ ދޯނިފަހަރު ބޭނުންކޮށްގެން މުދާ ބޭލުމުގެ ކަންތައް ކުރިއަށް ގެންދާނީ،" އޭނާ ވިދާޅުވިއެވެ.\nމުހައްމަދު އަހުމަދު ވިދާޅުވީ، ކުޅުދުއްފުއްޓަށް މުދާ ބޭލުމަށްފަހު ބޯޓު ދެން އަންނާނީ، މާލޭސިޓީ ޕޯޓަށް ކަމަށެވެ.\nމި ބޯޓުން ސިމެންތީގެ އިތުރުން ގިނަ އަދަދެއްގެ މުދާ މާލޭ ޕޯޓަށްވެސް ބޭލުމަށް ވަނީ ހަމަޖެހިފައެވެ.\nކޮޗިން މުދާ ފެރީ ކުޅުދުއްފުއްޓަށް މިއަދު ބަނދަރު ކުރުމާ ގުޅިގެން، "ވަން އޮންލައިން" އާ ވާހަކަ ދައްކަވަމުން ކުޅުދުއްފުށީ ދެކުނު ދާއިރާގެ މެންބަރު ޖަމްޝީދު މުހައްމަދު، ވިދާޅުވީ، މިފެރީ ދަތުރުތަކުގެ ސަބަބުން ދިވެހި އެންމެހާ ރައްޔިތުންނަށް ބޮޑެތި ކުރިއެރުންތަކެއް ލިބިގެންދާނެ ކަމަށެވެ.\nސީދާ ކުޅުދުއްފުށީގެ ބަނދަރަށް އިންޑިއާގެ މުދާ ބޭލެން ފެށުމުން ބޮޑުތިލަދުންމައްޗަށް ކުރިއެރުން އަންނައިރު، މުޅި ރާއްޖެއަށާއި އެންމެހާ ރައްޔިތުންނަށްވެސް އެކަމުގެ ފައިދާ ވާނެ ކަމަށް ވިދާޅުވިއެވެ. އެގޮތުން ތަކެތީގެ އަގު ބޮޑުތަނުން ހެޔޮވެގެންދާނެ ކަމަށްވެސް ވިދާޅުވިއެވެ.\nމެންބަރު ޖަމްޝީދު ވިދާޅުވީ ދިވެހި ވިޔަފާރިވެރިންގެ އިތުރުން ވިޔަފާރި ކުރަން ބޭނުންވާ ކޮންމެ ފަރާތަކަށްވެސް ތަފާތު ކުރުމެއްނެތި، ފެރީގެ ހިދުމަތް ލިބިގެންދާނެ ކަމަށެވެ. އެހެންކަމުން އެ ފުރުސަތުގެ ބޭނުން ހުރިހާ ފަރާތަކުން ކުރުމަށް އެދިވަޑައިގަންނަވާ ކަމަށްވެސް ޖަމްޝީދު ވިދާޅުވިއެވެ.\nޖަމްޝީދު ވިދާޅުވީ ފެރީ ބަނދަރު ކުރުމުގެ ރަސްމިއްޔާތު ކުޅުދުއްފުށީގައި ބާއްވަން ކުރީގައި އޮތް ނަމަވެސް އެރަށް ކަރަންޓީނު ކުރުމާ ގުޅިގެން އެކަމަށް އަސަރު ކޮށްފައިވާ ކަމަށެވެ.\nނަމަވެސް މާލޭގައި ފޮރިން މިނިސްޓްރީގައި އެކަމާބެހޭ ރަސްމިއްޔާތެއް ބޭއްވުމަށް ހަމަޖެހިފައިވާ ކަމަށްވެސް އޭނާ ވިދާޅުވިއެވެ.\nގުޅޭ ޓެގު ކުޅުދުއްފުށި ސިޓީ މޯލްޑިވްސް ކަސްޓަމްސް ސާވިސް އެމްޕީއެލް އިގްތިސޯދު އާމްދަނީ ކާގޯ\nކުޅުދުއްފުށި ބަނދަރު ބޮޑުކުރުމުގެ މަޝްރޫއު ނިމުމާއި ގާތަށް\nކުޅުދުއްފުއްޓަށް އެޗްއީއޯސީގެ ހާއްސަ ޓީމެއް ފޮނުވަނީ


Raalhu gudeega Male aumun maruhabaa dhennevee Raees\nރާޅުގުޑި ޙަރަކާތުގެ ބައިވެރިންނާ ރައީސް ސަލާމް ކުރައްވަނީ-- ފޮޓޯ: ރައީސް އޮފީސް\nއައްޑޫ އިން ތުރާކުނަށް ރާޅުގުޑީގައި ދަތުރު ކުރާ ޓީމުން މާލެ އައުމުން ރައީސް މަރުހަބާ ދަންނަވައިފި\nރާއްޖޭގެ ދެކުނުން އުތުރަށް ރާޅުގުޑީގައި ދަތުރު ކުރަމުންދާ ބައިވެރިންނާއި ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިހު ބައްދަލުކުރައްވައިފި އެވެ.\nމިއަދު މާފުށިން މާލެއަށް ދަތުރުކުރި އެ ހަރަކާތުގެ ބައިވެރިންނާއި ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ބައްދަލުކުރައްވާފައި ވަނީ އެ ޙަރަކާތް ކުރިއަށްދިޔަ ރަސްފަންނުގައެވެ.\nއެ ޙަރަކާތް އިންތިޒާމް ކުރާ ފަރާތުން ބުނީ މިމަހުގެ 18 ވަނަ ދުވަހު މި ޙަރަކާތް ފެށުމަށް ތައްޔާރުވި ނަމަވެސް ދިމާވި ބައެއް ކަހަލަ ކަންތައްތަކާއި ގުޅިގެން އެދުވަހު އެ ޙަރަކާތް ނުފެށުނު ކަމަށެވެ.\n"އަޅުގަނޑުމެންނަށް އައްޑޫ ކޮޅުން ވެސް ދުވަހެއް ދުވަހަކަށް ދިޔައީ ވައި ދަށްވަމުން. ދެން އަނެއްކާ އެހެން ތިބެފައި ވައި ހޯދަން ނައްޓާލީ އައްޑޫ އިން ފުވައްމުލަކަށް އެތަނުން ގއ. އަށް ގޮސް އަޅުގަނޑުމެންނަށް ވައި ލިބުނީ މ. އަތޮޅުން. އެހިސާބުން މާފުއްޓަށް މިދިޔައީ، މާފުށިން މާލެއަށް މިއެރީ،" އެފަރާތުން ހާމަކުރި އެވެ.\nމާދަމާ ހެނދުނު އަނެއްކާ ވެސް ރާޅުގުޑި ބަންޔަންޓްރީ އަށް ދަތުރުކުރާނެ އެވެ. އޭގެފަހުން ކ. ގާފަރަށް ދަތުރު ކުރުމަށް ހަމަޖެހިފައިވާއިރު އެ ޙަރަކާތަށް ގިނަ ބައެއްގެ ތަރުޙީބު ލިބެމުން އަންނަ ކަމަށް އިންތިޒާމް ކުރާ ފަރާތުން ބުނެއެވެ.\nއެ ޙަރަކާތުގައި އެކި އުމުރު ފުރައިގެ ކުދިން ބައިވެރިވަމުން އަންނައިރު މިއަދު މާލެއަށް އައި ބައިވެރިންގެ ތެރޭގައި އުމުރުން 13 އަހަރުގެ ކުއްޖަކު ވެސް ހިމެނެ އެވެ.\nރާޅުގުޑި ކައިޓް ފެސްޓިވަލަކީ ރާއްޖޭގެ ފަތުރުވެރިކަން ކުރިއެރުވުމަށާއި ތިމާވެށީގެ މައްސަލަތައް އާންމުންނާއި ހަމައަށް ގެނެސް އެ މައްސަލަތަކަށް ޒުވާނުން ހޭލުންތެރިކުރުމަށް ކުޅިވަރާއެކު ކުރިއަށްގެންދާ ހަރަކާތެކެވެ.\nރާޅު ގުޑި ދުއްވުން ރައީސް ޞާލިޙް\nރައީސުކް ޖުމްހޫރިއްޔާވެސް ރާޅުގުޑިއެއްގައި އެލިގަނެގެންއޮވެ އިންޑިޔާއައް މޮދީއާއި ބައްދަލުކުރަން ދާންވީނޫންތޯ..؟


ދިރާގު ރޯދަ ހަދިޔާގައި މިފަހަރު ވެސް އަގުބޮޑު އިނާމުތަކެއް\n30 ޖޫން 2014\nރޯދަ ޕްރޮމޯޝަނާ ގުޅޭ ގޮތުން މައުލޫމާތު ދިނުމަށް ދިރާގުން ބޭއްވި ނޫސްވެރިންގެ ބައްދަލުވުމުގެ ތެރެއިން– ފޮޓޯ / ދިރާގު\nދިރާގުން ކޮންމެ އަހަރެއްގެ ރޯދަމަހާ ދިމާކޮށް ކުރިއަށް ގެންދާ “ރޯދަ ހަދިޔާ” ޕްރޮމޯޝަން އަގުބޮޑު އިނާމުތަކާއެކު ފަށައިފި އެވެ\nދިރާގުގެ މައި އޮފީހުގައި އިއްޔެ ބޭއްވި ނިއުސް ކޮންފަރެންސެއްގައި އެ ކުންފުނީގެ މެނޭޖަރު މާކެޓިން އެންޑް ކޮމިއުނިކޭޝަން މުހައްމަދު މިރުޝާން ވިދާޅުވީ މި ޕްރޮމޯޝަންގައި ބައިވެރިވުމަށް އެއްވެސް ކަސްޓަމަރަކު ވަކިކަމެއް ކުރަން ނުޖެހޭ ކަމަށާއި އެއީ ދިރާގުގެ ކަސްޓަމަރުންގެ ތެރެއިން ނަގާ ގުރުއަތަކުން ދެވޭ ހަދިޔާތަކެއް ކަމަށެވެ.\nދިރާގުން ރޯދަ މަހުގެ ނިޔަލަށް ކުރިއަށް ގެންދާ ރޯދަ ހަދިޔާގައި ހަފުތާ އިނާމުގެ ގޮތުގައި ދެނީ އެލިޔާ ކުންފުނިން މި ޕްރޮމޯޝަނަށް ހަދިޔާކޮށްފައިވާ ޔަމަހާ ސައިކަލްތަކެވެ. މީގެ ސައިކަލެއް ލިބުމުގެ ފުރުސަތު ދިރާގުން ބިލްކޮށްގެން ހިދުމަތެއް ހޯދާ ކޮންމެ ކަސްޓަމަރަކަށްް ވެސް ލިބެ އެވެ. މި ސައިކަލް ލިބޭ ކަސްޓަމަރަކު އިހުތިޔާރުކުރާ ބްރޭންޑެއްގެ ސައިކަލެއް ނެގުމުގެ ފުރުސަތު ވެސް އޮވެ އެވެ.\nދިރާގު ރޯދަ ހަދިޔާ ޕްރޮމޯޝަންގައި މި އިނާމުގެ އިތުރުން ރޯދަ މަސް ނިންމާފައި ދޭ ބޮޑު އިނާމު ވެސް މި އަހަރު މުޅިން ތަފާތެވެ. މި އިނާމުގެ ގޮތުގައި ދެނީ އިވޯ ހޯމްއިން ހުށަހަޅާފައިވާ ބައި މިލިއަން ރުފިޔާގެ އަގު ހުރި ގޭގެ ސާމާނެވެ. މި އިނާމުގައި ދިރާގުގެ ޕޯސްޓް ޕެއިޑާއި ޕްރިޕެއިޑް ކަސްޓަމަރުންނަށްް ވެސް އޮޓަމެޓިކުން ބައިވެރިވެވެ އެވެ. މި އިނާމަށް ދެނީ ގޭގެ ތިން ކޮޓަރި ޒީނަތްތެރިކޮށްލުމަށް ބޭނުންވާ ހުރިހާ ސާމާނެވެ. އެ ސާމާނުގެ ތެރޭގައި ބަދިގޭ ސެޓާއި ފަރުނީޗަރު ސެޓު އަދި ބެޑްރޫމް ސެޓުގެ އިތުރުން އައިސް އަލަމާރި ފަދަ ހުރިހާ ސާމާނެއް ހިމެނެ އެވެ.\nމި އަހަރުގެ ރޯދަ މަހު ވެސް ދިރާގުގެ ޕްރިޕެއިޑް ކަސްޓަމަރުން ހުކުރު ދުވަހު މުޅިން ހިލޭ ފޯނުކޮށްލުމުގެ ފުރުސަތު ވަނީ ދީފަ އެވެ. މި ހިދުމަތް ހޯދުމަށް އެފްއެފް ޖެހުމަށް ފަހު 343 އަށް މެސެޖު ކުުރުމުން ހަފުތާގެ ތެރޭގައި 75ރ. ހޭދަކުރާ ކޮންމެ ކަސްޓަމަރަކަށް ވެސް ހުކުރު ދުވަހު މުޅިން ހިލޭ ގުޅައިލެވެ އެވެ. އަދި އަލަށް ޕްރިޕެއިޑްގެ ހިދުމަތް ހޯދާ ކަަސްޓަމަރުންނަށް 150 އެމްބީ ހިލޭ ދިމަށް ވެސް އެ ކުންފުނިން ވަނީ ނިންމާފަ އެވެ.\nދިރާގުން ބުނީ މި އަހަރު ވެސް ސައުދީ އަރަބިއްޔާއަށް މިނެޓަކަށް 1.89ރ. އަށް ގުޅޭލެވޭނެ ކަމަށެވެ. މީގެ އިތުރުން އައިޑީޑީ 910 ހިދުމަތް ބޭނުންކޮށްގެން އެހެން ގައުމުތަކަށް ވެސް އަގު ހެޔޮކޮށް ގުޅޭނެ އިންތިޒާމު އެ ކުންފުނިން ވަނީ ހަމަޖައްސާފަ އެވެ.


Saifge Amihalla Film Production Ge Furathama Filmuge Masahkai Anna Aharu - Vaguthu\nސައިފްގެ އަމިއްލަ ފިލްމު ޕްރޮޑަކްޝަންގެ ފުރަތަމަ ފިލްމް އަންނަ އަހަރު\nބޮލީވުޑްގެ ކުޅަދާނަ އެކްޓަރ ސައިފް އަލީ ޚާން، އޭނާގެ އަމިއްލަ އާ ފިލްމު ޕްރޮޑަކްޝަނެއް އުފައްދައިފި އެވެ.\nމީގެ ކުރިން ސައިފްގެ ހިއްސާ އޮވެގެން އުފެއްދި އިލުމިނާޓީ ފިލްމްސް ޕްރޮޑަކްޝަންއަކީ ސައިފް އާއި އޭނާގެ ރަހުމަތްތެރިޔާ ދިނޭޝް ވިޖަން ގުޅިގެން އުފެއްދާފައިވާ ދެމީހުންގެވެސް ހިއްސާ އޮތް ޕްރޮޑަކްޝަނެކެވެ.\nސައިފްގެ އާ ޕްރޮޑަކްޝަންގެ ނަމަކީ ބްލެކް ނައިޓް ފިލްމްސް އެވެ. ބްލެކް ނައިޓް ފިލްމްސް ދަށުން އުފައްދާ ފުރަތަމަ ފިލްމު "ޖަވާނީ ޖާނެމަން" ގެ މަސައްކަތް އަންނަ އަހަރު ފަށާއިރު އެފިލްމު ޑައިރެކްޓް ކުރާނީ މިތްރޯލް އާއި ފިލްމިސްތާން ފަދަ ފިލްމުތަށް ޑައިރެކްޓް ކޮށްފައިވާ ކުޅަދާނަ ޑައިރެކްޓަރ ނިތިން ކައްކަރު އެވެ.\n"ޖަވާނީ ޖާނެމަން" އަކީ ފެމިލީ ކޮމެޑީއެއްގެ ގޮތުގައި ގެނެސްދޭ ފިލްމެކެވެ. އެ ފިލްމުގައި ދައްކުވައިދޭނީ އުމުރުން 40 އަހަރުގެ ބައްޕައަކާއި ދަރިއެއްގެ ދެމެދުގައި އޮންނަ ހާއްސަ ގުޅުމެކެވެ، ސައިފް ހިއްސާވެގެން އުފެއްދި އިލުމިނާޓީ ފިލްމްސްއިން ވަނީ 2009 ވައި ނެރުނު ފިލްމު "ލަވް އާޖް ކަލް" އާއި 2012 ވަނަ އަހަރު ނެރުނު ފިލްމު "ކޮކްޓެއިލް"ގެ އިތުރުން 2013 ވަނަ އަހަރު ނެރުނު "ގޮ ގޯއާ ގޯން" ފަދަ ކާމިޔާބު ފިލްމުތަކެއް ގެނެސްދީފައި އެވެ.\nއިލުމިނާޓީ ފިލްމްސްއިން ދަށުން އެންމެފަހުން ފިލްމެއް ގެނެސްދިނީ 2014 ގައި އެވެ. އެއީ "ހެޕީ އެންޑިންގް" އެވެ. އަދި އެ ފިލްމަަށް ފަހު ދިނޭޝް ވަނީ އޭނާގެ އަމިއްލަ ޕްރޮޑަކްޝަނެއް އުފައްދައި އިލުމިނާޓީ ފިލްމްސްއިން ޕްރޮޑަކްޝަނުން ވަކިވެފައި އެވެ. ސައިފް އަލީ ހާން އަކީ ރޭސް އާއި ޕަމްޓޮމް ފަދަ ފިލްމުތަކުން ބޮޑު މަގުބޫލުކަމެއް ހޯދައިފައިވާ އެކްޓަރެކެވެ. ސައިފް އެންމެ ފަހުން ފެނިގެން ގޮސްފައިވަނީ މިއަހަރުގެ އޮކްޓޯބަރ މަހު ނެރެވުނު ފިލްމު "ބާޒާރު" އިންނެވެ.


Foreign service ge bill committee ah\nފޮރިން މިނިސްޓްރީގެ އިމާރާތް. ފޮރިން ސާވިސްގެ ބިލު ކޮމިޓީއަށް މިއަދު ފޮނުވި\nރާއްޖޭގެ ހާރިޖީ ސިޔާސަތު ހަރުދަނާ ކުރަން "ދިވެހި ރާއްޖޭގެ ފޮރިން ސާވިސް" ގެ ނަމުގައި ހުށަހެޅި ބިލު މަޖިލީހަށް ބަލައިގަނެ ބިލު އިތުރަށް ދިރާސާ ކުރަން ހާރިޖީ ގުޅުންތަކާ ބެހޭ ކޮމެޓީއަށް ފޮނުވައިފި އެވެ.\nހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން) މަޖިިލީހަށް ހުށަހެޅުއްވި ބިލުގެ އިބްތިދާއީ ބަހުސް މިއަދު ވަނީ ނިންމާލައިފަ އެވެ. އެއަށްފަހު އެ ބިލު ބަލައިގަތުމާ ގުޅޭ ގޮތުން މަޖިލީހުގެ ތަޅުމުގައި ނެގި ވޯޓުގައި ފެންނަަ ކަމަށް 53 މެމްބަރަކު ވޯޓު ދެއްވި އެވެ. ނުފެންނަ ކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nހަމަ އެހެންމެ އެ ބިލު ފާސްވެ ގާނޫނަކަށް ވުމުން މުވައްޒަފުން ތަމްރީންކުރުމަށް ފޮރިން އިންސްޓްޓިއުޓެއް ވެސް ގާއިމްކުރަން ޖެހޭނެ ކަމަށް ބުނެފައި ވެއެވެ.\nފޮރިން ސާވިސް ބިލުން ކަންބޮޑުވުންތަކެއް


ވަރަށްސާފުކޮށް މި ދަންނަވަނީ "ވަޒީފާއަށް ދާ ކޮންމެ މީހެއްގެ ގެ އަތުން" އިންކަމް ޓެކްސް ނަގަންޖެހޭނެ: ގާސިމް | | Sangu News\nވަރަށްސާފުކޮށް މި ދަންނަވަނީ "ވަޒީފާއަށް ދާ ކޮންމެ މީހެއްގެ ގެ އަތުން" އިންކަމް ޓެކްސް ނަގަންޖެހޭނެ: ގާސިމް\n15 އޮކްޓޯބަރ 2019 - 20:26\nގާސިމް ވިދާޅުވަނީ، މުސާރަ ލިބޭ އެންމެން ވެސް އިންކަމް ޓެކްސް ދައްކަން ޖެހޭނެ ކަމަށް : ފޮޓޯ- ޓްވިޓާ\nއާމްދަނީ ލިބޭ ނިސްބަތަށް ބިނާކޮށް، އިންކަމް ޓެކްސް ނެގުމާއި ބެހޭ ބިލަށް ފާޑުވިދާޅުވެ "ވަޒީފާއަށް ދާ އެންމެން އަތުން" އިންކަމް ޓެކްސް ނަގަންޖެހޭ ކަމަށް ބުނެ ވިލާ ގުރޫޕުގެ ޗެއާމަން ގާސިމް އިބްރާހިމް ނުރުހުންވެ ވާހަކަފުޅު ދައްކަވައިފިއެވެ.\nސަރުކާރު ހިންގާ ކޯލިޝަންގައި ހިމެނޭ ޖޭޕީއާ އަލަށް ގުޅުނު މެމްބަރުންގެ ފޯމު އެ ޕާޓީއާ ހަވާލުކުރުމަށް ބޭއްވި ރަސްމިއްޔާތުގައި ގާސިމް ވަނީ އިންކަމް ޓެކްސް ނެގުމުގައި ކޮންމެހެން "ވަކި ބަޔަކު" އިސްތިސްނާ ކުރާކަށް ނުޖެހޭނެ ކަމަށް ވިދާޅުވެފައެވެ. ބޮޑެތި ވިޔަފާރި ކުންފުނިތަކެއް ހިންގަވާ ގާސިމް ވިދާޅުވި ގޮތުން ނަމަ، މިހާ ކުރަން އެޖެހޭ މަސައްކަތެއްގައި "ފަގީރެއް، މުއްސަންޖެއް" ނޯންނާނެއެވެ. ނަމަވެސް، ގާސިމް މިސާލު ނެންގެވީ ރައްޔިތުންލާ ވޯޓުތަކަށެވެ. އެގޮތުން ރިޔާސީ އިންތިހާބު، ނުވަތަ މަޖިލީހާއި އެހެން އިންތިބުތަކުގައި ވެސް އާއްމު މީހާ ހިއްސާ ކުރަނީ "އެންމެ" ވޯޓެއް ކަމަށް ވިދާޅުވިއެވެ. އެއީ ރައީސުލް ޖުމްހޫރިއްޔާ، ނުވަތަ މިނިސްޓަރެއް، އާއްމު މީހެއް، މުއްސަންޖަކަށް ވުމުން އެ އިތުރު ނުވާކަމަށް ގާސިމް ވިދާޅުވިއެވެ. ގާސިމްގެ އެ މިސާލަށް ވިދާޅުވީ، "އެހެން ކަމުން، އާމްދަނީ ލިބޭ އެންމެންގެ އަތުން ތަފާތު ކުރުމެއް ނެތި އިންކަމް ޓެކްސް ނަގަން ޖެހޭނެ" އެވެ.\nގާސިމްއަށް ސިފަ ކުރެވުނު ގޮތުން އިންކަމް ޓެކުހުގެ ބިލު "ފަރުމާ" ކޮށްފައިވަނީ އޭނާއަށް އަމާޒުކޮށްގެންނެވެ. އެގޮތުން އޭނާ ވަނީ، ވަކި ބަޔަކު އިސްތިސްނާ ވާ ގޮތަށް، ނުވަތަ "އިސްތިސްނާކޮށްގެން" އިންކަމް ޓެކްސް ނެގުމަކީ އިންސާފުވެރި ގޮތެއް ނޫން ކަމަށް ވިދާޅުވެފައެވެ. އަދި ވިދާޅުވީ ގައުމުގެ ފަރުދެއްގެ ހައިސިއްޔަތުން ޒިންމާތައް އަދާކުރުމުގައި އެންމެ މުއްސަނދި މީހާ އާއި ފަގީރު މީހާ ހަމަހަމަ ވާނެ ކަމަށެެވެ. ގާސިމް ވިދާޅުވީ ގޮތުން، އިންކަމް ޓެކްސް ނެގުމަށް ކަމަށް ބުނެ ބިލު ވަނީ "ވަކި މީހަކަށް" އަމާޒުކޮށްފައެވެ.\nރާއްޖޭގައި ރިސޯޓުތަކާއި، ގޭހުގެ ވިޔަފާރި އާއި ކޮލެޖެއް އަދި މީޑިއާއެއް ވެސް ހިންގަވާ ގާސިމް ވިދާޅުވީ ކޮންމެ މީހަކު ވެސް ގައުމު ކުރިއެރުވުމަށްޓަކައި ގައުމުގައި ތިބި ނިކަމެތިން ނުވަތަ އުޖޫރަ ނުލިބޭ އެންމެންގެ ވެސް ބައިވެރިވުން އޮންނަން ޖެހޭނެ ކަމަށެވެ. އަދި އެ ބައިވެރިވުން ހިމެނެން ޖެހޭނީ އޭނާ ވިދާޅުވި ގޮތުގައި، ވަކި ފަރުދުންގެ ތެރެއިން ވަކި މިންވަރެއް ކަނޑައެޅިފައި ތިބި ބަޔަކަށް ނޫނެވެ. އެންމެން ހިމެނޭހެންނެވެ.\nގާސިމް ވިދާޅުވީ ގޮތުން މި ރާއްޖެއަކީ ބަޔަކު ސިފަ ކުރާހާ މުއްސަނދި ގައުމެއް ނޫނެވެ. އެގޮތުން އެންމެން މަޖިލީހުގައި އަޑަށް ބާރުލާފައި އަބަދުވެސް ދައްކާތީ އަޑުއިވެނީ ހުރިހާ އެންމެންގެ ދަރިންނަށް ވެސް ބޭސްފަރުވާ ކޮށްދޭން ޖެހޭ ވާހަަކައާއި، ހުރިހާ އެންމެންގެ ދަރިންނަށް ވެސް ކިޔަވައިދޭން ވެސް ޖެހޭ ވާހަކަ ކަމަށެވެ. އަދި ހުރިހާ ރަށަކަށް ސާފު ބޯފެނާއި ނަރުދަމާގެ ނިޒާމް ގާއިމް ކުރުމަށް ގޮވަމުން ދާކަމަށެވެ. އަދި އޭގެ ހެއްކަކީ އެކިއެކި ގަރާރުތައް ހުށަހަޅާ ރައްޔިތުންނަށް ކޮށް ނުދެވި ހުރި ކަންތައްތަކުގެ ވާހަކަ އަޑު ހަރުކޮށް، އަޑަށް ބާރުލާފައި މަޖިލީހުގައި ދެއްކުން ކަމަށް ގާސިމް ވިދާޅުވިއެވެ.\nއެހެން ނަމަވެސް، އެ ހުރިހާ ކަމެއް ފުއްދައިދެވޭނީ މި ގައުމާއި މުޖްތަމައު ތަނަވަސް ވެގެން ކަމަށް ގާސިމް ވިދާޅުވިއެވެ. ވަކި ބަޔަކު ވަކި ކަމަކުން އިސްތިސްނާވާ ހާލަތެއް ނެތި ކަންކަން އެއް އުސޫލެއްގެ ދަށުން ކަންކަން ކުރުމަށް ގޮވާލާ ގާސިމް ވަނީ އެއްވެސް ކަމަކީ އެއީ އަނެކާ އިސްތިސްނާ ވާ ހާލަތެއްގައި ކުރެވިގެން ވާނެ ކަމެއް ނޫން ކަމަށެވެ.\nގާސިމް ވިދާޅުވީ، މަދުން އާމްދަނީ ލިބޭ ނަމަ އެ މީހަކު ދައްކަންޖެހޭ ޓެކްސް ކުޑަވާނެ ކަމަށާއި ނަމަވެސް އެކަމުގައި އެ މީހާގެ ބައިވެރިވުން ވެސް އޮންނަން ޖެހޭނެ ކަމަށެވެ. އަދި އެއީ ގައުމިއްޔަތަކަށްޓަކައި، ގައުމު ކުރިއަށް ގެންދިއުމަށްޓަކައި އެކަން ކުރަންޖެހޭ ގޮތް ކަމަށް އޭނާގެ ނަޒަރުން ދެކޭ ކަމަށެވެ. ގާސިމް އެކަމަށް ވެސް މިސާލު ދެއްކެވިއެވެ.\n"ބައްލަވާ، އިންކަމް ޓެކްސްގެ އިންސައްތައަކީ 10 އެއް ނަމަ 10،000 ރުފިޔާ ލިބޭ މީހާ ޓެކްސްގެ ގޮތުގައި ދައްކަން ޖެހޭނީ 1،000 ރުފިޔާ. 5000 މުސާރައިގެ ގޮތުގައި ލިބޭ މީހާ އިންކަމް ޓެކްސްއަށް ދައްކާނީ 500 ރުފިޔާ. 40،000 ރުފިޔާ ގެންދާ މީހާ ދައްކަން ޖެހޭނީ 4،000 ރުފިޔާ. މިއީ އަޅުގަނޑު ދައްކާ ވާހަކަ. އެންމެންގެ އަތުން ޓެކްސް ނެގެން ޖެހޭނެ" ގާސިމް ވިދާޅުވިއެވެ.\nއާމްދަނީން ޓެކްސް ނެގުމުގެ ބިލް ރައްޔިތުންގެ މަޖިލީހަށް ސަރުކާރުން މިއަދު ހުށަހަޅާފައިވާއިރު، ބިލްގައި ވާ ގޮތުން އިންކަމް ޓެކްސް ދައްކަން ޖެހޭނީ މަހެއްގެ މައްޗަށް 40،000ރ. އަށް ވުރެ ބޮޑު އާމްދަނީއެއް ލިބޭ މީހުންގެ އަތުންނެވެ. އާމްދަނީގެ ގޮތުގައި އުޖޫރަ އާއި ވިޔަފާރީގެ އާމްދަނީ އާއި އުފުލޭ މުދާ އަދި ނުއުފުލޭ މުދާ ކުއްޔަށް ދޫކޮށްގެން ލިބޭ އާމްދަނީ އާއި ޑިވިޑެންޑާއި އިންޓްރެސްޓާއި އެނުއިލިޓީ އާއި ޕެންޝަން އަދި ރިޓަޔަމެންޓް ބެނިފިޓާއި ބެނިޕިޝަރީންނަށް ލިބޭ އާމްދަނީ އާއި ޓެކްނިކަލް ސާވިސް ފީ އާއި ކޮމިޝަން އާއި ރޯޔަލްޓީ ވެސް ހިމެނެ އެވެ.\nކުނޫޒުގައި އޮތް ޖަލްސާގައި ގާސިމް ހަމައެކަނި ނުރުހުންވެ ވަޑައިގަތީ އިންކަމް ޓެކްސްއާއި ގުޅޭގޮތުން އެކަންޏެއް ނޫންވެ. އެގޮތުން، އަންގާރަ ދުވަހު މަޖިލީހަށް ހުށަހަޅާ ބަހުސް ކުރި މިނިމަމް ވޭޖަށް ވެސް ގާސިމް ފާޑު ވިދާޅުވިއެވެ. ގާސިމް ވިދާޅުވީ މިނިމަމް ވޭޖް ބިލްވެސް ވަކި މީހަކަށް، ވަކި ދާއިރާއަކަށް އަމާޒުކޮށްފައިވާ ކަމަށެވެ.\nގާސިމް ވިދާޅުވީ މިނިމަމް ވޭޖަށް 10،000 އާއި 8،000 ރުފިޔާ ދެމެދުގެ މުސާރައެއް ދިނުމަކީ "ޒަހަރެކެވެ". ގާސިމް ވިދާޅުވީ، ޕްރޮފެޝަނަލް ގޮތުގައި އެކަން ކޮށްފި ނަމަ އެއީ ރަނގަޅު ކަމެކެވެ. ނަމަވެސް އެކަން ކުރެވޭ ގޮތަކުން މިނިމަމް ވޭޖަކީ ބޮޑު "ޒަހަރަކަށް" ވެދާނެ ކަމަށް ގާސިމް ތަކުރާރު ކުރެއްވިއެވެ.


އެސްޓީއޯ ޕލކގެ ކޮންސްޓްރަކްޝަން މެޓީރިއަލްސް ޝޯރޫމް ރިނޮވޭޝަން މަސައްކަތްކޮށް ދޭނެ ފަރާތެއް ހޯދަން\nއެސްޓީއޯ ޕލކގެ ކޮންސްޓްރަކްޝަން މެޓީރިއަލްސް ޝޯރޫމްގެ ރިނޮވޭޝަން މަސައްކަތްކޮށް ދޭނެ ފަރާތެއް ހޯދަން ބޭނުންވެއްޖެ\nމިކުންފުނީގެ ކޮންސްޓްރަކްޝަން މެޓީރިއަލްސް ޝޯރޫމްގެ ރިނޮވޭޝަން މަސައްކަތް ކޮށްދޭނެ ފަރާތެއް ހޯދުމަށް ކުރެވުނު އިޢުލާން (ADM/2014/39-ފ60) އަށް އެކަށީގެންވާ އިޖާބައެއް ލިބިފައިނުވާތީ، އެ އިޢުލާން ބާޠިލުކޮށް، އަލުން މި މަސައްކަތް ކޮށްދޭނެ ފަރާތެއް ހޯދަން އިޢުލާން ކުރަމެވެ.\nވީމާ، މި މަސައްކަތް އަމިއްލަ ތަކެތީގައި ކޮށްދޭނެ މިބާވަތުގެ މަސައްކަތްކުރުމުގެ ފަންނީ އަދި ޢަމަލީ ތަޖުރިބާ ހުރި ފަރާތްތަކަށް ފުރުޞަތު ހުޅުވާލަމެވެ.\nމަސައްކަތް: މި ކުންފުނީގެ ކޮންސްޓްރަކްޝަން މެޓީރިއަލްސް ޝޯރޫމްގެ ރިނޮވޭޝަން މަސައްކަތް އަމިއްލަ ތަކެތީގައި ކުރުން\nމަސައްކަތުގެ ވެރިފަރާތް: ސްޓޭޓް ޓްރޭޑިންގ އޯގަނައިޒޭޝަން ޕލކ\nރަޖިސްޓްރީ ކުރުން: ރަޖިސްޓަރީކުރަން ބޭނުންފުޅުވާ ބޭފުޅުން 2014 ނޮވެންބަރު 05 ވާ ދުވަހުގެ 14:30 ގެ ކުރިން އެސްޓީއޯ ހެޑްއޮފީހަށް ދުރުވެ ރަޖިސްޓަރީ ކުރަންވާނެއެވެ.\nބީލަންކަރުދާސް ދޫކުރުން: ރަޖިސްޓަރީ ކުރަައްވާފައިވާ އެންމެހައި ފަރާތްތަކަށް ބީލަންކަރުދާސް ދޫކުރާނީ 2014 ނޮވެންބަރު5ވާ ދުވަހުގެ 16:00 ގެ ކުރިން އީމެއިލުންނެވެ.\nމައުލޫމާތު ދިނުން: ރަޖިސްޓަރީ ކުރައްވައިފައިވާ އެންމެހައި ފަރާތްތަކަށް 2014 ނޮވެންބަރު 06 ވަނަ ދުވަހުގެ 15:30 ގައި މަޢުލޫމާތު ދިނުމުގެ ބައްދަލުވުމެއް އެސްޓީއޯ ކޮންސްޓްރަކްޝަން މެޓީރިއަލްސް ޝޯރޫމްގައި އޮންނާނެއެވެ.\nސުވާލާއި ޖަވާބު: ބީލަން ކަރުދާހާ ގުޅިގެން ހުށަހަޅުއްވަން ބޭނުންފުޅުވެލައްވާ އެންމެހައި ސުވާލުތައް ލިޔުމުން ފޮނުއްވާނީ 2014 ނޮވެންބަރު 10 ވަނަ ދުވަހުގެ 14:00 ގެ ކުރިން އީމެއިލުންނެވެ.\nބީލަންކަރުދާސް : ބީލަންކަރުދާސް ހުޅުވުން އޮންނާނީ 2014 ނޮވެންބަރު 13 ވަނަ ދުވަހުގެ 10:00 ގައި އެސްޓީއޯ ހެޑްއޮފީހުގައެވެ.\nއިތުރު މައުލޫމާތު ހޯދުމަށް ގުޅުއްވާނީ:\nފޯން: 3344321 , 3344196 ، 3344224\nސުންގަޑި: 05 ނޮވެންބަރު 2014 1430


Aammun ge shakuvaa madhukurumaa eku aa halluthakakah | Mihaaru\nއާސަންދަ ކުންފުނީގެ މެނޭޖިން ޑިރެކްޓަރުގެ މަރިޔަމް ޝަފީގު "މިހާރު" އަށް އިންޓަވިއު ދެއްވަނީ--ފޮޓޯ:ނިޝާން އަލީ/މިހާރު\nއާންމުންގެ ޝަކުވާ މަދުކުރުމާ އެކު އާ ހައްލުތަކަކަށް\n10 މާޗް 2019 - 08:55 21 comments\nއާސަންދައަކީ މިއަދު ކޮންމެ ދިވެއްސަކާ ވެސް ގުޅިފައިވާ އެންމެ ބޮޑު އެއް ހިދުމަތެވެ. ކުރީގެ ރައީސް މުހައްމަދު ނަޝީދުގެ ސަރުކާރުން ތައާރަފްކުރި އާސަންދަ އިތުރަށް ތަރައްގީކޮށް ރައީސް އަބްދުﷲ ޔާމީންގެ ސަރުކާރުން 2014 ގައި އެ ހިދުމަތަށް "ހުސްނުވާ އާސަންދަ" ވެސް ކިޔެވެ.\nސަރުކާރުން ހިލޭ ފޯރުކޮށްދޭ ސިއްހީ މި ހިދުމަތަށް އެކި ބަދަލުތައް އައިސްފާވާ އިރު އެކަމަށް ބުރޫއަރާ ކޮންމެ ދަނޑިވަޅެއްގައި އާންމުންގެ ޝަކުވާ އެހާ ބޮޑު ވެސް ވެ އެވެ. ރާއްޖޭގެ ހުރިހާ ރައްޔިތުންނަށް އެއް ހަމަޔެއްގައި ހިދުމަތް ފޯރުކޮށްދޭ ކުންފުނީގެ މެނޭޖިން ޑިރެކްޓަރުގެ މަގާމަށް މި ފަހުން ހަމަޖެއްސީ މަރިޔަމް ޝަފީގެވެ. އޭނާ ވަނީ ކުންފުނީގެ މަސައްކަތްތަކާ ގުޅޭ ގޮތުން "މިހާރު" އަށް ހާއްސަ އިންޓަވިއުއެއް ދެއްވައިފަ އެވެ.\nކުންފުނީގެ ހުރި މައްސަލަތަކާ ގުޅޭ ގޮތުން މަރިޔަމް ވިދާޅުވީ އެ ހުރިހާ ކަމެއް ތަފްސީލީ ލެވެލެއްގައި މިހާރު ބަލަމުން އަންނަ ކަމަށެވެ. އެގޮތުން ރަނގަޅު ކަންކަމާއި ގޯސް ކަންކަން ވެސް ފާހަގަކުރެވޭ ކަމަށް ވިދާޅުވި އެވެ. މިހާރު އެންމެ ބޮޑަށް ފާހަގަކުރެވުނީ، އޭނާ ވިދާޅުވި ގޮތުގައި، ކަންކަން ލަސްވުމާ ގުޅިގެން ހިދުމަތް ހޯދުމުގައި ދިމާވާ ދަތިތަކެވެ. އެގޮތުން ބަލިމީހުންގެ ގިނަ ޝަކުވާތަކެއް ހުށަހަޅާ ކަމަށް ވިދާޅުވި އެވެ.\n"އަޅުގަނޑަށް އެންމެ ބޮޑަށް ފާހަގަކުރެވުނީ ޕޭޝެންޓުންގެ ކޮމްޕްލެއިންޓްސްތައް، ހިދުމަތުގައި ހުންނަ އުނދަގޫތަކާ ހެދި،" މަރިޔަމް ވިދާޅުވި އެވެ.\nއެހެންކަމުން އޭނާ ވިދާޅުވީ އެންމެ ބޮޑު އަމާޒަކީ ބަލިމީހުންނަށް ދިމާވާ އުނދަގޫތައް ހައްލުކުރުން ކަމަށެވެ. ހިދުމަތް ހޯދަން ހުށަހެޅުމުގައި ޕްރޮސެސް ދިގުވުމާއި ވީހާވެސް ފަސޭހަކޮށް ކަންކަން ރާވަން ވަރަށް ބޮޑު އަހައްމިއްޔަތުކަމެއް ދޭނެ ކަމަށް ވިދާޅުވި އެވެ.\nކުޅުދުއްފުށީގައި ހުޅުވާފައިވާ އާސަންދަ އޮފީސް--ފޮޓޯ:އާކައިވް\nއާސަންދަ ކުންފުނީގެ ހާލަތު އެންމެ ފުރިހަމަޔަށް ދެނުގަތުމަށް އޮޑިޓެއް ކުރަން ވަނީ ނިންމައިފަ އެވެ. މިހާރު ވެސް މަރިޔަމްއަށް ވިދާޅުވެވެން އޮތީ އާސަންދަ މެދުވެރިކޮށް އާންމުންނަށް ހިދުމަތް ފޯރުކޮށްދޭ ފަރާތްތަކުގެ ބިލްތައް ވީހާވެސް އަވަހަކަށް ދެއްކުން މުހިންމު ކަމެވެ.\n"ކޮންމެ ގޮތެއް ވިޔަސް ހިދުމަތް [ދީފައިވާ] ފަރާތްތަކަށް އެމީހުންނަށް ދޭން ޖެހޭ އަގު ދޭނަން ވީހާވެސް އަވަހަކަށް،" އޭނާ ވިދާޅުވި އެވެ.\nމަރިޔަމް ވިދާޅުވީ އާސަންދަ ކުންފުނި ތެދުވެރިކަމާ އެކު ހިންގަވާނެ ކަމަށެވެ. އަދި ކުރިން ކޮރަޕްޝަނެއް ހިނގާފައިވާ ނަމަ އެކަންކަން ވެސް ބަލާނެ ކަމަށް ވިދާޅުވި އެވެ.\n"ހުރިހާ ލީކޭޖުތަކެއް އަޅުގަނޑަށް ނުހުއްޓުވިދާނެ. އެކަމަކު ވެސް އެޅެން ހުރި ހުރިހާ ކޮންޓްރޯލެއް އަޅާނަން،" ހެލްތު އިކޮނޮމިކްސްގެ ދާއިރާ އިން މާސްޓާޒް ނަންގަވާފައިވާ މަރިޔަމް ވިދާޅުވި އެވެ.\nއޭނާ ވިދާޅުވީ ރާއްޖޭގައި ހިންގާ އާސަންދަ ސްކީމަކީ ހެލްތު އިންޝިއުރެންސް ސްކީމެއް ނޫން ކަމަށެވެ. އެކަމަކު އެއީ އެންމެންނަށް ލިބޭ ހިދުމަތެއް ކަމަށް ސިފަކުރެއްވި އެވެ.\nއާސަންދައަށް ސަަރުކާރުން އަންނަނީ ވަރަށް ބޮޑު ހޭދައެއް ކުރަމުންނެވެ. އެގޮތުން އަހަރު އާސަންދައަށް 1.4 ބިލިއަން ރުފިޔާ ހަރަދުކޮށްފައިވެ އެވެ. ނަމަވެސް ކަނޑައެޅި ބަޖެޓަކީ 750 މިލިއަން ރުފިޔާ އެވެ. އެހެންކަމުން ގާތްގަނޑަކަށް 650 މިލިއަން ރުފިޔާ މިދިޔަ އަހަރު އާސަންދައަށް އިތުރަށް އެ ވަނީ ހޭދަކޮށްފަ އެވެ.\nއާސަންދައިން އެންމެ ގިނައިން ޚަރަދުކުރަނީ ބޭހަށެވެ. ބޭހަށް ކުރާ ޚަރަދު ކޮންމެ އަހަރަކު ވެސް ދަނީ އިތުރުވަމުންނެވެ. ޖެނެރިކް ބޭސް ބޭނުންކުރެވޭ މިންވަރު މަދުވި ނަމަވެސް ބޭހުގެ އަގުތައް ބޮޑުކަން ފާހަގަކުރެވެ އެވެ. ދުނިޔޭގެ އެހެން ގައުމުތަކާ އަޅާބަލާއިރު، ރާއްޖޭގައި އާންމުކޮށް ލިބެން ހުންނަ ބޭހުގެ އަގު 15-75 ޕަސެންޓާ ދެމެދުގެ މިންވަރެއް ބޮޑެވެ.\nމިހާރު އާސަންދަ ނިޒާމު އޮތް ގޮތުން ދެމެހެއްޓެނިވި ގޮތެއްގައި ހިންގިދާނެތޯ ބައެއް މީހުން ސުވާލުކުރެ އެވެ.. އެކަމަކު މަރިޔަމް ވިދާޅުވާ ގޮތުގައި ދެމެހެއްޓެނިވި ގޮތެއްގައި އާސަންދަ ކުރިޔަށްގެންދެވޭނެ ގޮތްތައް އެބަ ހުއްޓެވެ.\n"އިންޝުއަރެންސް ސްކީމުތަކުގައި ސަސްޓެއިން ކުރެވޭނީ މީހުންގެ ކޮންޓްރިބިއުޝަން ވެސް އައިސްގެން. އެކަމަކު ސޯޝަލް އިންޝިއުރެންސެއް ވެއްޖިއްޔާ ގައުމުތަކުގައި ވެސް އޮންނަ ގޮތަކީ ސަރުކާރުން ސަބްސިޑައިޒްކޮށްދީފައި،" އޭނާ ވިދާޅުވި އެވެ.\nމަރިޔަމް ވިދާޅުވީ ދެމެހެއްޓެވިނި ގޮތެއްގައި ކުރިއަށް ގެންދާ ނަމަ ކޮންޓްރޯލް ކުރެވޭނެ އުސޫލުތަކެއް ކޮންމެވެސް ހިސާބަކުން ގެންނަން ޖެހޭ ކަމަށެވެ. އެހެން ނޫނީ، އާސަންދައިން އެހެން ކޮންމެވެސް ކަމަކަށް އިންވެސްޓްކޮށްގެން ފައިސާ ހޯދިދާނެ ކަމަށް ވިދާޅުވި އެވެ. އެގޮތް ނުހެދޭ ނަމަ، މަރިޔަމް ވިދާޅުވީ، ދައުލަތަށް ވަކި ދާއިރާއަކުން ލިބޭ ފައިސާ އާސަންދައަށް ހާއްސަ ކުރެވިދާނެ ކަމަށެވެ.\nފިނޭންސް މިނިސްޓްރީން ކުރިން ބުނެފައިވާ ގޮތުގައި އާސަންދަޔަށް ހޭދަކުރާ މިންވަރު އެއް އަހަރުން އަނެއް އަހަރަށް މަތިވަމުން ދާ ދިއުމަށް ހައްލެއް ހޯދާ ނަމަ އާސަންދަ ރޭޝަނަލައިޒްކުރަން ޖެހެ އެވެ. އެގޮތުން ކުރެވިދާނެ އެއް ކަމަކީ، އެ މިނިސްޓްރީން ބުނެފައިވާ ގޮތުގައި، ކޯ-ޕޭމަންޓްގެ ނިޒާމެއް ތައާރަފްކުރުމެވެ.\nދެމެހެއްޓެނިވި ގޮތެއްގައި އާސަންދަ ހިދުމަތް ކުރިޔަށް ގެންދާނެ މަގެއް މި ވަނީ ހޯދަން ޖެހިފަ އެވެ. އެގޮތުން އާސަންދައިގެ ދަށުން ދޭ ބައެއް ހިދުމަތްތައް އުނިކުރުމާއި، ޕްރިމިއަމް ކޮންޓްރިބިއުޝަނެއް ތައާރަފުކުރުން ފަދަ ކަންކަން ހިމެނުން ރަނގަޅު ކަމަށް ބެލެވެ އެވެ. ފިނޭންސް މިނިސްޓްރީން ބުނި ގޮތުގައި މިފަދަ އިސްލާހުތަކެއް ނުގެނެސްފި ނަމަ އާސަންދަ ހިމެނޭ ގޮތަށް ދައުލަތުން ސިއްހީ ހިދުމަތް ފޯރުކޮށްދޭން ކުރާ ހޭދައިގެ ކޮންޓްރޯލް ގެއްލިދާނެ އެވެ.\nމި ހުރިހާ މައްސަލަތަކަކަށް ހައްލު ހޯދައިދިނުމުގެ ވިސްނުމާ އެކު މަސައްކަތްކުރެއްވުމުގެ ޒިންމާއާ ހަވާލުވެވަޑައިގެން ހުންނެވީ މަރިޔަމް އެވެ. އޭނާއަށް އޮތް ޔަގީންކަމަކީ ހައްލުތަކެއް ހޯދައިގަނެވޭނެ ކަމެވެ.\nއިތުރު ލިޔުންތައް އާސަންދަ މަރިޔަމް ޝަފީގު (އެމްޑީ، އާސަންދަ) ސިއްހަތު ހެލްތު އިންޝުއަރެންސް އާސަންދަ ޕްރައިވެޓް ލިމިޓެޑް


ވަޒީފާ އަދާކުރަންޖެހޭ ތަން: ގއ.ކޮނޑޭ މެޖިސްޓްރޭޓް ކޯޓް\n· މަޤާމުގެ އަސާސީ މުސާރަ: -/4465 (ހަތަރުހާސް ހަތަރުސަތޭކަ ފަސްދޮޅަސް ފަސްރުފިޔާ)\n· ސާރވިސް އެލަވަންސް: -/1500 (ފަނަރަސަތޭކަ ރުފިޔާ)\n· ލިވިންގ އެލަވަންސް: -/2550 (ދެހާސް ފަސްސަތޭކަ ފަންސާސް ރުފިޔާ)\n· ޖުޑީޝަލް އެލަވަންސް: އަސާސީ މުސާރައިގެ %20\n· މީގެއިތުރުން، އިތުރުގަޑީގައި މަސައްކަތް ކޮށްފިނަމަ ހަމަޖެހިފައިވާ އުޞޫލުން އިތުރުގަޑީގެ ފައިސާ ލިބޭނެއެވެ.\n5. ސެޓްފިކެޓް ލެވެލްގެ ކޯހެއް ފުރިހަމަކޮށް ސެޓްފިކެޓް ލިބިފައިނުވާ ފަރާތެއްނަމަ، ކޯސް ފުރިހަމަކުރިކަމުގެ ރަސްމީ ލިޔުމާއެކު، މޯލްޑިވްސް ކޮލިފިކޭޝަން އޮތޯރިޓީން ކޯހުގެ ލެވެލް ބަޔާންކުރައްވައި ދޫކުރައްވާފައިވާ ކޮލިފިކޭޝަން އެސެސްމެންޓް ރިޕޯޓް (އަސްލާ އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލުގެ ކޮޕީ)\n6. އަދާކޮށްފައިވާ ވަޒީފާތަކާއި، އަދާކުރަމުންދާ ވަޒީފާތަކާއި، އެ މަޤާމުތަކުގެ ކްލެސިފިކޭޝަނާއި، ރޭންކާއި، މަޤާމުގައިވީ މުއްދަތާއި، އަދާކުރި މަސްޢޫލިއްޔަތު އެނގޭނެ ލިޔުންތަކުގެ ކޮޕީ (އަސްލާ އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލުގެ ކޮޕީ)\nމިމަޤާމަށް ކުރިމަތިލެއްވުމަށް އެދިވަޑައިގަންނަވާ ބޭފުޅުން މަތީގައިވާ ލިޔުންތައް 17 ސެޕްޓެމްބަރު 2018 ވާ ހޯމަ ދުވަހުގެ 14:00 ކުރިން ގއ.ކޮނޑޭ މެޖިސްޓްރޭޓު ކޯޓަށް ހުށަހެޅުއްވުން އެދެމެވެ.\nސުންގަޑި: 17 ސެޕްޓެންބަރު 2018 1400


REPORT: Velayah gellun dhey dhalun "gahanaa" | Mihaaru\nވެލާތަކުގައި އޮޅިފައި ހުންނަ ދަލުން އުފައްދާފައިވާ ބައެއް ސާމާނު\nވެލަޔަށް ގެއްލުން ދޭ ދަލުން "ގަހަނާ"\n20 އޯގަސްޓް 2017 - 06:085comments\nރާއްޖޭގެ ގޮނޑުދޮށްތަކަށް އުކާލާ ޕްލާސްޓިކް ބޭނުންކޮށްގެން މަޝްހޫރު އެޑިޑާސް ކުންފުނިން ވަނީ ބޫޓު ހަދަން ފަށައިފަ އެވެ. މިފަހަރު މިއޮތީ މިކަހަލަ މުޅިން އެހެން ކަމެކެވެ. މޫދަށް އުކާލާފައި ހުންނަ ދާ ފަދަ ތަކެތިން ބައިނަލްއަގުވާމީ ޖަމިއްޔާއަކުން މިހާރު ވަނީ ގަހަނާ އުފައްދަން ފަށައިފަ އެވެ.\nދަލަކީ ވެލަޔާއި ކަހަނބުގެ ވަރަށް ބޮޑު ދުޝްމަނެކެވެ. އަދި އެއީ މި ދެ ބާވަތުގެ ނަސްލަށް ބޮޑު ގެއްލުމެއް ދޭ އެއްޗަކަށް ވާއިރު ތިމާވެށީގެ ޖަމާއަތްތަކުން އެންމެ ކަންބޮޑުވާ ކަމަކީ ވެސް މޫދަށް އުކާލާ ދަލުން ވެލާ/ ކަހަަނބު ޝިކާރައަކަށް ވެދާނެތީ އެވެ. އެކަމަކު ދާ ރިސައިލް ކުރަން ފެށުމުން، މި މައްސަލަ އަށް ކޮންމެވެސް ވަރެއްގެ ހައްލެއް އައުން ގާތެވެ.\nއޮސްޓްރޭލިޔާގެ ޔުނިވާސިޓީއަކާ އެކު ނައިފަރުގެ ޖުވެނައިލް\nޅ. ނައިފަރު ޖުވެނައިލް އިން އަކީ މީގެ ހަތް އަހަރު ކުރިން ފެށިގެން އެ ރަށުގައި، އެޓޯލް މެރިން ސެންޓަރުގެ ނަމުގައި ސެންޓަރެއް ގާއިމުކޮށް، ވެލާ/ ކަހަނބު ދިރުވައި އާލާކޮށް އެ ތަކެތީގެ ނަސްލު ހިމާޔަތްކުރުމަށް ހާއްސަ މަސައްކަތްތަކެއް ކުރަމުން އަންނަ ބައެކެވެ. މި ވަގުތު އެތަނުގައި 50 އަށްވުރެ ގިނަ ވެލާ އެބައޮތެވެ. މިހާތަނަށް 600 އަށް ވުރެ ގިނަ ވެލާ އަށް ފަރުވާދިނުމަށް ފަހު ދޫކޮށްލާފައިވެ އެވެ.\nދާއިމީ ތިން މުވައްޒަފުންނާ އެކު ބައިނަލްއަގުވާމީ ތިމާވެށީގެ ޖަމިއްޔާތަކާ ވެސް ގުޅިގެން ހިންގާ އެ ސެންޓަރަކީ ރާއްޖޭގައި މީހުން ދިރިއުޅޭ ރަށެއްގައި ހިންގާ އެފަދަ ހަމައެކަނި ސެންޓަރެވެ.\nގަވައިދާ ހިލާފަށް ވެލާ/ ކަހަނބު ގެންގުޅޭ ފަރާތްތަކުގެ މައުލޫމާތު ކަމާ ބެހޭ އިދާރާތަކަށް ރިޕޯޓްކޮށް ފިޔަވަޅު އެޅުމާއި، އަމިއްލަ މީހުން ގެންގުޅޭ ވެލާ/ ކަހަނބު އެ މީހުންނަށް ވިސްނައިދީގެން ސެންޓަރަށް ގެންގޮސް އެ އެއްޗެހި ރިހިބިލިޓޭޓް ކުރުމާއި، ވެލާ/ ކަހަނބަށް ލިބޭ އަނިޔާތަކަށް ފަރުވާދިނުމާއި، ވެލާ/ ކަހަނބު ހިމާޔަތްކުރުމުގެ މުހިއްމު ކަމާ ގުޅޭ ގޮތުން އާންމުންނާއި ސްކޫލު ކުދިން ހޭލުންތެރިކުރުމުގެ މަސައްކަތް ވެސް އެތަނުން ކުރަމުން ދެ އެވެ.\nދާއިމީ ތިން މުވައްޒަފުންނާ އެކު ބައިނަލްއަގުވާމީ ތިމާވެށީގެ ބައެއް ޖަމިއްޔާތަކާ ގުޅިގެން ހިންގާ އެ ސެންޓަރަކީ ރާއްޖޭގައި މީހުން ދިރިއުޅޭ ރަށެއްގައި ހިންގާ އެފަދަ ހަމައެކަނި ސެންޓަރެވެ.\nފަރުވާދޭން އެތަނަށް ގެންދާ ގިނަ އަދަދެއްގެ ވެލާގައި ހުންނަނީ ދާ އޮޅިފަ އެވެ. ތިމާވެށީގެ ތަހުލީލްތަކެއް ކުރުމަށް ޓަކައި، އެ ހުރިހާ ދަލެއް އެ ޖަމިއްޔާއިން ހުންނަނީ ބަހައްޓައިފަ އެވެ.\nއެކަމަކު އެ ދާތައް މިހާރު ވަނީ ބޭނުންތެރި އެއްޗަކަށް ވެސް ވެފަ އެވެ. މިދިޔަ ޖުލައި މަހުގެ ތެރޭގައި ނައިފަރުގައި ބޭއްވި ޓާޓްލް ފެސްޓިވަލްގައި ބައިވެރިވުމަށް އެ ރަށަށް ދިޔަ އޮސްޓްރޭލިއާގެ ޕްލިންޑާސް ޔުނިވާސިޓީގެ ޓީމުގެ އެންމެ ބޮޑު ސަމާލުކަމެއް ހުއްޓުނީ އެ ދާތަކަށެވެ. އެ މީހުން ބޭނުންވީ އެ ދާތައް ރަނގަޅުގޮތުގައި ބޭނުން ކުރެވޭނެ ގޮތެއް ހޯދުމަށެވެ.\n"ފްލިންޑާސް ޔުނިވާސިޓީގެ 15 މީހުންގެ ޓީމެއް ރަށަށް އައި. ދާގަނޑުގައި އޮޅިގެން ވެލައަށް ގެއްލުންވާތީ އެ މީހުން ބޭނުންވީ އޭތި ރަނގަޅަށް ބޭނުންކުރެވޭނެ ގޮތެއް ހަދަން. އެހެންވެ ދެބައިމީހުން ގުޅިގެން މަސައްކަތް ފެށީ،" ޖުވެނައިލްގެ ވައިސް ޗެޔާޕާސަން މުހައްމަދު އަހުމަދު ވިދާޅުވި އެވެ.\nނައިފަރު މެރިން ސެންޓަރުގައި އޮތް ވެލައެއް\nޔުނިވާސިޓީގެ ކޮންސެޕްޓަށް އެ ޖަމިއްޔާއިން ވަނީ 80 ކިލޯގެ ދާ އޮސްޓްރޭލިއާ އަށް ފޮނުވައިފަ އެވެ. އެ ތަކެތި ބޭނުންކޮށްގެން އެ ގައުމުގައި މިހާރު އަންނަނީ އަތުގައި އަޅާ އެކިއެކި ވައްތަރުގެ ކެވެއްޔާއި ތަޅުދަނޑި ލައްވާ އެއްޗެހި ވެސް ހަދަމުންނެވެ. އަދި ނައިފަރުގައި ޓޫރިސްޓުންނަށް ވިއްކަން ހަދާ ފޮތި ދަބަހުގެ އަތްގަނޑުގެ އިތުރުން އަތުގައި އަޅާ ކެވެލި ވެސް އެ ދާތައް ބޭނުންކޮށްގެން އަންނަނީ ހަދަމުންނެވެ.\n"އަދި މަހެއްހާ ދުވަސް މިވީ، އެ ބޭފުޅުންގެ ވިސްނުން ހުރީ މިކަން ވަރަށް ފުޅާކުރަން. ބޮލުގައި އަޅާ ބޭންޑާއި އައިނު ކަހަލަ އެއްޗެހި ވެސް އުފައްދަން ޕްލޭންކޮށްފައި އޮތީ،" މުހައްމަދު ވިދާޅުވި އެވެ.\nލިބޭ ފައިސާ ވެލާ ކަހަނބަށް\nއޮސްޓްރޭލިއާގައި އުފައްދާ ތަކެތި މިހާރު އަންނަނީ އެ ގައުމުގެ ބައެއް ފިހާރަތަކުގައި ވެސް ވިއްކަމުންނެވެ. ނައިފަރުގައި ތައްޔާރުކުރާ ތަކެތި ވެސް އެ ގައުމަށް ފޮނުވައިގެން ވިއްކަ އެވެ. އެ ވިޔަފާރިން ލިބޭ އާމްދަނީން ހަރަދު ކުރުމަށް ނިންމާފައިވަނީ ނައިފަރުގައި ހުންނަ މެރިން ސެންޓަރު ތަރައްގީ ކުރުމަށެވެ. އެ ވިޔަފާރީން މަހަކު 1500 ވަރަކަށ ޑޮލަރުގެ އާމްދަނީއެއް ލިބޭނެ ކަމަށް އެ ޖަމިއްޔާއިން އުންމީދުކުރެ އެވެ.\nއެގޮތަށް އުފައްދާ ތަކެތި ކުރިއަށް އޮތް ހަތަރު ވަރަކަށް މަސް ދުވަހުގެ ތެރޭގައި އޮންލައިންކޮށް ޔޫރަޕުގެ އެކި ގައުމުތަކަށް ވިއްކުމަށް ނިންމާފައިވާއިރު އެއިން ރަނގަޅު އާމްދަނީއެއް ލިބޭނެ ކަމަށް އެ ޖަމިއްޔާއިން ގަބޫލް ކުރެއެވެ.\n"ފަސް ޑޮލަރާއި 10 ޑޮލަރަށް އަތުގައި އަޅާ އެއްޗެހި މި ވިއްކަނީ އޮސްޓްރޭލިއާގައި. ދުވަސްކޮޅަކުން އޮންލައިންކޮށް ވިއްކަން ފެށޭނެ. އޭރުން އެ ތަކެތި ވިއްކައިގެން ލިބޭ އާމްދަނީގެ 100 ޕަސެންޓް ލިބޭނީ މެރިން ސެންޓަރަށް،" މުހައްމަދު ވިދާޅުވި އެވެ.\nއިތުރު ލިޔުންތައް ތިމާވެށި ޅ. ނައިފަރު ވެލާ ނައިފަރު ޖުވެނައިލް ޅ. އަތޮޅު ރާއްޖޭގެ ރަށްތައް ތިމާވެށި ހިމާޔަތްކުރުން\nނައިފަރުގައި މާބަނޑު މީހަކު ކުއްލި ގޮތަކަށް މަރުވެއްޖެ


Dhangadey ge goal in Valencia ge enburi aun molhakun\nދަގަނޑޭ (ވ) ލަނޑު ޖެހުމަށް ފަހު އުފާފަޅު ކުރަނީ --- ފޮޓޯ: ޑީޑީޕީއެލް\nކުލަބު ގުރީން ސްޓްރީޓްސް ކޮޅަށް އަލީ އަޝްފާގް (ދަގަނޑޭ) ކާމިޔާބު ކުރި ލަނޑާއެކު ފުރަތަމަ ޑިވިޝަނަށް ވެލެންސިއާގެ އެނބުރި އައުން މޮޅަކުން ފާހަގަ ކޮށްފި އެވެ.\nދެހާސް އަށާރަ ވަނަ އަހަރު، ވެލެންސިއާ ދެ ވަނަ ޑިވިޝަނަށް ރެލިގޭޓްވި އެވެ. އެއް އަަހަރުގެ މެދުކެނޑުމަކަށް ފަހު، ދެ ވަނަ ޑިވިޝަންގެ ތައްޓާއެކު ވެލެންސިއާ ދިވެހި ޕްރިމިއާ ލީގަށް އެނބުރި އައީ، އެ ޓީމުގެ ރަން ދުވަސް ވަރުގެ ކުޅުންތެރިޔާ އަޝްފާގްގެ ކެޕްޓަން ކަމުގަ އެވެ.\nމެޗުގެ 26 ވަނަ މިނެޓްގައި، އަޝްފާގް ލަނޑު ޖެހީ އަހަރުތަކެއްގެ މެދުކެނޑުމަކަށް ފަހު ފުރަތަމަ ޑިވިޝަންގައި އަލުން ކުޅެން ފެށި ހުސައިން ނިޔާޒު މުހައްމަދު (ބޮކުރީ) ތަނަވަސް ކޮށްދިން ފުރުސަތަކުންނެވެ. އެ ލަނޑަކީ ވެލެންސިއާއަށް އަޝްފާގް ކާމިޔާބު ކުރި 105 ވަނަ ގޯލެވެ. އަޝްފާގް ސީނިއާ ކެރިއާ އޭނާ ފެށީ 2001 ވަނަ އަހަރު ވެލެންސިއާގެ ޖޯޒީގަ އެވެ.\nގްރީންގެ ޕެނަލްޓީ އޭރިއާގެ ބޭރުން، އަޝްފާގަށް ބޯޅަ ދޭން އެންމެ ފުރަތަމަ މަސައްކަތް ކުރީ، އަލީ ފާސިރު (ސެންޓޭ) އެވެ. ސެންޓޭ ދޭން މަސައްކަތް ކުރި ބޯޅަ ގްރީންގެ ޑިފެންޑަރު ކޮންޓްރޯލް ކުރި އެވެ. އެހެންނަމަވެސް އޭނާއަށް ބޯޅަ ކްލިއާކޮށް ނުލެވެނިސް އޭނާގެ ފައިގެ ދަށުގައި އޮތް ބޯޅަ ބޮކުރީ ހޯދައި އަޝްފާގް އަށް ދިނެވެ. އަޝްފާގް ވަނީ ޕެނަލްޓީ އޭރިއާ ތެރެއަށް ވަދެ ގްރިންގެ މިސްރުގެ ޑިފެންޑަރު ހަލލް ކަރިން ނައްޓާލައފައި ގޯލްގެ ދުރު ކަނަށް ބޯޅަ ފޮނުވާލާފަ އެވެ.\nވެލެންސިއާގެ ކޯޗް، މުހައްމަދު އާތިފް (އާތީ) ބުނީ، އަޝްފާގް، ސެންޓޭ، ބޮކުރީ އަދި އަބްދުﷲ މިދުހަތު ފަހުމީ (ބިޗަޑް) މެން ފަދަ ކުޅުންތެރިން ތިބުމަކީ ވެލެންސިއާއަށް އޮތް ބޮޑު އިތުބާރެއް ކަމަށެވެ.\n"އެނޫނަސް ވެލެންސިއާގައި އެބަތިބި އެ ފެންވަރުގެ ކުޅުންތެރިން ވެލެންސިއާއަށް ވަރަށް ބޮޑު އެޑްވާންޓޭޖެއް މިފެންވަރުގެ ކުޅުންތެރިންތަކެއް ތިބުން،" ޓީމުގެ ދެ ވަނަ ހާފުގެ ކުޅުމާ މެދު އެހާ ހިތްހަމަ ނުޖހޭކަން ފާހަގަ ކުރި އާތީ ބުންޏެވެ. "ދަށްކޮށް ދާ ދުވަސް ދުވަހުވެސް މެޗުގެ ކޮންމެ ވަގުތެއްގައިވެސް ނަތީޖާ ބަދަލު ކޮށްލެވޭ ފެންވަރުގެ ކުޅުންތެރިން މީ. މިރޭ ވެސް އަޝްފާގް މެޗު ބަދަލު އެ ކޮށްލީ. ފުރަތަމަ ހާފުގެ ކުޅުމާ މެދު ވަރަށް ހިތްހަމަ ޖެހިފައި މިހުރީ. ފަހު ހާފާ މެދު ހިތްހަމައެއް ނުޖެހޭ. ދެން އެކަންވެސް ބަލާފަ އެނަލައިސް ކޮށްފަ އިމްޕުރޫވް ކުރަމުން ދާނީ."\nފުރަތަމަ ހާފުގައި، ގްރީންގެ މުހައްމަދު މުސްލިހް (މުއްޓި) އަށް ރަނގަޅު ފުރުސަތެއް ލިބުނެވެ. ގުރީންއަށް ލިބުނު ހިލޭ ޖެހުމެއް އޭރިއާ ތެރެއަށް ނަގައިދިނުމުން، މުއްޓި ބޮލުން ފޮނުވާލި ބޯޅަ ދިޔައީ ހުރަސް ދަނޑިމަތިން ބޭރަށެވެ. ދެ ވަނަ ހާފުގައި، ގުރީންގެ ކުޅުން ވަރަށް ބޮޑުތަން ރަނގަޅު ކުރި އެވެ. އަލީ އަޝްފާގަށް ހުހަށް ލިބުނު ދެ ފުރުސަތެއް ގްރީންގެ ޑިފެންޑަރު ސާއިފް ހުއްޓުވި އެވެ. ގުރީންގެ ކޯޗް އަލީ ނިސްތާރު މުހައްމަދު، ހުރީ ރެފްރީގެ ނިންމުންތަކާ މެދު ހިތްހަމަ ނުޖެހިފަ އެވެ. އޭނާ ބުނީ، ވެލެންސިއާ އަކީ ބޮޑު ޓީމު ކަމަށްވާތީ ރެފްރީގެ ނިންމުން އެކޮޅަށް ލެބިގެންދާ ކަމަށެވެ.\nދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގައި ކުޅެން އަރައި އަހްމަދު ރިލްވާން ރިލޭ ވަނީ ނުރައްކާތެރި ދެ ހަމަލ؛ާއެއް ފޮނުވާލާފަ އެވެ. އޭނާ ފޮނުވާލި ފުރަތަމަ ބޯލަ ދިޔައީ ހުރަސް ދަނޑި މަތިންނެވެ. ދެ ވަނަ ބޯޅަ ދިފާއު ކުރުމުގައި ގްރީންގެ ކީޕަރު ލަބާން ޝަރީފް ވަނީ ރަނގަޅު ސޭވެއް ކޮށްފަ އެވެ.


އަންނާރަކީ ކެންސަރަށް އޮތް ފަރުވާއެއް | Jazeera\tއަންނާރަކީ ކެންސަރަށް އޮތް ފަރުވާއެއް - Jazeera\nއަންނާރަކީ ކެންސަރަށް އޮތް ފަރުވާއެއް\nފާތިމަތު އާޔާ June 17, 2019 105 views0\nއަންނާރަކީ ގަހެއްގައި އަޅާ ރަތްކުލައިގެ މޭވާއެކެވެ. ރަތް އާފަލެއްގެ ބަށްޓަމަށް ހުންނަ މި މޭވާ އަކީ ފަސް ސެންޓިމީޓަރާއި 12 ސެންޓިމީޓަރ ނުވަތަ ފަސް އިންޗި އާއި ދެ އިންޗީގެ ފުޅާމިނެއް ހުންނަ މޭވާއެކެވެ. ބޭރު ފަށަލަ ތުނި މިމޭވާގެ އެތެރޭގައި ވަރަށް ގިނަ އޮށްތަކެއް ހުރެއެވެ. މި އޮށްތައް ހުހަށް ކާލަން ވަރަށް މީރެވެ. އަދި ފަނި ގިރައިގެން ވެސް ބޭނުން ކުރެވިދާނެއެވެ.\nއަންނާރަކީ އޭގެ ޒާތުގައި ފޮނި ކަމަށް ބެލެވޭ މޭވާ އެކެވެ. އެއްތަށި އަންނާރުގައި 24 ގުރާމު ހަކުރު އަދި 144 ގުރާމު ކެލޮރީސް ހުރެއެވެ. އަދި ހަމަ އެއާއި އެކު ހަށިގަނޑަށް ފައިދާ ހުރި އެތައް މާއްދާތަކެއް އެކުލެވިގެން ވެއެވެ. މިގޮތުން އެއްތަށި އަންނާރު ދިޔައިގައި7ގުރާމު ފައިބަރު،3ގުރާމު ޕްރޮޓީން، %30 ވިޓަމިންސީ، %36 ވިޓަމިން ކޭ، %16 ފްލޯޓު އަދި %12 ޕޮޓޭސިއަމް ހުރެއެވެ،. މިހެންކަމުން ވަރަށް ގިނަ ބަލިތަކަށް ފަރުވާކުރުމުގައި އަންނާރު ވަރަށް ބޮޑު ދައުރެއް އަދާކުރެއެވެ.\nދިވެހިންގެ ތެރެއިން ގިނަ ބައެއްގެ ތެރޭގައި އާންމު ބައްޔަކަށް ވާ ހިތުގެ ބަލި ހުންނަ މީހުނަށް ޑޮކްޓަރުން އަންނާނު ބޭނުން ކުރުމަށް ލަފާދެއެވެ. އަންނާރުގައި ހިތާއި ލޭދައުރު ކުރާ ނިޒާމަށް ވަރަށް ފައިދާ ހުރި ބާވަތް ތަކެއް އެކުލެވޭކަމުން މިމޭވާއަށް "ހިތުގެ އެކުވެރިޔާ"ގެ ނަން ވެސް ވަނީ ދެވިފައެވެ. ހޯދުން ތަކުގައި ދައްކާ ގޮތުގައި މި މޭވާގެ ސަބަބުން ލޭ ދައުރު ކުރުން ރަނގަޅުކޮށްދިނުމުގެ އިތުރުން ހިތުގަ އެކުލެވޭ ކޮލެސްޓްރޯލްގެ މިންވަރު ގިނަ ނުވެ ހިފަހަށްޓައިދެއެވެ. އަދި ލޭނާރުތައް ބެދިގެން ދިމާވުން އެކަށީގެންވާ ބަލިތަކުން ވެސް ރައްކާތެރިކޮށްދެއެވެ. ނަމަވެސް ކޮލެސްޓްރޯލަށް ބޭސް ކަމުން ދާ މީހުން މި މޭވާ އެހާ ގިނައިން ބެނުން ނުކުރުމަށް ޑޮކްޓަރުންނާއި، ކަމާބެހޭ މާހިރުން އިލްތިމާސް ކުރެއެވެ.\nކެންސަރު ބައްޔަކީ އަދިވެސް އެއަށް އެންމެ އެކަށީގެންވާ ފަރުވާއެއް އަދިވެސް ހޯދިފައި ނުވާ ބައްޔެކެވެ. ނަމަވެސް ފަހުގެ ހޯދުންތަކުން ދައްކާ ގޮތުގައި ކެންސަރު ބަލި ފެތުރުން ހުއްޓުވާ މާއްދާ ތަކެއް އަންނާރުގައި އެކުލެވިގެންވެއެވެ. އެހެންކަމުން މި ބަލީގެ ފަރުވާ ހޯދަމުން ދާ މީހުން އަންނާރު ނުވަތަ އޭގެ ދިޔަ ބެނުންކުރުން އެދެވިގެންވެއެވެ.\nމީގެ އިތުރުންވެސް އަންނާރުގައި ހިމެނޭ ވިޓަމިން އަދި މިނަރަލްސްގެ މާއްދާތަކުގެ ސަބަބުން ލޭމައްޗަށް ދިޔުމާއި ހަޖަމުކުރާ ނިޒާމަށް ކުރިމަތިވާ މައްސަލަތަކުން ދުރުކޮށްދެއެވެ.\nއެހެންކަމުން ކޮންމެ ދުވަހެއްގެ ޑައިޓް ޕްލޭނުގައި އަންނާރަކީ ހިމަނާލުން ވަރަށް މުހިންމު މޭވާއެކެވެ.